Supreme Court ge nimmun thahecourt ah review kureveyne tha? | Mihaaru\nސުޕްރީމް ކޯޓުގެ ނިންމުން ސުޕްރީމް ކޯޓަށް ރިވިއުކުރެވޭނެތަ؟\n29 ޖެނުއަރީ 2020 - 07:57 17 comments\nގާނޫނު މާނަކުރުމާއި ޝަރީއަތުން ބަލާ އެ ނޫން ވެސް މައްސަލަތަކުގައި ސުޕްރީމް ކޯޓުގެ ނިންމުންތަކަށް ދައުލަތުގެ ހުރިހާ މުއައްސަސާތަކާއި ވަކިވަކި ފަރުދުން ވެސް ތަބާވާން ލާޒިމް ވަނީ އެއީ އެންމެ ފަހުގެ ނިންމުން ކަމަށް ގާނޫނު އަސާސީގައި ބުނާ ވަރަށް މުހިންމު މާނައެއްގަ އެވެ. އެއީ އެ ކޯޓުގެ ނިންމުން އިސްތިއުނާފް ކުރެވޭނެ އިތުރު މަތީ ކޯޓެއް ނެތުމުން ޝަރީއަތާ ހަމައަށް އަންނަ ކޮންމެ މައްސަލައަކަށް ވެސް ނިމުމެއް ގެނެސްދީ، މައްސަލާގައި ހިމެނޭ ފަރާތްތަކުގެ ހައްގުތަކަށް ދާއިމީ ގޮތެއްގައި ހިމާޔަތް ހޯދައި ދިނުމުގެ ބާރު އޮތް ކޯޓު ކަމަށް ވާތީ އެވެ.\nއެކަމަކު ސުޕްރީމް ކޯޓުން ނިންމާފައިވާ ބައެއް މައްސަލަތައް އަލުން ބަލައި، ކުރިން ނިންމި ނިންމުން އެ ކޯޓުން ބަދަލުކޮށްފައި އެބަ ހުއްޓެވެ. ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި ހޯމް މިނިސްޓަރު އިމްރާން އަބްދުﷲ އާއި ކުރީގެ ޑިފެންސް މިނިސްޓަރު އަދި މަޖިލީހުގެ ދަނގެތި ދާއިރާގެ މެމްބަރު މުހައްމަދު ނާޒިމްގެ މައްސަލަ އާއި ދިއްގަރު ދާއިރާގެ ކުރީގެ މެންބަރު އަހުމަދު ނާޒިމްގެ މައްސަލައަކީ އޭގެ މިސާލުތަކެވެ. އަދި ފެބްރުއަރީ 1، 2018 ގައި އެ ކޯޓުން ނެރުނު އަމުރަކީ ވެސް ކޯޓުގެ ކުރީގެ ބައެއް ހުކުމްތައް ރިވިއުކޮށް، ބާތިލްކުރި އަމުރެކެވެ.\nފަސް ފަނޑިޔާރުންގެ އިއްތިފާގުން ނެރުނު އެ އަމުރަށް ފަހު ކުއްލި ނުރައްކަލުގެ ހާލަތު އިއުލާންކޮށް، ހިނގައިދިޔަ ކަންތައްތަކާ އެކު ތިން ފަނޑިޔާރުންގެ އިއްތިފާގުން އެ އަމުރު އަނެއްކާވެސް އެކި ފަހަރު މަތިން ރިވިއުކުރި އެވެ. ސުޕްރީމް ކޯޓުގެ ނިންމުންތައް ރިވިއު ކުރެވޭނެތޯ އުފެދުނު ބަހުސްގެ ފެށުމަކީ އެއީ އެވެ. މިހާރު އަނެއްކާވެސް މި އޮތީ މި ބަހުސެވެ. އެކަމަކު ހާލަތު ތަފާތެވެ. ސުޕްރީމް ކޯޓުގެ ފަނޑިޔާރުންގެ ބެންޗް އެއްކޮށް މިހާރު އޮތީ ބަދަލުވެފަ އެވެ. އެހެންވެ، މިއީ އެންމެ މައްސަލައަކަށް ވުރެ ބެންޗުން ނިންމަން ޖެހޭ ބޮޑު ނިންމުމެކެވެ.\nސުޕްރީމް ކޯޓުގެ ކޮންމެ ނިންމުމަކީ ވެސް މައްސަލާގައި ހުށަހެޅިފައި ހުރި ކަންކަމާއި ވަށައިގެންވާ ހުރިހާ ކަމަކަށް ބަލައި، ރިއާޔަތް ކުރުމަށް ފަހު ނިންމާފައިވާ އަދި ބަދަލު ކުރެވެން ނެތް ނިހާއީ ނިންމުމެއް ކަމަށް ބަލަން ޖެހޭނެ އެވެ. އެއާ ޚިލާފަށް އެ ނިންމުންތައް އަލުން ރިވިއުކޮށް، ބަދަލު ކުރުމުގެ ފުރުސަތު ހުޅުވިފައި އޮންނަ ނަމަ، އެ ކޯޓުގެ ނިންމުމަކީ އެންމެ ފަހުގެ ނިންމުން ކަމަށް ގާނޫނީ ގޮތުން ބުނެވޭނެ ހަމައެއް ނޯންނާނެ އެވެ. އަދި އެއީ ގާނޫނީ ގޮތުން ހަމަޖެހޭނެ ކަމެއް ވެސް ނޫނެވެ.\nއެއްވެސް މައްސަލައެއް ނިމުމެއް ނެތް ގޮތުގައި އެކި ފަހަރުމަތިން ކޯޓުތަކުގައި އެތައް ޒަމާނެއް ވަންދެން ހިނގާ ނަމަ، މައްސަލާގައި ހިމެނޭ ފަރާތްތަކުގެ ދެބަސްވުންތަކަށް ނިމުމެއް ނާންނާނެ އެވެ. އެކި ފަހަރު މަތިން ނިންމުން ބަދަލުކުރެވޭ ނަމަ، އިންސާފު ހޯދަން ކޯޓުތަކަށް ދިއުމުގެ ބޭނުން ގެއްލިގެން ދާނެ އެވެ.\nސުޕްރީމް ކޯޓުގެ ނިންމުން އެ ކޯޓަށް ރިވިއު ކުރެވިދާނެ ކަމަށް އެ ކޯޓުން ދައްކާ ހުއްޖަތަކީ ކޯޓުތަކުގެ ގާނޫނުގެ 20 ވަނަ މާއްދާ ނ. އެވެ. ގާނޫނީ ނުކުތާއަކާ މެދު ނުވަތަ ގާނޫނީ އުސޫލަކާ މެދު ސުޕްރީމް ކޯޓުން ނިންމާފައިވާ ނިންމުމެއް ބަދަލު ކުރުމާއި ބާތިލް ކުރުމާއި އެ ނިންމުމާ ދުރަށް ދިއުމާއި އަދި އެ ނިންމުމާއި އެހެން ނިންމުންތަކާ ތަފާތު ކުރުމުގެ ބާރު އެ ކޯޓަށް އޮންނާނެ ކަމަށް އެ މާއްދާގައިވެ އެވެ. މިހާރު އޮތް ސުޕްރީމް ކޯޓުގެ އާ ބެންޗުގެ ވިސްނުން މިކަމުގައި އަދި ނޭނގެ އެވެ.\nގާނޫނީ އުސޫލު ރިވިއުކުރުމަކީ ކުރިން އުސޫލެއް (ޖުޑީޝަލް ޕްރެސީޑެންޓެއް) ކަނޑައެޅި މައްސަލައަކާ އެއް ބާވަތެއްގެ އެހެން މައްސަލައެއް ފަހުން ފެންމަތިވެއްޖެ ނަމަ އަދި ކުރީގެ މައްސަލާގައި ކަނޑައެޅި އުސޫލާ މެދު ކޯޓުގެ ވިސްނުން ބަދަލުވެފައިވާ ނަމަ، ކުރީގެ އެ ނިންމުމާ ތަފާތު ކުރުމަށް ފަހު، އާ ގާނޫނީ އުސޫލެއް (ޕްރެސީޑެންޓެއް) ކަނޑައެޅުމެވެ. އެކަމަކު ކުރިން އުސޫލު ކަނޑައެޅި ނިންމުން ބަދަލެއް ނުވަތަ ބާތިލެއް ނުކުރެ އެވެ.\nދާދި ފަހުން މަސްތުވާތަކެތީގެ މައްސަލައެއްގައި ސުޕްރީމް ކޯޓުން އަމަލުކުރީ އެގޮތަށެވެ. ކުރިން ގާނޫނު މާނަކޮށްފައިވާ ގޮތް ރަނގަޅު ނޫން ކަމަށް ދެކޭތީ އެ މާނަ ކުރުމާ ދުރަށް ގޮސް، އާ މާނަކުރުމެއް ދިނީ އެވެ. އެކަމަކު އެންމެ ފުރަތަމަ މާނަކުރުން ކަނޑައެޅި މައްސަލާގެ ނިންމުން ބާތިލެއް ނުކުރެ އެވެ. އަދި ފަހުގެ ނިންމުމުގެ އެއްވެސް އަސަރެއް ކުރީގެ މައްސަލައަށް ނުކުރާނެ އެވެ. ސުޕްރީމް ކޯޓުގެ ނިންމުމެއް އެ ކޯޓުން ރިވިއުކުރުމާއި ކުރިން ނިންމާފައިވާ ގާނޫނީ އުސޫލަކާ ދުރަށް ދިއުން ތަފާތުވާ ހިސާބަކީ މިއީ އެވެ.\nސުޕްރީމް ކޯޓުން ކޯޓުން މައުޟޫއީ ގޮތުން ބަލައި، ނިންމާފައި ހުރި ނިންމުންތައް އަލުން ރިވިއު ކުރެވޭނެ ކަމަށް ދެކޭ ނަމަ، އެކަން ކުރެވޭނީ ކިތައް ފަހަރަށްތޯ އާއި އެއީ ކިހާ މުއްދަތެއް ވަންދެން އޮންނާނެ ފުރުސަތެއްތޯ ވެސް އެއީ އުފައްދަން ޖެހޭ ސުވާލެކެވެ. އެހެނީ، ފެބްރުއަރީ، 2018 ގައި ނެރުނު އަމުރުގެ ބައިތައް އެކި ފަހަރު މަތިން ކޯޓުން ރިވިއުކުރި އެވެ.\nމަޖިލީހުގައި ރައްޔިތުން ތަމްސީލުކުރި 12 މެމްބަރުންގެ ގޮނޑީގެ މައްސަލާގައި ސުޕްރީމް ކޯޓުގެ ނިންމުން އެކި ފަހަރު އެކި ގޮތަށް އަންނަމުން އައިސް، ސާފު ނިންމުމެއް ލިބެން އަހަރަކަށް ވުރެ ގިނަ ދުވަސް ނެގި އެވެ. އެހެންވެ، ކުރިން އަމަލު ކޮށްފައިވާ ގޮތަށް އަނެއްކާވެސް އަމަލު ކުރަން ފެށިއްޖެ ނަމަ، ހުކުމްތަކަށް ދާއިމީ ނިންމުމެއް އަންނާނެ ކަމަކަށް ނުބެލެވެ އެވެ.\nކުރިން ހާމަވެފައި ނެތް އާ ކަންތައްތަކެއް ފާޅުވާ ހާލަތުގައި، ބައެއް ގައުމުތަކުގައި ސުޕްރީމް ކޯޓުގެ ނިންމުންތައް ރިވިއު ކުރުމުގެ ބާރު އެ ކޯޓަށް އޮވެ އެވެ. އެކަމަކު އެ ގައުމުތަކުގައި އެކަން ކުރެވެނީ އެ ގައުމުތަކުގެ ގާނޫނު އަސާސީން ނުވަތަ ގާނޫނުތަކުގައި އެކަން ބަޔާން ކުރުމަށް ފަހު އެވެ. އަދި ބައެއް ގައުމުތަކުގައި އެކަމަށް ވަކި މުއްދަތުތަކެއް ވެސް ކަނޑައެޅިފައި ހުރެ އެވެ.\nމިސާލެއްގެ ގޮތުން އިންޑިއާގެ ގާނޫނު އަސާސީގައި އެ ގައުމުގެ ސުޕްރީމް ކޯޓުގެ ނިންމުންތައް ރިވިއު ކުރުމުގެ ބާރު އެ ކޯޓަށް ލިބިގެންވާ ކަމަށް ބަޔާން ކޮށްފައިވެ އެވެ. އަދި އޭގެ ދަށުން ހެދިފައި ހުރި ގަވާއިދުތަކުގެ ދަށުން ރިވިއުއަށް މުއްދަތުތަކެއް ވެސް ކަނޑައެޅިފައި އޮވެ އެވެ. އެކަމަކު ރާއްޖޭގައި އެފަދަ އެއްވެސް ގާނޫނެއް ނުވަތަ ގަވާއިދެއް ނެތެވެ.\nބައެއް ގާނޫނީ ބޭފުޅުން ވިދާޅުވާ ގޮތުން އެންމެ މަތީ ކޯޓުން ކުރިން ނިންމާފައިވާ މައްސަލައެއް ރިވިއު ކުރުމަށް ފަހު ހުކުމަށް ބަދަލު ގެނައުމަކީ ބައެއް ގާނޫނީ ނިޒާމުތަކުގައި ވަކި ހާލަތްތަކެއްގައި ކުރަމުން އަންނަ ކަމެކެވެ. އެގޮތުން ކުރިން މައްސަލަ ބެލިއިރު އެނގިފައި ނެތް މަކަރާއި ހީލަތުގެ އަމަލެއް ނުވަތަ ހަގީގަތެއް އެހެން ގޮތަކަށް ސާބިތުވާ ފަދަ ހެއްކެއް ފެންމަތިވުން ފަދަ ހާލަތްތައް އެފަދަ ގައުމުތަކުގައި ކަނޑައަޅާފައި ހުންނަ ކަމަށް އެ ބޭފުޅުން ވިދާޅުވި އެވެ. އަދި ކުރިން ނިންމުންތައް ރިވިއު ކޮށްފައި އޮތުމުން އެއީ ކުރެވިދާނެ ކަމެއް ކަމަށް އެ ބޭފުޅުން ދެކެވަޑައިގަންނަވަ އެވެ.\nނަމަވެސް އަނެއް ބައި ބޭފުޅުންގެ ޚިޔާލު ތަފާތެވެ. އެ ބޭފުޅުން ދެކެވަޑައިގަންނަވާ ގޮތުގައި ގާނޫނީ އުސޫލު ނުވަތަ ގާނޫނީ ނުކުތާއެއް ބަދަލުކުރުން ނުވަތަ އެފަދަ ނިންމުމަކާ ދުރަށް ދިއުމަށް ކޯޓުތަކާ ބެހޭ ގާނޫނުން ސުޕްރީމް ކޯޓަށް ދޭ ބާރަކީ އެ ކޯޓުން ކުރިން ބަލާފައިވާ މައްސަލައެއް އަލުން ރިވިއުކޮށް ބެލުމަށް ދޭ ބާރެއް ނޫނެވެ. އޭގެ މާނައަކީ ކުރިން ކަނޑައަޅާފައިވާ ގާނޫނީ އުސޫލެއް އެ ބާވަތުގެ މައްސަލައެއްގައި އެހެން ގޮތަކަށް ކަނޑައެޅުމުގެ ބާރު ކަމަށް އެ ބޭފުޅުން ދެކެވަޑައިގަންނަވަ އެވެ.\n"މައުޟޫއީ ގޮތުން ބަލައި، ނިންމާފައިވާ ހަގީގަތެއް ދެން ބަދަލެއް ނުކުރެވޭނެ. ނިންމާފައިވާ ގާނޫނީ އުސޫލަކާ ދުރަށް ދިއުމުގެ ފުރުސަތު އެބަ އޮތް. އެކަމަކު ނިހާއީ ނިންމުމަކަށް ވެފަައި އޮތް ނިންމުމެއް ބަދަލު ކުރުމުގެ ބާރެއް ނޯންނާނެ،" ވަކީލަކު ވިދާޅުވި އެވެ.\nއެ ބޭފުޅުން ދެކެވަޑައިގަންނަވާ ގޮތުގައި ސުޕްރީމް ކޯޓުގެ ނިންމުމެއް ރިވިއު ކުރެވޭނެ ކަމަށް ރާއްޖޭގެ އެއްވެސް ގާނޫނެއްގައި ނެތެވެ. އެކަން ކުރެވޭނީ އެހެން ގައުމުތަކުގައި ވެސް އަމަލުކުރާ އުސޫލަކުން ގާނޫނަކުން އެ ބާރު ދީގެން ކަމަށް އެ ބޭފުޅުން ދެކެވަޑައިގަންނަވަ އެވެ. އަދި ކުރިން ބައެއް ނިންމުންތައް ރިވިއުކޮށްފައި އޮތުމަކީ ގާނޫނީ ގޮތުން އެކަން ކުރެވޭނެ ކަމަށް ބުނެވޭނެ ސަބަބެއް ކަމަށް އެ ބޭފުޅުން ދެކެވަޑައެއް ނުގަންނަވަ އެވެ.\n"ކުރިން ކުރި ހުރިހާ ކަމަކީ ކުރެވޭނެ ކަމެކޭ ނުބުނެވޭނެ. އަދި ކުރިން ރިވިއު ކޮށްފައި އޮތުމަކީ އެއީ އެކަން ކުރެވޭނެ ކަމަށް ބަލަން ޖެހޭ ހުއްޖަތެއް ވެސް ނޫން،" އޭނާ ވިދާޅުވި އެވެ.\nދައުލަތް ހިމެނޭ ބޮޑެތި ދުސްތޫރީ މައްސަލަތަކުން ފެށިގެން ވިޔަފާރި އާއި އާދައިގެ ރައްޔިތުންގެ ގޯތިގެ ދޮރާއި މިލްކުވެރިކަމާ މެދު ވެސް އެންމެ ފަހު ބަސް ބުނުމުގެ ބާރު އޮތް ސުޕްރީމް ކޯޓުގެ ނިންމުންތަކަކީ ގާނޫނެއް ނުވަތަ އެއްވެސް އުސޫލެއް ނެތި އެކި ފަހަރު އެކި ގޮތަށް ބަދަލުކުރެވޭނެ ނިންމުމަކަށް ވެއްޖެ ނަމަ، ގެއްލިގެން ދާނީ އެތައް ބައެއްގެ ހައްގުތަކެވެ. ސުޕްރީމް ކޯޓުގެ ނިންމުންތައް އެ ކޯޓުން ރިވިއު ކުރުމަކީ އެންމެ މައްސަލައެއް ނުވަތަ މަދު މައްސަލައަކާ ހަމައިން ނިންމާލެވެން އޮތް މިންވަރަށް ވުރެ ބޮޑު ކަމެކެވެ.\nއިތުރު ލިޔުންތައް ސުޕްރީމް ކޯޓް ކޯޓް ޖުޑީޝަރީ ކޯޓް މައްސަލަތައް\nތަނާޒުލް ވުމާ ގުޅޭގޮތުން ގޮތް ނިންމާނީ އިސް ފަނޑިޔާރު


Agu heyo iphone mi mahuge 24 gai | Mihaaru\nއަަގުހެޔޮ އައިފޯން މި މަހުގެ 24 ގައި\n17 އެޕްރީލް 2020 - 09:52 1 comment\nއެޕަލް ކުންފުނިން ނެރެން ނިންމާފައިވާ އަގުހެޔޮ އައިފޯން މި މަހުގެ 24 ގައި ބާޒާރަށް ނެރެން ނިންމައިފި އެވެ.\nކޮރޯނާވައިރަހާ ހެދި ނެރުން ފަސްކުރި އައިފޯން އެސްއީ2ނުވަތަ އައިފޯން9އެންމެ ފުރަތަމަ ނެރެން ނިންމާފައި ވަނީ އެމެރިކާ އާއި އިނގިރޭސިވިލާތުގެ މާކެޓަށެވެ. ފޯނު ނެރޭ ތާރީހު އިއުލާންކުރުމަށް ފަހު، އެޕަލް އިން ވަނީ އޭގެ އަގާއި ބައެއް ސްޕެސިފިކޭޝަންތައް ވެސް ހިއްސާކޮށްފަ އެވެ.\nއެގޮޔުން އައިފޯން9އަކީ 2017 ގައި ނެރުނު އައިފޯން 8 އާ އެއްގޮތަށް 4.7 އިންޗީގެ ޑިސްޕްލޭއެއް ހުންނާނެ ފޯނެކެވެ. އިތުރު ފީޗާތަކުގެ ތެރޭގައި ފިންގަޕްރިންޓް އައިޑީ ސެންސާ އައިފޯން 11 ޕްރޯގައި އެކުލެވޭ ކަހަލަ ޕްރޮސެސާއެއް ހިމެނެ އެވެ. އެކަމަކު އައިފޯން9ގައި އިންނާނީ އެންމެ ކެމެރާއެކެވެ.\nއެމެރިކާގެ މާކެޓްގައި އައިފޯން9ވިއްކާނީ 399 ޑޮލަރު (6,148ރ.) އަށެވެ. އަދި އިނގިރޭސިވިލާތުގައި ވިއްކާނީ 524 ޑޮލަރު (8,059ރ.) އަށެވެ.\nމެދުފަންތީގެ މާކެޓަށް ހާއްސަކޮށްގެން އެޕަލް އިން ނެރޭ އައިފޯން9ވެގެން ދާނީ ސެމްސަންގާއި ގޫގުލް ފަދަ ކުންފުނިތަކުން ނެރެފައިވާ އަގުހެޔޮ ފޯނާ ވަރަށް ވާދަވެރި އެއްޗަކަށް ކަމަށް ފޯނުގެ ވިޔަފާރި ދިރާސާކުރާ ފަރާރްތަކުން ބުނެފި އެވެ.\nއަދި އައިފޯން9ނެރޭތާ 6-9 މަހާ ދޭތެރޭ ގާތްގަނޑަކަށް 20-25 މިލިއަން ފޯނު ވިކޭނެ ކަމަށް ލަފާކޮށްފައިވެ އެވެ.\nއިތުރު ލިޔުންތައް އެޕަލް އިނގިރޭސިވިލާތް ސްމާޓް ފޯން އެމެރިކާ\nއެޕް ސްޓޯރްގެ އާމްދަނީ އަށް އެޕަލް ބަރޯސާއެއް ނުވޭ\nލަސްކުރާ އައިފޯނުތަކަށް 25 ޑޮލަރުގެ ބަދަލެއް


Fahathun arai Spain balikoh, France in nations league kaamiyaabu koffi - One Online\nފްރާންސުން ނޭޝަންސް ލީގު ތަށި އުފުލާލައިލަނީ ---\nފަހަތުން އަރައި ސްޕެއިން ބަލިކޮށް، ފްރާންސުން ނޭޝަންސް ލީގު ކާމިޔާބުކޮށްފި\nޔޫއެފާ ނޭޝަންސް ލީގުގެ ފައިނަލުގައި ފަހަތުން އަރައި ސްޕެއިން ބަލިކޮށް، ފްރާންސުން ތަށި އުފުލާލައިފިއެވެ.\nއިޓަލީގައި ރޭ ކުޅުނު ފައިނަލުގައި ފްރާންސުން ސްޕެއިންގެ މައްޗަށް ކުރި ހޯދީ، 2-1 ގެ ނަތީޖާއަކުންނެވެ. ރޭގެ މެޗުގެ ހުރިހާ ގޯލެއް ވެސް ފެނުނީ ދެވަނަ ހާފްގައެވެ.\nމެޗު ފެށިގެން ދެޓީމުގެ ފަރާތުންވެސް ފެނިގެން ދިޔައީ ހަމަހަމަ ކުޅުމެކެވެ. ކޮލިޓީ މޮޅު ފުޓުބޯޅައެއް ދެޓީމުގެ ފަރާތުންވެސް ފެނިގެން ދިޔައިރު، ހަމަލާތައްވެސް އުފައްދަމުން ދިޔައެވެ. އެގޮތުން ފުރަތަމަ ހާފުގައި އެންޓޮއިން ގްރީޒްމަން އާއި އެމްޕާބޭ އަށް ލިބުނު ފުރުސަތުތައް ދިޔައީ ބޭކާރު ވެގެންނެވެ.\nސްޕެއިން އިން ލީޑު ނެގީ މެޗުގެ 64 ވަނަ މިނިޓްގައި އޭރިއާ ތެރެއިން މިކޭލް އޮޔާޒަބާލް ޖެހި ގޯލުންނެވެ. ސްޕެއިންގެ ކެޕްޓަން ސާޖީއޯ ބުސްކެޓްސް ދިން ހިތްގައިމު ޕާސް ކޮންޓްރޯލުކޮށް، އޭރިއާ ތެރެއަށް ވަދެ އޮޔާޒަބާލް ފޮނުވާލި ބޯޅަ ވަނީ ގޯލުގެ ދުރު ކަނަށެވެ.\nސްޕެއިނަށް ލީޑު ހިފަަހައްޓައިލެވުނީ ގާތްގަނޑަކަށް ދެމިނިޓު ވަންދެނެވެ. މެޗުގެ 66 ވަނަ މިނިޓްގައި ކަރިމް ބެންޒެމާ ވަނީ ފްރާންސަށް އެއްވަރުކޮށްދީފައެވެ. އެ ގޯލަކީ ހިތްގައިމު ގޯލެކެވެ. އޭރިއާ ރޮނގުކައިރިން ދުރުން ބެންޒެމާ ފޮނުވާލި ބޯޅަ ސްޕެއިންގެ ކީޕަރު އުނާއި ސިމޯން އަތުގައި ޖެހިފައި ވަނީ މަތީ ކަނަށެވެ.\nފްރާންސް މޮޅުވި ގޯލު ޖެހީ މެޗުގެ 80 ވަނަ މިނިޓްގައި އެމްބާޕޭއެވެ. ހެނާންޑޭޒް ދިން ބޯޅައެއް ހިފައިގެން އޭރިއާ ތެރެއަށް ވަދެ އެމްބާޕޭ ވަނީ ހަމަޖެހިލާފައި ގޯލުގެ ތެރެއަށް ބޯޅަ ފޮނުވާލައިފައެވެ. އެ ބޯޅައަށް މަސައްކަތް ކުރިއިރު އެމްބާޕޭ އޮފްސައިޑު ކަމަށް ސްޕެއިން އިން ވަރަށް ބޮޑަށް ޝަކުވާ ކުރި ނަމަވެސް ވީއޭއާރް ބަލައި ރެފްރީ ނިންމީ ސައިޑު ނުވާ ކަމަށެވެ.\n2018 ވަނަ އަހަރު ރަޝިއާގައި ބޭއްވި ވޯލްޑް ކަޕްގެ ޗެމްޕިއަން ފްރާންސުން ނޭޝަންސް ލީގު ކާމިޔާބު ކުރުމާއެކު އެޓީމު ވެފައި ވަނީ އެ މުބާރާތުގެ ދެވަނަ ޗެމްޕިއަނަށެވެ. އެންމެ ފުރަތަމަ ޗެމްޕިއަނަކީ ޕޯޗުގަލްއެވެ. ނޭޝަންސް ލީގަކީ ޔޫރަޕްގައި ގައުމީ ޓީމުތައް ކުޅޭ ދެވަނައަށް އެންމެ ޝަރަފުވެރި މުބާރާތެވެ.\nރޭ ވަނީ ނޭޝަންސް ލީގުގެ ތިންވަނަ ހޮވި މެޗުވެސް ކުޅެފައެވެެ. އިޓަލީން ބެލްޖިއަމްގެ މައްޗަށް އެ މެޗުގައި ކުރި ހޯދީ 2-1 ގެ ނަތީޖާއަކުންނެވެ.\nގުޅޭ ޓެގު ފްރާންސް ފުޓްބޯޅަ ޔޫއެފާ ނޭޝަންސް ލީގު ސްޕެއިން


Dharifulhu meri mamma maran ves maruge dhiya ves vaarisu beynumeh noon, hoama dhuvahu hukumkuranee! | ThePress\nދަރިފުޅު މެރި މަންމަ މަރަން ވެސް މަރުގެ ދިޔަ ވެސް ވާރިސުން ބޭނުމެއް ނޫން، ހޯމަ ދުވަހު ހުކުމްކުރަނީ!\nދަރިފުޅު މަރާލި މައްސަލާގައި ޝާހިދާ ކޯޓަށް ހާޒިރުކުރަނީ/ ފޮޓޯ: ސަން އޮންލައިން\nށ. ނޫމަރާގައި މީގެ ހަ އަހަރު ކުރިން ވަޅިން ހަމަލަދީ އަމިއްލަ ދަރިފުޅު މަރާލި މައްސަލައިގައި ދައުލަތުން ދައުވާކުރި އައިމިނަތު ޝާހިދާގެ މައްޗަށް ކުށް ސާބިތުވިޔަސް އޭނާގެ ކިބައިން މަރަށް މަރު ހިފަން ބޭނުން ނުވާ ކަމަށާއި މަރުގެ ދިޔަ ވެސް ބޭނުން ނުވާ ކަމަށް ވާރިސުން ބުނެފިއެވެ.\nމީގެ ހަ އަހަރު ކުރިން، 11 ފެބްރުއަރީގައި ޝާހިދާ، އޭނާގެ ހަތަރު އަހަރުގެ ދަރިފުޅު ފާތިމަތު ޝައިހާ ފަޔާޒު މަރާލާފައި ވަނީ ކަރުގެ ތިން ތަނަކަށާއި، ކޮނޑުހުޅާ ދިމާލުން ހަތަރު ތަނަކަށް، އަދި ކަނާތުގެ ދެ ތަނަކަށާއި ދަތްދޮޅިއަށް ހަމަލަދީގެން ކަމަށް ފުލުހުން އޭރު ބުނެފައިވެއެވެ.\nދަރިފުޅު މަރައިލި މައްސަލައިގައި ޝާހިދާގެ މައްޗަށް ދައުލަތުން އުފުލާފައި ވަނީ އެނގިހުރެ މީހަކު މެރުމުގެ ކުށުގެ ދައުވާއެވެ. ކްރިމިނަލް ކޯޓުން މިދިޔަ މަހުގެ 22 ވަނަ ދުވަހު ވަނީ މައްސަލައިގެ ހެކި ގަރީނާއަށް ބަލައި ޝާހިދާގެ މައްޗަށް ކުށް ސާބިތުވާ ކަމަށް ކަނޑައަޅައިފައެވެ.\nއެ މައްސަލައާ ގުޅިގެން ވާރިސުންގެ ބަސް ހޯދުމަށް މިއަދު ބޭއްވި އަޑުއެހުމުގައި ކުއްޖާގެ ހުރި ހަމައެކަނި ވާރިސް ބުނެފައި ވަނީ މަރަށް މަރު ހިފަން ބޭނުންނުވާ ކަމަށާއި މަރުގެ ދިޔަ ވެސް ބޭނުންނުވާ ކަމަށެވެ. އަދި ދެފަރާތުން އެ މައްސަލައިގެ އަދަބާ ގުޅޭ ގޮތުން ވާހަކަ ދައްކާފައިވާއިރު އެ މައްސަލައިގެ ހުކުމް ކުރުން ވަނީ މިމަހުގެ ހަވަނަ ދުވަހަށް ތާވަލްކޮށްފައެވެ.\nހަބަރު ކްރިމިނަލް ކޯޓް މަރު ޕޮލިސް\nއަމިއްލަ ޖިންސީ ގުނަވަން ބުރިކޮށްލަން އުޅުނު މީހާ މަރުވެއްޖެ\nއެމްޑީޕީގެ އެއް ބާނީ، ގޯގޯ ލަތީފް އަވަހާރަވެއްޖެ\nހެޑްލައިނުން އެކަނި މައުލޫމާތު ލިބޭ ކަހަލަ އާޓިކަލް ނުޖަހާ ހަމަ އެކަނި ހެޑްލައިން ޖަހާލަބަލަ. ހަބަރު ލިޔާކަށް ނޭނގޭތަ؟ އެކުއްޖާ މަރަން ދިމާވި ސަބަބު..ނުވަތަ އެ އާއިލާ ނޫނީ ރަށުގެ މީހުން އެކަން ހިނގަން ދިމާވި ސަބަބާ ބެހޭ ގޮތުން ބުނާ އެއްޗެއް މިޒަމާނުގަ މިހުރިހާ ވަސީލަތެއް ހުރެގެންވެސް ހޯދާނުލެވޭތަ ހަމަ؟\nހައަރު ފަހުންވެސް މައްސަލަ ނިމޭތީއުފާކުރަން މިފަދަ ކުޑަގައުމެއްގާ މައްސަލަތައް ލަސްވުމަކީ ވަރައް ދެރަކަމެއް ދެއްތޯ


Community Broadcasting hidhumai dhinumuge vaguthee huhdha Dhuvaafaru Primary School ah | ungoofaaru.com\nބަނޑޭރިގަނޑު/ޚަބަރު/ކޮމިއުނިޓީ ބްރޯޑްކާސްޓިންގ ޚިދުމަތް ދިނުމުގެ ވަގުތީ ހުއްދަ ދުވާފަރު ޕްރައިމެރީ ސްކޫލަށް\nދުވާފަރު ޕްރައިމަރީ ސްކޫލް / ފޮޓޯ ސްކޫލް ފޭސްބުކް ޕޭޖް\nކޮމިއުނިޓީ ބްރޯޑްކާސްޓިންގ ޚިދުމަތް ދިނުމުގެ ވަގުތީ ހުއްދަ މޯލްޑިވްސް ބްރޯޑްކާސްޓިންގ ކޮމިޝަނުން ރ.ދުވާފަރު ޕްރައިމެރީ ސްކޫލަށްދީފިއެވެ.\nމައުލޫމާތު ލިބިފައިވާ ގޮތުން މިހުއްދަ ދުވާފަރު ޕްރައިމެރީ ދީފައިވަނީ އެ ޙިދުމަތަކީ ރާއްޖޭގައި ދެމެހެއްޓެނި ވިގޮތެއްގައި ދެވިދާނެ ޙިދުމަތެއްތޯ އަޖުމަ ބެލުމުގެގޮތުން އެ ކޮމިޝަނުން ހިންގާ ޕައިލެޓް ޕްރޮޖެކްޓުގެ ތެރެއިންނެވެ. ކޭބަލް ވިއުގަ މެދުވެރިކޮށް ކޮމިއުނިޓީ ބްރޯޑްކާސްޓިންގ ޚިދުމަތް ދިނުމުގެ ވަގުތީ ހުއްދަ އެސުކޫލަށް ދީފައިވަނީ މިއަދުން ފެށީގެން2މާރިޗު 2021ގެ ނިޔަލަށެވެ. އެ ސްކޫލަށް ކޮމިޝަނުންދީފައިވާ ވަގުތީ ހުއްދައިގައި ބްރޯޑްކާސްޓްކުރާ ސަރަހައްދެއްގެ ގޮތުގައި ކަނޑައަޅާފައިވަނީ ރ.ދުވާފަރު އެކަންޏެވެ. އަދި ބްރޯޑްކާސްޓްކުރާ ވަގުތެއްގެގޮތުގައި ހަމަޖައްސާފައިވަނީ ހެނދުނު 10:30 އިން ފެށިގެން މެންދުރުފަހު 15:00 އާއި ހަމައަށެވެ.\nމައުލޫމާތު ލިބިފައިވާ ގޮތުން ދުވާފަރު ޕްރައިމަރީ ސްކޫލުން އަންނަނީ ކޮވިޑް-19 ގެ މިހާލަތު ފެށިގެން ސްކޫލްތައް ބަންދުކުރުމާއެކު ކޭބަލްޓީވީ މެދުވެރިކޮށް ދަރިވަރުންނަށް ކްލާސްތައް ނަގައި ދިނުމާއި އަދި ތަފާތު އެކި ޕްރަގްރާމްތައް ފޮނުވަމުންނެވެ.\nރ.ދުވާފަރު ދުވާފަރު ޕްރައިމަރީ ސްކޫލް\nރ. ދުވާފަރު ގެއަކުން ވަގަށް ނަގާފައިވާ ފޯނެއް ހޯދައި ވެރިފަރާތާ ހަވާލުކޮށްފި


ތ. ކަނޑޫދޫގެ ލޭންޑް ޔޫސް ޕްލޭން ހެދުމާބެހޭ.\nތ. ކަނޑޫދޫގެ ލޭންޑް ޔޫސް ޕްލޭން އަމިއްލަ ޚަރަދުގައި ހަދައިދޭނެ ފަރާތެއް ހޯދަންކުރި ނަންބަރު (IUL)387/387/2020/33 (15 މާރިޗު 2020)ގެ އިއުލާނާ ގުޅިގެން އަންދާސީ ހިސާބު ހުށަހަޅާފައިވަނީ އެންމެ ފަރާތަކުން ކަމަށްވާތީ، އެއިއުލާން ބާތިލްކޮށް އަލުން އެފުރުޞަތު ހުޅުވާލަމެވެ.\nވީމާ، މިމަސައްކަތްތައް އަމިއްލަ ޚަރަދުގައި ކޮށްދިނުމަށް އެދިލައްވާ ފަރާތްތަކުން 09 ޖުލައި 2020 ވަނަދުވަހުގެ 12:00 ގެކުރިން މިއިދާރާއަށް ދުރުވެ ބިޑް ޑޮކިއުމެންޓް ބައްލަވައި ގަތުމަށްފަހު 20 ޖުލައި 2020 ވަނަދުވަހު 11:00 އަށް މިއިދާރާއަށް ދުރުވެ އެސްޓިމޭޓް ހުށަހެޅުއްވުން އެދެމެވެ. ޕްރީމިޑް މީޓިންގ 09 ޖުލައި 2020 ވަނަދުވަހު 13:00 ގައި މިއިދާރާގައި އޮންނާނެއެވެ. ބިޑު ޑޮކިއުމަންޓްގެ އަގަކީ -/100 ރުފިޔާއެވެ. ބިޑު ޑޮކިއުމަންޓް ސަރުކާރު ބަންދުނޫން ދުވަސްދުވަހު 12:00 އާއިހަމައަށް މިއިދާރާއިން ގަންނަން ލިބެން ހުންނާނެއެވެ. ބިޑު ޑޮކިއުމަންޓް ގަތުމަށް ދައްކާ ފައިސާ އަނބުރާ ނުލިބޭނެ ވާހަކަ ދެންނެވީމެވެ.\n09 ޛުލްގައިދާ 1441\nސުންގަޑި: 20 ޖުލައި 2020 1100


Dhelanduge thafaathakun kurihoadhaa afeefuhdheen mubaaraathuge feshun rangalhu kuriiru esteeoa ves emeehunge furathama mech kaamiyaabukohfi\nދެލަނޑުގެ ތަފާތަކުން ކުރިހޯދާ އަފީފުއްދީން މުބާރާތުގެ ފެށުން ރަނގަޅު ކުރިއިރު އެސްޓީއޯ ވެސް އެމީހުންގެ ފުރަތަމަ މެޗް ކާމިޔާބުކޮށްފި\nކުޅުދުއްފުށީގައި ހުންނަ ސަރުކާރުގެ އޮފީސް ތަކާއި ކުންފުނިތަކަށް އަމާޒުކޮށްގެން ޒިގްޒެގް ފޮރ ޔޫތު ލިންކޭޖުން ބާއްވާ، ޒިގްޒެގް އިންޓަރ އޮފީސް ފުޓްސަލް މުބާރާތުގެ އިއްޔެ ކުޅުނު މެޗްތަކުން އަފީފުއްދީން ސްކޫލާއި އެސްޓީއޯ މޮޅުވެއްޖެއެވެ.\nއިއްޔެ ހަވީރު ކުޅުނު ފުރަތަމަ މެޗްގައި އަފީފުއްދީން ސްކޫލާއި ހދ އަތޮޅު ތައުލީމީ މަރުކަޒު ބައްދަލުކޮށް5ލަނޑު7ލަނޑުން މެޗް ކާމިޔާބުކުރީ އަފީފުއްދީންގެ ޓީމެވެ. ޖުމްލަ 12 ލަނޑު ފެނިގެންދިޔަ މި މެޗްގައި އަފީފުއްދީން ޓީމްގެ ޖޯޒީ ނަމްބަރު 11 އަހުމަދު މޫސާ އާއި އޭއީސީގެ ޖޯޒީ ނަމްބަރު 19 މުހައްމަދު އަބޫބަކުރު ވަނީ ހެޓްރިކް ހަދާފައެވެ. މެޗްގެ ފުރަތަމަ ލަނޑު ފެނިގެން ދިޔައީ3ވަނަ މިނެޓުގައެވެ. މުހައްމަދު އަބޫބަކުރުގެ މިލަނޑުވެގެން ދިޔައީ އޭއީސީގެ ޓީމަށް ލިބިގެން ދިޔަ އުންމީދަކަށެވެ. މެޗްގެ މާގިނައިރުތަކެއް ނުވަނީސް6ވަނަ މިނެޓްގައި އަފީފުއްދީންގެ ޖޯޒީ ނަމްބަރު 8 އަބްދުﷲ މުހައްމަދު ގޯލެއް ކާމިޔާބު ކޮށް ސްކޯރ އެއްވަރު ކުރިއެވެ. އަދި 8 ވަނަ މިނެޓްގައި އަހުމަދު މޫސާ އިތުރު ލަނޑެއް ޖަހާ އަފީފުއްދީން ކުރިހޯދިއެވެ. މެޗްގެ 12 ވަނަ މިނެޓްގައި އޭއީސީގެ ޖޯޒީ ނަމްބަރ4އަހުމަދު އަބްދުﷲ ވައްދާލި ލަނޑާެކު ދެން ފެނިގެން ދިޔައީ ޖެހިގެން އައި މިނެޓްގައި އަފީފުއްދީނުން ދެ ގޯލް ކާމިޔާބު ކުރި މަންޒަރެވެ. އަހުމަދު މޫސާގެ އިތުރުން ދެން ލަނދުޖެހީ ޖޯޒީ ނަމްބަރ5މުހައްމަދު ހުސައިންއެވެ.\nދެވަނަ ހާފްގެ ދެވަނަ މިނެޓްގައި މުހައްމަދު އަބޫބަކުރު ޖެހި ޖެހި ލަނޑާއެކު އަނެއްކާވެސް އޭއީސީ އުއްމީދު އާކުރިއެވެ. އަދި މިހާފްގެ6ވަނަ މިނެޓާއި7ވަނަ މިނެޓް އަދި9ވަނަ މިނެޓްގައި އިތުރު3ލަނޑު އަފީފުއްދީނުން ވަނީ ކާމިޔާބު ކޮށްފައެވެ. މެޗް ނިމެން3މިނެޓަށް ވެފައި ވަނިކޮށް އޭއީސީގެ ޓީމުން ވަނީ އަފީފުއްދީނުގެ ގޯލަށް ދެ ފަހަރެއްގެ މަތިން ބޯޅަ އަމާޒުކޮށް ކާމިޔާބު ކޮށްފައެވެ. އަފީފުއްދީންގެ އަބްދުﷲ މުހައްމަދަށް ރީނދޫ ކާޑެއް ދައްކާފައިވާއިރު މިމެޗް ގެ މޭން އޮފްދަ މެޗްގެ މަޤާމަށް ހޮވުނީ4ލަނޑު ކާމިޔާބުކޮށްދިން އަހުމަދު މޫސާއެވެ.\nއިއްޔެ ކުޅުނު ދެވަނަ މެޗްގައި އަތޮޅު ކައުންސިލްގެ މައްޗަށް އެސްޓީއޯ ކުރިހޯދީ3ލަނޑު4ލަނޑުންނެވެ. މިމެޗްގައި އެސްޓީއޯގެ ހުރިހާ ލަނޑެއް ވެސް ކާމިޔާބު ކޮށްފައިވަނީ މެޗްގެ މޮޅުކުޅުނެތެރިއަކަށްވެސް ހޮވުނު ޖޯޒީ ނަމްބަރ 19 ހަސަން މުހައްމަދެވެ. އޭނާ ވަނީ މެޗްގެ 4ވަނަ މިނެޓާއި 12 ވަނަމިނެޓާއި 19 ވަނަ މިނެޓް އަދި ދެވަނަ ހާފްގެ5ވަނަ މިނެޓްގަައި އަތޮޅުކައުންސިލްގެ ގޯލް ފޫއަޅުވާލާފައެވެ. މިމެޗްގައި އަތޮޅު ކއުންސިލްގެ3ލަނޑުގެ ތެރެއިން2ލަނޑު ކާމިޔާބް ކޮށްދިނީ ޖޯޒީ ނަމްބަރ 17 އަބްދުއްސައްތާރު އަބޫބަކުރެވެ. އޭނާ ވަނީ 8 ވަނަ މިނެޓާއި މެޗްނިމެން2މިނެޓަށް ވެފައިވަނިކޮށް ގޯލް ކާމިޔާބް ކޮށްދީފައެވެ. ކައުންސިލްގެ އަނެއް ލަނޑު ކާމިޔާބުކޮށްދިނީ ދެވަނަ ހާފްގެ9ވަނަ މިނެޓްގައި މި މެޗްގައި ރީނދޫ ކާޑެއްވެސް ހޯދާފައިވާ ޖޯޒީ ނަމްބަރު 12 އާދަމް މުހައްމަދެވެ. އާދަމްގެ އިތުރުން އެޓީމްގެ ޖޯޒީ ނަމްބަރ3ބަޝީރު ޔޫސުފަށް ވެސް ވަނީ އިއްޔެ ރީނދޫ ކާޑެއް ދައްކާފައެވެ.\nމިމުބާރާތުގައި މިއަދުވެސް2މެޗް ކުޅުމަށް ވަނީ ހަމަޖެހިފައެވެ. ފުރަތަމަ މެޗްގައި ބައްދަލުކުރާނީ ގްރޫޕް2ގައި ހިމެނޭ ޕޮލިހާއި ކުޅުދުއްފުށި ޕޯޓްސް އެވެ. އަދި2ވަނަ މެޗްގައި ބައްދަލު ކުރާނީ ކަސްޓަމްސް އާއި އެމްއެންޑީއެފް އެވެ.


Boahiyaavahi kamuge mashroou thakah world bank in ehee vanee\nބޯހިޔާވަހިކަމުގެ މަޝްރޫއުތަކަށް ވޯލްޑް ބޭންކުގެ އެހީ\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް، ވޯލްޑް ބޭންކުގެ ވަފުދާ ބައްދަލުކުރައްވަނީ --\nރާއްޖޭގައި ކުރިޔަށްގެންދާ އުމްރާނީ ތަރައްގީގެ މަސައްކަތްތަކާއި ބޯހިޔާވަހިކަމުގެ މަޝްރޫއުތަކާ މާލީދާއިރާ ހަރުދަނާކުރުމަށް އެހީތެރިވެދިނުމަށް ތައްޔާރަށް އޮތް ކަމަށް ވޯލްޑް ބޭންކުން ބުނެފި އެވެ.\nވޯލްޑް ބޭންކުން މިިކަން ހާމަކޮށްފައިވަނީ ރާއްޖެއަށް މިހާރު ވަޑައިގެން އުޅުއްވާ ވޯލްޑް ބޭންކުގެ ވަފުދުން، ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާ، މިއަދު ބައްދަލުކުރައްވާ ދެއްކެވި ވާހަކަފުޅުގައެވެ.\nރައީސް އޮފީހުން ބުނީ މި ބައްދަލްވުމުގައި ބައިވެރިވި ބޭފުޅުން ލާމަރުކަޒީ ނިޒާމުގެދަށުން ރާއްޖެ ތަރައްގީކުރުމުގައި ސަރުކާރުން ގެންގުޅޭ ސިޔާސަތާއި މިހާރު ސަރުކާރުން ތައާރަފުކޮށްފައިވާ ސްޓްރެޓީޖިކް އެކްޝަން ޕްލޭނަކީ ރާއްޖޭގެ ތަރައްގީއަށް ބާރުލިބޭނެ މުހިންމު ކަންތައްތަކެއް ހިމެނޭ ޕްލޭނެއް ކަމުގައި ފާހަގަކުރެއްވި ކަމަށެވެ.\nއަދި ރާއްޖޭގައި ކުރިޔަށްގެންދާ އުމްރާނީ ތަރައްގީގެ މަސައްކަތްތަކާއި ބޯހިޔާވަހިކަމުގެ މަޝްރޫއުތަކާ މާލީދާއިރާ ހަރުދަނާކުރުމަށް އެހީތެރިވެދިނުމަށް ތައްޔާރަށް އޮތް ކަމަށް އެ ބޭފުޅުން ވިދާޅުވެފައިވާ ކަމަށް ރައީސް އޮފީހުން ބުނެއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ރާއްޖޭގެ ތަރައްގީގެ މަޝްރޫއުތަކާ ގުޅޭގޮތުން ވޯލްޑް ބޭންކުގެ ވަފުދާ މަޝްވަރާކުރައްވާފައެވެ. އަދި ރައީސުލްޖުމްހޫރިއްޔާ ވަނީ ސަރުކާރުގެ ތަރައްގީގެ އެޖެންޑާގައި ހިމެނޭ މަޝްރޫއުތައް ކުރިޔަށް ގެންދިއުމުގައި ވޯލްޑް ބޭންކުން ވެދެއްވަމުން ގެންދަވާ އެހީތެރިކަން ފާހަގަކުރައްވައި ޝުކުރު ދަންނަވާފައެވެ.\nރައީސް އިބްރާހިމް މުހައްމަދު ސޯލިހު ވޯލްޑް ބޭންކް


13 ސެޕްޓެންބަރު 2021 - 10:28 2\n(15 ވަނަ ބަޔާ ގުޅޭ)\n"އަދިވެސް މާ ސޯލިހު މީހަކަށް ވެގެން އަމިއްލަ ދިފާއުގައި ވާހަކަދައްކާތި." އަތުގައި އޮތް ފައިވާން ބިންމައްޗަށް ވައްޓައިލަމުން ހަސަނު ބުނެލި އެވެ.\nނަވާޒަށް ވީ ތަދުން ކޮލުގެ ދެ ފަރާތުގައި ފިރުމަން އިނދެވުނީ އެވެ. އޭނާގެ ލޮލަށް ގިނަވަމުން ދިޔަ ކަރުނަތައް އޮހެން ދޫކޮށްލައިގެންނެވެ. ހަސަނުގެ ހަރަކާތްތަކަށް ބަލާށެވެ. އޭނާ ކޮށްފާނެ ކަމެއް ނުވިސްނޭތީ އެވެ. އޭނާ ކުރާ ސުވާލަށް ދޭނެ ޖަވާބެއް ވެސް ނޭނގޭތީ އެވެ.\n"މިހާރު ކިހިނެއްވީ؟ އަނގައިން ބަސް ހުސްވީތަ؟ ނޫނީ އަނެއްކާ ވެސް ސަނީއަށް ދައްކައިލި ލެންސުން މަށަށް ވެސް ކަޅިއަޅަން ފެށީތަ؟" އަރުސަލްގެ ހިފަހައްޓައިގެން ހުރި ސިނގިރޭޓު އަތުލައި ހަސަނުގެ ތުނބުގައި ޖަހައިލި އެވެ.\nނަވާޒު ދެ ލޯ މަރައިލި އެވެ. ހަސަނުގެ ހަރަކާތްތައް އޭނާ ކުރާން އުޅޭކަންތައް ވިސްނޭތީ އެވެ. ނަވާޒު ހީކުރީ މި ފަހަރު ވެސް ހަސަނު އުޅުނީ އޭނާގެ މޫނަށް ސިނގިރޭޓުގެ ދުންތައް ބުރުވައިލާން ކަމަށެވެ. އެހެންވެ އޭނާ ދެ ލޯ މަރައިލާ ނޭވާ އެތެރެއަށް ހިފަހައްޓައިލި އެވެ. ހަސަނަށް އެ މަންޒަރު ފެނުނެވެ. އޭނާ ގާތަށް އައީ އަމަށަކު ހިންޏެއް ނޫނެވެ. އެހެންވެ ނަވާޒާ ގާތަށް އޭނާ ޖެހިލި އެވެ.\nހަސަނު ގުދުވެލީ ނަވާޒާ ދިމާއަށެވެ. ނަވާޒުގެ ހަރާކާތްތައް އޭނާއަށް ފެންނަ ގޮތަށެވެ. ހަސަނުގެ ވަހުން ވެސް ނަވާޒަށް އޭނާ ކުރަން އުޅޭ ކަމެއް އެނގޭ ކަހަލަ އެވެ. އެހެންވެ މަޑުމަޑުން ނޭވާ ބޭރުކޮށްލަމުން ނަވާޒު ދެ ލޯ ހުޅުވާލި އެވެ.\n"ނޫން. ނޫން." ނަވާޒަށް ދެފަރާތަށް ބޯހޫރައިލެވުނެވެ.\nހަސަނު ރުޅި އަންނަ ގޮތްވި އެވެ.\n"ކައޭއަށް ކަމެއް ނުކުރާއިރު ކޮން ރުއިމެއް ރޯކަށްތަ؟ ހާދަ ބޭބީ ވެސް ގޮލައެކޭ މި." ސިނގިރޭޓު ތުނބުގައި ޖައްސާލަމުން ހަސަނު ރުޅިވެރި ރާގެއްގައި ބުނެލި އެވެ.\nނަވާޒު އެތެރެއަށް ނޭވާ ހިފަހައްޓައިލަމުން އަނެއްކާ ވެސް ދެ ލޯ މަރައިލި އެވެ. ހަސަނު މައްޗަށް މޫނު ހިއްލައިލަމުން އަނގައިގައި ހުރި ދުންތައް މައްޗަށް ފޮނުވާލި އެވެ. ހީވަނީ ދުންހޮޅިއަކުން ދުންތައް ބޭރަށް ނުކުތް ހެންނެވެ. ހަސަނު ބަލައިލީ އޭނާގެ ދެ އިނގިލި ދޭތެރެއަށް މަހައިލެވިފައިވާ ސިނގިރޭޓު ބުރިއަށެވެ. އެއްފަހަރު ސިނގިރޭޓް ބުރިއަށް އަނެއް ފަހަރު ނަވާޒުގެ މޫނަށް ހަސަނު ބަލައިލި އެވެ. އެއާއެކު އޭނާގެ ތުންފަތުގައި ލާނެތް ހިނިތުންވުމެއް ދުވެލި އެވެ. ކުއްލިއަކަށް ގެނައި ހަރަކާތަކާއެކު ސިނގިރޭޓްބުރި ކޮށްޕައިލީ ނަވާޒުގެ ކޮލަށެވެ. ސިނގިރޭޓުބުރި ނަވާޒުގެ ކޮލަށް ކޮށްބާލައި އިރުކޮޅެއް ވަންދެން ހިފަހައްޓައިލިއެވެ.\nނަވާޒަށް ލިބުނު ސިހުމާއެކު އޭނާ ތެޅިގަތެވެ. ހަޅޭއްލާވާ ގަންނަމުންނެވެ. އޭނާ އުޅުނީ ހަސަނުގެ ކިބައިން ސަލާމަތްވާށެވެ. ނަމަވެސް އެކަން ވާގޮތެއް ނުވި އެވެ. ހަސަނު ހުސިޔާރުވެފައި ބާރު ގަދައީ އެވެ. އެންމެ ފަހުން ހަސަން ނަވާޒާ ދުރަށް ދިޔައެވެ. އޭނާ ފާޑަކަށް ހޭން ފެށިއެވެ. ބާރުބާރަށެވެ.\n"ސަޅި ދޯ، ދެން ކަލޭގެ ކޯތާފަތުގެ އޮމާކަމުން މަންޖެމެނެއް ނޫޅޭނެ. ދެން ކަލޭ ފެނުނަސް މަންޖެމެން ގަންނާނީ ބިރު." ހަސަނު ލާނެތް ރާގެއްގައި ހެމުން ބުނެލި އެވެ.\nނަވާޒަށް ލިބުނު ވޭނަށް ތަހައްމަލު ނުވެގެން އޭނާ ތެޅިފޮޅެމުން ދިޔަ އެވެ. އޭރު ވެސް ނަވާޒުގެ ކޮލަށް މަހައިލި ސިނގިރޭޓް ބުރި ކޮލުގައި ހަރުލައިފައި ހުއްޓެވެ. ދުމުގެ އަސަރު ވެސް ކޮންމެ ވެސް ވަރަކަށް ހުއްޓެވެ. މިނި އަނދާވަސް މުޅި ތަނުގައި ހަރުލައިފައި ހުއްޓެވެ. ނަވާޒު މޫނުމަތީގައި އަތް ޖައްސައިލަމުން މަޑުމަޑުން އެ ސިނގިރޭޓް ބުރި ދަމައިގަތެވެ. އޭނާ ގާތަށް ރުޅި އަންނަ ގޮތްވި އެވެ. ދެ އަތްފުޅާކޮށްލަމުން މޭ ފުއްޕާލައި މުއްކަވާލައި ކޮޅަށް ތެދުވި އެވެ.\nއޭރު ނަވާޒުގެ ދެ ލޯ ވަނީ ބޮޑުވެފަ އެވެ. ރަތްވެފަ އެވެ. އޭނާގެ މޫނުމަތީގެ މަސްތައް ދެފަރާތަށް ހަރަކާތްކޮށްލި އެވެ. ތުރުތުރު އަޅައިލި އެވެ. އެންމެފަހުން ނަވާޒު ބާރުބާރަށް ހަޅޭއްލަވާގަތެވެ. އެ އަޑަށް ހަސަނު ހުއްޓުނެވެ. އޭނާއަށް ސިހުން ލިބުނެވެ. ކުރިމަތިން ފެންނަން ހުރި ނަވާޒު ފެނިފަ އެވެ. ނަވާޒުގެ ލޮލުގައި އަޅައިގަތީ ކައިރީގައި ހުރި ގޮނޑިމަތީގައި ބާއްވާފައި އޮތް ރެންޗެވެ.\nނަވާޒު ގެނައި އަވަސް ހަރަކާތާއެކު ރެންޗު އޭނާގެ އަތަށް ހެޔޮވަރުކޮށްލަމުން ހަސަނާ ދިމާއަށް ދުއްވާގަތެވެ. އެ ދިޔަ ބާރުމިނުގައި ގޮސް ހަސަނަށް ހަމަލާ ދިނެވެ. ހަސަނު ވެސް ދިފާއުގައި އަތް ނެގި އެވެ. އެހެންވެ ނަވާޒު ހޫރައިލި ރެންޗުން ޖެހުނީ އޭނާގެ އަތުގެ މެދުގަ އެވެ. އެއާއެކު އަތް ކަނޑައިގެން ގޮސް ލޭތައް ބުރައިގެން ދިޔަ އެވެ. ހަސަނުގެ މޫނަށް ވެސް ލޭގެ އަސަރު ކުރި އެވެ. ނަވާޒުގެ ދެވަނަ ހަމަލާ އަމާޒުވީ ސީދާ ހަސަނުގެ އަތް ދަނޑިއަށެވެ. އެ ފަހަރު ވެސް ހަސަނުގެ ލޭ ކޮށިގެން ދިޔަ އެވެ. އޭނާގެ މޫނަށާއި ގަޔަށް ލޭތައް ބުރައިގެން ދިޔަ އެވެ.\nހަސަނަށް އެކަން އިހުސާސްކުރެވުނެވެ. އެހެންވެ އޭނާ ސަލާމަތްވާން ދުއްވާގަތެވެ. ނަވާޒު ވެސް އޭނާގެ ފަހަތުން ދުއްވާގަތެވެ. ހަސަނުގެ ލޮލުގައި އަޅައިގަތީ އެއްފަރާތެއްގައި ބަހައްޓާފައިވާ ފަކީރާތަކެކެވެ. އެހެންވެ އޭނާ އެ ފަކީރާތަކާ ދިމާއަށް ގުދުވެލަމުން ފަކީރާއެއް އަތަށް ހެޔޮކޮށްލި އެވެ.\nނަވާޒު ރެންޗު ހޫރައިލި އެވެ. ނަވާޒުގެ ހަމަލާ އަމާޒުވީ ފަކީރާ އަށެވެ. ނަވާޒަށް ލިބުނު ސިހުމާއެކު އޭނާ އަތުން ރެންޗު ދޫވި އެވެ. ނަވާޒު އުޅުނީ ރެންޗު ނެގޭތޯ އެވެ. އޭގެ ކުރިން ފަކީރާގެ މުއްގަނޑުން ޖަހައި ނަވާޒު ވައްޓާލި އެވެ. ނަވާޒު އެނބުރެމުން އެނބުރެމުން ގޮސް ޖެހުނީ ފަކީރާތަކުގެ ކައިރިއަށެވެ.\nނަވާޒު ވެސް ފަކީރާއެއް ނެގި އެވެ. އޭނާ ހުރީ ގޮތް ދޫކުރާ ގޮތަކަށް ނޫނެވެ. އެންމެ ފަހުން މުޅި މަންޒަރު އެއްކޮށް ބަދަލުވި އެވެ. ހީވަނީ ފިލްމެއްގެ މަންޒަރެއް ހެންނެވެ. އެކަކު އަނެއްކަކަށް ދޫކުރާކަށް ބޭނުމެއް ނުވެ އެވެ. މުޅި ތަނުގައި ގުގުމަމުން ދަނީ ދެ ފަކީރާ ޖެހޭ އަޑެވެ. އޭގެ ފަހަތުން އިވެމުން ދިޔައީ ދެ މީހުންގެ މާނޭވާގެ އަޑެވެ. ދެ މީހުން ދާހިތްލާ ފޯވަމުން ދިޔަ އެވެ. އެންމެ ފަހުން ހަސަނުގެ ގައިގައި އޮތް ޓީޝާޓުގެ ކަރުގައި ހިފައި އަމިއްލައަށް ދަމައިގަތެވެ. އެއާއެކު އޭނާގެ ޓީޝާޓުގެ ކަރު ފޭވެ ކަފާސްވެ އިރައިގެން ދިޔަ އެވެ. މޭމަތި އެއްކޮށް ހާމަވި އެވެ.\nދަނޑިވަޅު ބަލައިފަ ނަވާޒު ދިން ހަމަލާ އަމާޒުވީ ސީދާ ހަސަނުގެ ނިތަށެވެ. ހަސަނު އެއްލިގެން ބިން މައްޗަށް ގުޅަވި އެވެ. ހަސަނު ވެއްޓި ޖެހުނު ގޮތުން އޭނާގެ އަތަށް ތަދުވި އެވެ. އޭނާ ބާރަށް ރޮއިގަތެވެ. ނަވާޒު ހިނިތުންވެލި އެވެ. ހަސަނު އޮތް ހާލު ފެނުމުން އޭނާ މައިތިރިވާ ގޮތްވި އެވެ.\n"އަހަރެން ލައްކަ ދުވަހު، ލައްކަ ދުވަހު ކެތް... ކެތް ކޮށްފިން." މާނޭވާލަމުން ނަވާޒު ބުނެލި އެވެ.\nނަވާޒު އަތުގައި އޮތް ފަކީރާ ހަސަނުގެ މޫނާ ދިމާ ބިންމަތީގައި ޖައްސާލި އެވެ. އޭނާ މަޑުމަޑުން ގުދުވެލި އެވެ.\n"ޝޫޝް، ދެން އޮތީ މަށަށް. ކަލޭ އެންމެ ހަރަކާތެއް ކޮށްލި ނަމަވެސް، މީގެ ތިލަ ހެރޭނީ ކަލޭގެ މެއަށް،" ފަކީރާގެ ތިލައަށް އިޝާރާތްކޮށްލަމުން ނަވާޒު ބުނެލި އެވެ. "ކައޭމެން ހީކުރީ އަހަރެން ހިމޭނުން މި ހުންނަނީ ކައޭމެން ކުރާ ކަންތައް ނޭނގޭތީ ކަމަށްތަ؟ ކައޭމެން ކުރާހާ ކަމަކަށް އޯކޭ ވެގެން ކަމަށްތަ؟"\nނަވާޒު އަތުގައި އޮތް ފަކީރާގެ މުއްގަނޑުން ހަސަނުގެ ކަނާއަތު ކަކުލުގައި ބާރުބާރަށް ޖެހި އެވެ. އެއާއެކު ހަސަނު ހަޅޭއްލަވާގަތެވެ. އޭނާއަށް ލިބުނު ވޭނަށް ކެތް ނުވެގެންނެވެ.\n"އަހަރެން ދޫކޮށްލާ." ހަސަނު އާދޭސްކުރާން ފެށި އެވެ.\n"ކަލޭ މާ ގަޓު ހުރި މީހާ ހާދަ ފިނޑިއޭ ދޯ؟" ނަވާޒު ތިރިވެލީ ހަސަނުގެ މޫނާ ދިމާއަށެވެ.\n"ނޫން. އަހަންނަށް ނޭނގުނީ. ނުވިސްނުނީ ކަލޭތީ ކާކުކަން." ހަސަނު ރޮމުން ގިސްލަމުން ބުނެލި އެވެ.\n"ދެން މިހާރު އެނގިއްޖެތަ މި ކިހާ ވަރެއްގެ ކާކުކަން؟" ނަވާޒު ހިނިތުންވެލި އެވެ.\n"އާނ. އެނގިއްޖެ، ވިސްނިއްޖެ. ކަލޭއަކީ އާދައިގެ މީހެއް ނޫންކަން އެނގިއްޖެ." ހަސަނު ދެ އަތުގެ ބަނޑުފުށް ޖައްސާލަމުން މައާފަށް އެދޭހެން ހަދައިލި އެވެ.\n"ކަލޭ ސަލާމަތްވާނެ އޮތީ އެންމެ ގޮތެއް." ނަވާޒު ބުނެލި އެވެ.\n"ބުނޭ. ކުރާނަށް. ބުނި ގޮތެއް ހަދާނަން." ހަސަނު އަވަސްއަވަހަށް އަމުނައިލި އެވެ.\n"ގުޅާ. ކަލޭ ފޯނުން ގުޅާ. ގުޅައިފަ ގެނޭ. ދެން އަހަރެން ބުނާ ގޮތަށް ހުރިހާ ކަމެއް ކުރޭ. އެކަމަކު ބަލާ މީހާއަށް ހީވެގެން ނުވާނެ އެއީ ބުނެގެން ކުރިކަމެއްކަން. އެގޮތަށް ފެނިގެން ވެސް ނުވާނެ." ނަވާޒު އަމުރުވެރި ރާގެއްގައި ބުނެލި އެވެ.\nހަސަނު ބޯ ޖަހައިލި އެވެ. އޭނާ އަތްދިއްކޮށްލީ ނަވާޒާ ދިމާއަށެވެ. ހަސަނު ދިއްކޮށްލި އަތުގައި ހިފަން ނުހިފަން ހުރެ ނަވާޒު އަތް ދިއްކޮށްލި އެވެ. ހަސަނު ހިފައިލީ ނަވާޒުގެ އަތުގަ އެވެ. އެއާއެކު ޖެހި ލަކިން ނަވާޒު ކުރިމައްޗަށް ވެއްޓުނެވެ. ނަވާޒު ވެއްޓުމާއެކު އޭނާގެ މޭ މައްޗަށް އަރައި މޫނާއި މޭގައި ހަސަނުގެ ދެ އަތުން ތެޅޭވަރަކަށް ތެޅި އެވެ. އެންމެ ފަހުން ނަވާޒުގެ ތުންފަތް ފަޅައިގެން ގޮސް މޫނަށް ލޭތައް ބުރައިގެން ދިޔަ އެވެ.\nނަވާޒު ވެސް ސަލާމަތް ވުމަށް މަސައްކަތް ކުރަމުން ދިޔަ އެވެ. އޭނާ ގެނައި ކުއްލި ހަރަކާތާ އެކު ހަސަނު އެއްލިގެން ދިޔަ އެވެ. ހަސަނުގެ ގައި މައްޗަށް ނަވާޒު އެރި އެވެ. ނަވާޒުގެ ދެ އަތުން ހަސަނުގެ ބިޔަ ހަށިގަނޑުގެ އެކިތަނުގައި ތަޅަމުން ދިޔައެވެ. ބާރުބާރަށެވެ. ނަވާޒު އިނީ ހައްދުން ނައްޓައިފަ އެވެ. ރުޅި އައިސް ފުފިފައެވެ. ދާހިއްލާ ފޯވެފަ އެވެ.\nމުޅި ތަން އެކުގައި ގުގުމައިލި އެވެ. އަންހެނަކު ބާރުބާރަށް ހަޅޭއްލަވާ ގަތީމަ އެވެ. ނަވާޒަށް ލިބުނު ކުއްލި ސިހުމާއެކު އޭނާ ހުއްޓުން އެރި އެވެ. އޭނާއަށް ގޮވައިލި ގޮތުން ހައިރާން ވެގެންނެވެ. އޭނާ ބަލައިލަން ބޭނުންވީ އެއީ ކާކުތޯ އެވެ.\nނަވާޒު ދެ ލޯ ބޮޑުވެގެން ދިޔަ އެވެ. ދެ ފަހަރަކު ނަވާޒު ކަޅި ޖަހައިލި އެވެ. އޭނާއަށް ޔަގީން ނުވާތީ އެވެ. މި ދަނޑިވަޅު އޭނާ މިތަނަށް އަންނާނެ ގޮތެއް ނުވިސްނިފަ އެވެ. (ނުނިމޭ)


Dream Education Centre ge study camp varah kaamiyaabu - AO News\nޑްރީމް އެޑިއުކޭޝަން ސެންޓަރގެ ސްޓަޑީ ކޭމްޕް ވަަރަށް ކާމިޔާބު!\nއަހަރީ ޗުއްޓީ އާއި ދިމާކޮށް ގއ. ގެމަނަފުށީ ޑްރީމް އެޑިއުކޭޝަނުން ކުރިއަށް ގެންދިޔަ ސްޓަޑީ ކޭމްޕް ކާމިޔާބު ކަމާއެކު ނިންމާލައިފިއެވެ.\nމުޅިއެކު 45 ކުދިން ބައިވެރިވި މި ކޭމްޕް ކުރިއަށް ގެންގޮސްފައިވަނީ ނިމިގެން ދިޔަ ޑިސެމްބަރު މަހުގެ 10 ވަނަ ދުވަހުން ފެށިގެން 30 ޑިސެމްބަރު ގެ ނިޔަލަށެވެ.\nޑްރީމް އެޑިއުކޭޝަން ސެންޓަރގެ އިސްފަރާތެއް ކަމުގައިވާ އަމާނުﷲ އޭއޯ ނިއުސް އަށް މައުލޫމާތު ދެމުން ބުނީ މިފަދަ ކޭމްޕެއް ރާވައި ހިންގުމުގެ މައިގަނޑު މަގުސަދަކީ ބޮޑު ޗުއްޓީ އާއި ދިމާކޮށް ދަރިވަރުން އިނގިރޭސީގެ އެކި އެކި ބައިތަކަށް ފެންވަރު ރަނގަޅުކުރުމާއި ކުރިޔަށް ދަރިވަރުން ބަދަލުވާ ގުރޭޑަށް ދަރިވަރުން ތައްޔާރުކުރުމަށާއި އަދި މީގެ އިތުރުން އިނގިރޭސި ބަސް ލިޔުމާއި ކިޔުމާއި އަޑުއެހުމާއި ވާހަކަދެއްކުމާއި އަދި އިނގިރޭސީ ބަހުގެ ގަވާއިދަށް ދަރިވަރުންގެ ލެވެލް މަތިކުރުން ކަމުގައެވެ.\nމި ކޭމްޕުގައި ކިޔަވައިދީފައިވަނީ ދެ އެސިސްޓެންޓު ޓީޗަރުން ކަމަށްވާ މަރިޔަމް މާޝާ އަދި މުހައްމަދު އަޙުލާމެވެ.\nޑްރީމް އެޑިޔުކޭޝަނުން ބުނީ ގެމަނަފުށީ ކައުންސިލުން މި ކޭމްޕު ކުރިއަށް ގެންދިއުމުގައި ވަރަށްވެސް ބޮޑު ރޯލެއް އަދާކޮށްފައިވާ ކަމަށެވެ. އަދި ކޭމްޕުގައި ބެލެނިވެރިން ދެއްވި އެއްބާރުލުން އެފަރާތުން ވަނީ ފާހަގަކޮށްފައެވެ.\nމިއީ ޑްރީމް އެޑިޔުކޭޝަނުން ބޭއްވި މިފަދަ3ވަނަ ކޭމްޕް ކަމަށްވާއިރު ކުރީ ފަހަރުތަކުގައި ކޭމްޕުގައި ބައިވެރިވެފައިވާ ދަރިވަރުންނާ އަޅައި ބަލާއިރު މިފަހަރުގެ ކޭމްޕުގެ ބައިވެރިވި ދަރިވަރުން އިތުރު ކަމުގައިވެސް އެފަރާތުން ބުނެއެވެ. މީގެ އިތުރުން އަންނަ އަހަރުގައި ވެސް މި އަށްވުރެ ފެންވަރު ރަނގަޅުކޮށް ދަރިވަރުންނަށް ސުޓަޑީ ކޭމްޕުތަކެއް ރާވައި ހިންގާނޭ ކަމަށް ވެސް ޑްރީމް އެޑިޔުކޭޝަނުން ވަނީ ބުނެފައެވެ.


Riyaasee bayaanah coalition leaderunge thaureef\nރިޔާސީ ބަޔާނަށް ކޯލިޝަން ލީޑަރުންގެ ތައުރީފް\nރައީސް ސޯލިހާއި ނައިބް ރައީސް ފައިސަލް ނަސީމާ އެކު ކޯލިޝަން ހަތަރު ޕާޓީގެ އެންމެ އިސް ލީޑަރުން -- ފޮޓޯ: އަވަސް\nރައްޔިތުންގެ މަޖިިލިސް މިއަހަރަށް ހުޅުވުމުގެ ގޮތުން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އިއްވެވި ރިޔާސީ ބަޔާނަށް ވެރިކަން ކުރާ ކޯލިޝަންގައި ހިމެނޭ ހުރިހާ ލީޑަރުން ތައުރީފް ކުރައްވައިފި އެވެ.\nރައީސް ސޯލިހް ރިޔާސީ ބަޔާން އިއްވުމާ އެކު މަޖިލީހުގެ މިއަދުގެ ޖަލްސާގެ ރިޔާސަތުގައި އިންނެވި މަޖިލީހުގެ ރައީސް މުހައްމަދު ނަޝީދު ވިދާޅުވީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އިއްވެވި ރިޔާސީ ބަޔާނުގައި މިދިޔަ އަހަރު ރާއްޖެ އަށް ދިމާވި ކަންކަމުގެ ވާހަކަތައް ވަރަށް ތަފްސީލް ކޮށްދެއްވުމާއި އެކު މިއަހަރު ސަރުކާރުން ގެންގުޅޭނެ ސިޔާސަތު ވަރަށް ބޮޑަށް ސާފުކޮށްދެއްވި ކަމަށް ގަބޫލުކުރައްވާ ކަމަށެވެ. އަދި ރައީސްގެ މަސައްކަތްޕުޅުގައި މަޖިލީހުން އެހީތެރިކަން ފޯރުކޮށްދެއްވާނެ ކަމުގެ ޔަގީންކަން ދެެއްވި އެވެ.\n"ރައީސުލްޖުމްހޫރިއްޔާ އަށް ޔަގީންކޮށް އަރުވަން މި އިއްޒަތްތެރި މަޖިލީހުން މަނިކުފާނު ތިޔަ ކުރެއްވުމަށް ނިންމަވާފައިވާ ކަންކަން ކުރެއްވުމުގައި އަޅުގަނޑުމެންނަށްވީ އެންމެ ފުންމިނަކުން ބޮޑުމިނަކުން އިރާދަކުރެއްވިއްޔާ އެހީތެރިކަން ފޯރުކޮށްދޭނަން،" ރައީސް ސޯލިހް ނިސްބަތްވާ އެމްޑީޕީގެ ރައީސް، ނަޝީދު ވިދާޅުވި އެވެ.\nރިޔާސީ ބަޔާނަށް ތައުރީފް ކުރައްވަމުން އެމްއާރްއެމްގެ ޒައީމް އަދި ކުރީގެ ރައީސް މައުމޫން އަބްދުލްގައްޔޫމް ވިދާޅުވީ ރިޔާސީ ބަޔާނަކީ ގައުމަށް އުއްމީދުތަކެއް ގެނެސްދިން ފުރިހަމަ ބަޔާނެއް ކަމަށެވެ. ގައުމަށް ހެޔޮ ގޮތް އެދިގެން ރައީސް ސޯލިހަށް ފުރިހަމަ އަށް ތާއީދުކޮށްގެން އެމަނިކުފާނުގެ ފަހަތްޕުޅުގައި ކޯލިޝަން ބައިވެރިއެއްގެ ގޮތުގައި އެމްއާރްއެމް އޮންނާނެ ކަމުގައި ވެސް ވިދާޅުވި އެވެ.\nރައީސް ސޯލިހާ އެކު ކޮމަންޑޫގައި މިއަދު ބޭއްވި ކެމްޕޭން ޖަލްސާއެއްގައި ވާހަކަފުޅު ދައްކަވަމުން ޖުމްހޫރީ ޕާޓީގެ ލީޑަރު ގާސިމް އިބްރާހީމް ވެސް ވަނީ ރިޔާސީ ބަޔާނަށް ވަރަށް ބޮޑަށް ތައުރީފް ކުރައްވާފަ އެވެ. އެގޮތުން ރާއްޖޭގައި ރައީސްކަން ކުރެއްވެވި ބޭފުޅުން އިއްވެވި ބަޔާންތަކުގެ ތެރެއިން މިއަދު ރައީސް ސޯލިހް އިއްވެވި ބަޔާނަކީ އެންމެ ފުރިހަމަ ބަޔާން ކަމުގައި ގާސިމް ވިދާޅުވި އެެވެ.\nއަދާލަތު ޕާޓީގެ ރައީސް އިމްރާން އަބްދުﷲ ވިދާޅުވީ ރިޔާސީ ބަޔާނުން ކަށަވަރުވި ކަމަކީ ރައީސް ސާލިހަކީ ކިތަންމެ ދަތި ހާލަތެއްގައިވެސް ގައުމާއެކު ކުރިއަށް ވަޑައިގަންނަވާނެ ގާބިލްކަން ހުރި ލީޑަރެއް ކަމަށެވެ.\n"އިގްތިސޯދީ ބޮޑު ތަދުކަމަކާ އެކުވެސް ވޭތުވެދިޔަ ތިން އަހަރުގެ ކާމިޔާބާއި ކުރިއަށް އޮތް ދެ އަހަރުގެ އަމާޒާ އެކު މިރާއްޖެ އާހަރުފަތަކަށް ގެންދެވޭނެ،" އިމްރާން ވިދާޅުވެފައިވެ އެވެ.\nރައީސް ސޯލިިހް މިއަދު އިއްވެވި 56 މިނެޓަށް ވުރެ ދިގު ރިޔާސީ ބަޔާނަށް ސޯޝަލް މީޑިއާގައި އެމަނިކުފާނުގެ ސަޕޯޓަރުންނާއި ބައެއް އާންމުން ވެސް ވަރަށް ބޮޑަށް ތައުރީފް ކުރައްވާފައިވެ އެވެ.\nރައީސްގެ ރިޔާސީ ބަޔާނުގައި ރައީސް ސޯލިހް ވަނީ މިދިޔަ އަހަރު ސަރުކާރުން ކުރި މަސައްކަތްތަކާއި ދިމާވި މައްސަލަތަކާއި އަދި މިއަހަރު ސަރުކާރުން ކުރަން ބޭނުންވާ މަސައްކަތްތަކާ ގުޅޭގޮތުން ވަރަށް ގިނަ މައުލޫމާތު ހިއްސާކުރައްވާފަ އެވެ. ދިވެހިރާއްޖޭގެ މިނިވަންކަމާއި އިސްތިގްލާލަށް ބުރޫއަރާނެ އެއްވެސް ކަމެއް ކުރަން ފުރުސަތު ނުދެއްވާނެ ކަމުގެ ޔަގީންކަން ވެސް ރައީސް ސޯލިހް ވަނީ ދެއްވާފަ އެވެ.


America sifainge traineraku muslim recruiting nah aniya kohffi\nއެމެރިކާ ސިފައިންގެ ޓްރެއިނަރަކު މުސްލިމް ރެކްރޫޓުންނަށް އަނިޔާވެރި ވެއްޖެ\nއެމެރިކާގެ ސިފައިންގެ ޓްރެއިނަރަކު، މުސްލިމް ސިފައިންނަށް އަނިޔާވެރިވި ކަމުގެ ކުށް ސާބިތުވެ ޖަލު ހުކުމެއް އެނާގެ މައްޗަށް އައިސްފިއެވެ.\nއެމެރިކާގެ މެރިން ސިފައިން ޓްރެއިނިންގް އެއްގެ ތެރޭގައި މުސްލިމް ސިފައިން ވަކިކޮށް އެމީހުންނަށް ހާއްސަ އަދަބު ތައް ދީފައިވާ ކަމަށް 34 އަހަރުގެ ސާޖެންޓު ޖޯސެފް ފީލިކްސް ގެ މައްޗަށް ވަނީ ސާބިތު ވެފައެވެ.\nމި މައްސަލައިގައި ޕްރޮސެކިއުޓާ ލިއުޓިނެންޓް ކާނަލް ޖޯން ނޯމަން ބުނެފައިވަނީ، ފީލިކްސް އެމީހުންނާ މެދު ތަފާތު ކޮއްފައިވާ ކަން ސާބިތުވާ ކަމަށަވެ. އެގޮތުން އެމީހުން ދީނަށް ހަޖޫ ޖަހާ އެމީހުން އިންޑަސްޓްރިއަލް އެޕްލައިންސަށް އަދަބު ދިނުމުގެ ގޮތުން ވައްދާ އަނިޔާ ކޮއްފައި ވާ ކަމަށެވެ.\nފީލިކްސް އާއި ދެކޮޅަށް މިމައްސަލައިގައި ހެކި ބަސް ދިން ފަރާތުން ބުނެފައިވަނީ ފީލިކްސް މުސްމު ސިފައިންނާ މުޙާތަބު ކުރުމަށް ޓެރަރިސްޓް ނުވަތަ އައިސިސް ފަދަ ނަންތައް ބޭނުން ކޮށްގެން ކަމަށް ވެއެވެ.\nމި މައްސަލަ ފެންމަތި ވެފައި ވަނީ ސިފައިންގެ މެރިން ޓްރެއިނިންގް ހަދަމުން ދިޔަ މުސްލިމް ސިފައިންގެ ކުއްޖަކު 12 މީޓަރު މަތިން ވެއްޓި މަރުވުމާ ގުޅިގެން، އެމެރިކާ ސަރުކާާރާ ދެކޮޅަށް އެނާގެ އައިލާއިން ކުރި ދައުވާ އާއި އެކުގައެވެ.\nމިކަމަށް ޖަވާބު ދާރީ ވަމުން ޑިފެންސް ލޯވްޔަރުން ބުނެފައި ވަނީ ރަހީލް ސިދީކީ ނަމަކަށް ކިޔަ ސިފައިންގެ ޓްރެއިނިންގް ހަދަމުން ދިޔަ މި ކުއްޖާ މަރުވީ އަމިއްލައަށް ފުންމާލައިގެން ކަމަށެވެ. ނަމަވެސް އާއިލާއިން ބުނެފައިވަނީ އެ ކުއްޖާ ފުންމާލީ ކުރަމުން ދިޔަ އަނިޔާތަކުގެ ސަބަބުންނެވެ.\n2015 ވަނަ އަހަރުން ފެށިގެން 20 ވުރެ ގިނަ މެރިން އިންސްޓްރަކްޓަރުން ވަނީ މުސްލިމް ރެކްރޫޓުންނަށް އަނިޔާވެރި ވިކަމުގެ ތުހުމަތުގައި ތަހުގީގު ކޮއްފައެވެ. މީގެ ތެރެއިން 13 ފަރާތެއްގެ މައްޗަށް ކުށް ސާބިތުވެ ޖަލު ހުކުމެއް ވެސް ވަނީ އައިސްފައެވެ.


IS ge is reyvun theriyaa maraalaifi | Mihaaru\nހުޅަނގަށް ހަމަލާ ދިނުމަށް ގޮވާލާ އައިއެސްގެ ލީޑަރު އަދުނާނީ.\nއައިއެސް އިން ދޭ ހަމަލާތަކުގެ އިސް ރޭވުންތެރިޔާ މަރާލައިފި\n31 އޯގަސްޓް 2016 - 10:304comments\nއައުމާގު ނިއުސް އެޖެންސީން ބުނީ ހުޅަނގުގެ ގައުމުތަކަށް ރޯދަ މަހު ހަމަލާ ދިނުމަށް ގޮވާލި އަބޫ މުހައްމަދު އަލް އަދުނާނީ މަރުވީ ސީރިއާގެ ހަލަބު ސިޓީން ކަމަށެވެ. ޕެންޓަގަނުން ބުނީ ހަލަބުގެ އަލް ބާބު ޓައުނަށް ދިން ހަމަލާތައް އަމާޒުކޮށްފައި ވަނީ އަދުނާނީ އަށް ކަމަށެވެ. އަދި އެ ހަމަލާތަކުގައި ލިބުނު ގެއްލުން ވަޒަން ކުރަމުންދާ ކަމަށް ވެސް ބުނެފައިވެ އެވެ. އަދުނާނީ އަކީ އައިއެސްގެ ތަރުޖަމާނު ވެސް މެ އެވެ.\nއައިއެސްގެ އިސް ލީޑަރަކު މަރާލި ކަމަށް ބުނެފައި މިވަނީ އެ ޖަމާއަތަށް ސީރިއާ އާއި އިރާގުގައި އަސްކަރީ ގޮތުން ބޮޑެތި ގެއްލުންތަކެއް ލިބެމުންދާ ދުވަސްވަރެއްގަ އެވެ.\n"އަދުނާނީ ވަނީ ހަލަބުގެ އަސްކަރީ ހާލަތު ވަޒަން ކުރަން ނުކުމެ އުޅެނިކޮށް ޝަހީދުވެފައި،" އައުމާގު ނިއުސް އެޖެންސީން ބުންޏެވެ. އިތުރު ތަފްސީލެއް އެ އެޖެންސީން ދީފައެއް ނުވެ އެވެ.\nހަލަބު ސިޓީގެ ހަނގުރާމަ ހޫނުވެފައިވާތާ ދުވަސްކޮޅެއް ވެއްޖެ އެވެ. ސަރުކާރު ސިފައިން ހަލަބު ސިޓީ ހިސާރުކޮށްފައި އޮތް އޮތުން އިދިކޮޅު ހަނގުރާމަވެރިން ވަނީ ނިމުމަކަށް ގެނެސްފަ އެވެ. އަދި އެ ސަރަހައްދުގައި ސީރިއާ ސަރުކާރާ ދެކޮޅު ފަރާތްތައް ތިބި ސަރަހައްދުތަކަށް ރަޝިޔާ އިން ދަނީ ވަރުގަދަ ވައިގެ ހަމަލާތައް ވެސް ދެމުންނެވެ.\nޕެންޓަގަނުން ނެރުނު ބަޔާނެއްގައި ތަރުޖަމާން ޕީޓާ ކުކް ވިދާޅުވީ އަދުނާނީ އަކީ ގައުމުން ބޭރުގައި ދޭ ހަމަލާތައް ރޭވުމުގެ އެންމެ އިސް މޭސްތެރިޔާ ކަމަށެވެ.\n"ހަލަބަށް ދިން ހަމަލާތަކުގެ ގެއްލުން މިދަނީ ވަޒަން ކުރަމުން. އެކަމަކު އަދުނާނީ މަރާލުމަކީ އައިއެސް އަށް ލިބޭނެ ވަރަށް ބޮޑު ގެއްލުމެއް،" ކުކް ވިދާޅުވި އެވެ.\nސީރިއާގެ ބަނާޝް ޓައުން އަށް 1977 ވަނަ އަހަރު އުފަންވެފައިވާ އަދުނާނީގެ ބޮލަށް އެމެރިކާ އިން ވަނީ ފަސް މިލިއަން ޑޮލަރު ހުށަހަޅައިފަ އެވެ. އައިއެސްއާ ރަސްމީކޮށް ގުޅުނުކަން އޭނާ އިއުލާންކުރީ ޖޫން، 2014 ގަ އެވެ. އޭނާ ވަނީ އައިއެސްގެ ލީޑަރު އަބޫ ބަކްރު އަލް ބަޣުދާދީއާ ގުޅުމަށް މުސްލިމުންނަށް ގޮވާލައިފަ އެވެ. އަދި އޭނާ ވަނީ އެމެރިކާ ކޯލީޝަނުގައި ހިމެނޭ ގައުމުތަކަށް ވަކި ވަކި ފަރުދުން ހަމަލާ ދިނުމަށް ރެކޯޑްކޮށްފައިވާ މެސެޖެއްގައި ގޮވާލައިފަ އެވެ.\nމި އަހަރު ކުރީކޮޅު އޭނާ ވަނީ ރޯދަ މަހު ހަމަލާތައް ގިނަ ކުރަން ވެސް ގޮވާލައިފަ އެވެ. އޭގެ ފަހުން ވަނީ އެމެރިކާގެ ނައިޓް ކްލަބެއްގައި ބަޑީގެ ހަމަލާދީ، ފްރާންސްގެ ނީސްގައި އެއްވެފައި ތިބި ބައެއްގެ ގައިގައި ޓްރަކަކުން ޖައްސާ ގިނަ ބަޔަކު މަރާލާ އަދި ބަޣުދާދުގައި ޖާނުންފިދާވުމުގެ ބޮމުގެ ހަމަލާދީ އެތައް ބަޔަކު މަރާލައިފަ އެވެ. އަދުނާނީގެ އަޑުން އޯޑިއޯ މެސެޖެއް އެންމެ ފަހުން އިވިފައި ވަނީ މެއި މަހު އެވެ. އެ މެސެޖުގައި އޭނާ ވަނީ މުސްލިމުން ހުޅަނގަށް ހަމަލާ ދިނުމަށް ގޮވާލައިފަ އެވެ.


vnews - Yamin ge aailaain dhaulathaa dhekolhah hushahelhi massala high court ga isthiunaaf koffi\nޔާމީންގެ އާއިލާއިން ދައުލަތާ ދެކޮޅަށް ހުށަހެޅި މައްސަލަ ހައިކޯޓުގައި އިސްތިއުނާފު ކޮށްފި\nއަނިޔާވެރި ގޮތަކަށް މަރާލާފައިވާ ޔާމިން ރަޝީދު--\nއަނިޔާވެރިގޮތަކަށް މަރާލާފައިވާ ޔާމިން ރަޝީދު މަރާލުމުގެ ކުރިން އޭނާ ހިމާޔަތަށް އެދުމުން ދައުލަތުން އެކަމަށް އިހުމާލުވެފައިވާ ކަމަށްބުނެ އޭނާގެ އާއިލާއިން ދައުލަތާ ދެކޮޅަށް ކުރި ދައުވާ ސިވިލް ކޯޓުން ނުބެލޭނެ ކަމަށް ބުނުމުން ޔާމީންގެ އާއިލާއިން އެ މައްސަލަ ހައިކޯޓުގައި އިސްތިއުނާފް ކޮށްފިއެވެ.\nޔާމީނަށް ބޮޑެތި އަނިޔާތަކެއް ދިނުމަށްފަހު އެއްލާލާފައި އޮއްވާ ފެނުނީ އޭނާ ދިރިއުޅެމުންދިޔަ މ.ސްޕެޓޫލާ، ސިޑި ކައިރިން މިދިޔަ އަހަރުގެ އޭޕްރީލް މަހުގެ 23 ވަނަ ދުވަހުގެ ރެއެވެ. މި މައްސަލައާއި ގުޅިގެން ޔާމީންގެ ބައްޕަ ހުސައިން ރަޝީދު ދައުލަތާ ދެކޮޅަށް ކުރި ދައުވާ އަކީ ޔާމީން މަރާލުމުގެ ކުރިން އެކި ގޮތްގޮތަށް އޭނާއަށް ލިބެމުންދިޔަ އިންޒާރުތައް ފުލުހުންނަށް ހުށަހަޅައި ފުލުހުންގެ ހިމާޔަތަށް އެދުމުން އެކަން ކޮށްފައި ނުވާތީއެވެ.\nހުސައިން ރަޝީދު ދައުލަތާ ދެކޮޅަށް ކުރި ދައުވާއާއި ގުޅިގެން މިދިޔަ އަހަރުގެ ސެޕްޓެމްބަރު މަހު ސިވިލް ކޯޓުން ނިންމީ ފުލުހުންގެ ކަންތައްތަކާއި ފުލުހުން އަމަލު ކުރަމުންދާ ގޮތާއި މެދު އެއްވެސް ޝަކުވާއެއް ވާނަމަ އެމައްސަލައެއް ބެލުމަކީ ނޭޝަނަލް އިންޓެގްރިޓީ ކޮމިޝަން (އެންއައިސީ) ގެ ގާނޫނުުގެ ދަށުން އެ ކޮމިޝަނަށް އޮތް ބާރެއް ކަމަށެވެ. އެހެންނަމަވެސް ޔާމިންގެ އާއިލާއިން އެމައްސަލަ އެންއައިސީއަށް ހުށަހަޅާފައި ނުވުމުން އެ ކޯޓުން އެމައްސަލަ ބެލުމަކީ އެކޮމިޝަނުގެ ގާނޫނާއި ހިލާފު ކަމެއް ކަމަށެވެ. އެހެން ކަމުން ސިވިލް ކޯޓުން ނިންމީ އެ މައްސަލަ ބެލުމަކީ އެ ކޯޓަށް ލިބިފައިވާ އިހްތިސާސެއް ނޫން ކަމަށެވެ.\nޔާމީންގެ ބައްޕައާއި ކުރީގެ ބަންޑާރަ ނާއިބު ހުސްނުއްސުއޫދު މީގެ ކުރިން ބޭއްވި ނޫސްވެރިންގެ ބައްދަލުވުމުގެ ތެރެއިން--\nސިވިލް ކޯޓުން އެ މައްސަލަ ނުބެލޭނެ ކަމަށް ބުނުމުން ޔާމީންގެ ބައްޕަ އެ މައްސަލަ އިސްތިއުނާފް ކުރުމަށް ހައި ކޯޓަށް ހުށަހެޅުމުން އެ ކޯޓުން ވަނީ އެ މައްސަލަ ބަލައިގެންފައެވެ. އަދި މިމައްސަލައިގެ އަޑުއެހުމެއް އަންނަ އާދީއްތަ ދުވަހު ބޭއްވުމަށް އެ ކޯޓުން ވަނީ ތާވަލު ކޮށްފައެވެ.\nޔާމީން ރަޝީދު މަރާލި މައްސަލާގައި ދައުލަތުން ވަނީ ހަ މީހެއްގެ މައްޗަށް ދައުވާ ކޮށްފައެވެ. އެއީ މ. އަންނާރުމާގޭ އިސްމާއިލް ހައިޝަމް ރަޝީދާއި، މ. ކޮޅުފުށީ އީސްޓް ހުސައިން ޒިޔާދާއި، މ. ތާއިފް އިސްމާއިލް ރަޝީދާއި، މ. ކުދެހިގެ ހަސަން ޝިފާޒާއި، ގދ. ގައްދޫ ސިންދުބާދުގޭ މުހައްމަދު ދިފްރާނުގެ އިތުރުން މ. އިރާސްމިކުގެ އަހުމަދު ޒިހާން އިސްމާއިލްގެ މައްޗަށެވެ.\nމި ހަ މީހުންގެ ތެރެއިން ހައިޝަމާއި ޒިހާން އަކީ ޔާމީން މަރާލުމުގައި އަމަލީގޮތުން ބައިވެރިވި މީހުން ކަމަށް ފުލުހުން ބުނެއެވެ. މި މީހުންގެ މައްޗަށް ދައުލަތުން އުފުލާފައިވަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާއެވެ.\nފުލުހުން މީގެ ކުރިން ބޭއްވި ނޫސްވެރިންގެ ބައްދަލުވުމެއްގައި ބުނެފައިވަނީ ޔާމީންގެ މަރަކީ ސިޔާސީ ކަމަކާ ގުޅުންހުރި ކަމެއް ނޫން ކަމަށެވެ. އެކަމަކު ބުނެފައިވަނީ ޔާމީން މަރާލި މީހުންނަކީ ދީނީގޮތުން ހައްދު ފަހަނައަޅާފައިވާ ބައެއް ކަމަށް ގަބޫލުކުރެވޭ ކަމަށާއި ޔާމީންގެ ތަހުގީގަށް ހަތަރު ގައުމެެއްގެ އެހީތެރިކަން ވެސް ހޯދި ކަމަށެވެ.\nޔާމީން ރަޝީދު މަރާލީ އޭނާގެ މެޔާއި ކަރާއި ބޮލަށް ތޫނު އެއްޗަކުން ހަމަލާދީގެން ކަމަށްވާއިރު އޭނާގެ ހަށިގަނޑުގެ ޖުމްލަ 32 ތަނަކަށް ވަޅި ހަރާފައި ވެއެވެ.


Southampton balikoh Arsenal ge nazaru gadha hatharakah - Dhiyares\nސައުތެމްޕްޓަން ބަލިކޮށް އާސެނަލްގެ ނަޒަރު ގަދަ ހަތަރަކަށް\nއާސެނަލްގެ ޒުވާން ތަރީ ސަކާ/ ފޮޓޯ: ގެޓީ އިމޭޖްސް\nމި ސީޒަނު ފެށިގެން ފާއިތުވި ފުރަތަމަ މަހެއްހައި ދުވަސް އާސެނަލް ހޭދަކުރީ ރެލެގޭޝަނުގެ ތުންފަތްމަތީގައެވެ. ނަމަވެސް މީގެ އެއް މަސްކުރިން ބޮކްސިން ޑޭގައި އާސަނަލް ޗެލްސީއާ ދެކޮޅަށް ނުކުމެ ހޯދި ކާމިޔާބާއެކު އެ ޓީމުގެ ނަސީބު މުޅިން ބަދަލުކޮށްފައިވެއެވެ.\nރޭ ސައުތެމްޕްޓަނާ ދެކޮޅަށް ކުޅުނު މެޗުގައި އާސެނަލުންވަނީ މޮޅު ކުޅުމެއް ދައްކާފައެވެ. މިހާރު އާސެނަލަް އޮތީ ތާވަލުގެ 8 ވަނާގައެވެ. ގަދަ ހަތަރަކާ އާސަނަލްގެ މެދުގައި އޮތީ އެންމެ5ޕޮއިންޓުގެ ފަރަށެވެ. ރެލެގޭޝަނުގެ ވާހަކައަކީ މިހާރު މާޒީއެވެ.\nއާސަނަލަށް ލިބިފައިވާ ދިރުމާއި ހިތްވަރުގެ އެންމެ ބޮޑު ސިއްރަކީ އެ ޓީމުގެ ޒުވާން ތަރިން ކަމުގައިވާ ބުކަޔޯ ސަކާ އަދި އެމިލް ސްމިތް ރޯވްއެވެ. އެ ދެ ކުޅުންތެރިންގެ ހުނަރާއެކު އާސެނަލަށްވަނީ ވަރަށް ވަރުގަދަ ހިތްވަރެއް ލިބިފައެވެ.\nޗެލްސީއާ ދެކޮޅަށް ކުޅުނު މެޗަށްފަހު، ލީގުގެ6މެޗުގައި ސަކާވަނީ4ގޯލު ކާމިޔާބުކޮށްފައެވެ. ރޭގެ މެޗުގައި އެންމެ ފުރަތަމަ ކުރި ހޯދީ ސައުތެމްޓަނެވެ. އެއީ އެ ޓީމުގެ ސްޓުއާޓް އާމްސްޓްރޯންގު ކާމިޔާބުކޮށްދިން ގޯލާއެކުއެވެ.\nނަމަވެސް ނިކޮލާސް ޕެޕޭ މި ސީޒަނުގައި ކާމިޔާބުކޮށްދިން6ވަނަ ގޯލާއެކު އާސެނަލުން އެއްވަރުކުރިއެވެ. އޭގެ ފަހުން ލަކަޒެޓޭ ފަހިކޮށްދިން ފުރުޞަތެއްގައި ސަކާ ގޯލެއް ކާމިޔާބުކޮށްދިނެވެ. އަދި އެންމެ ފަހު ގޯލަކީ ލަކަޒެޓީ ފަހިކޮށްދިން ފުރުޞަތެއްގައި ސަކާ ކާމިޔާބުކުރި ގޯލެކެވެ.\nޕްރިމިއަރ ލީގް އާސެނަލް ފުޓުބޯޅަ\nއައުބަމެޔަންގެ ހެޓްރިކާއެކު އާސެނަލުން ލީޑްސް ބަލިކޮށްފި\nދެ ރަތްކާޑާއެކު އާސެނަލް ބަލިވެއްޖެ\nމުހިއްމު ކުޅުންތެރިންތަކެއް ނެތި އާސެނަލް ޔުނައިޓެޑާ އެއްވަރުކޮށްފި\nއާސެނަލްގެ ސްމިތު ރޯވް އަދި ސަކާ ތާރީޚުގެ ތެރެއަށް\nފިލިކަމަށް އިއުތިރާފުވެ ވީހާވެސް ކުޑަ އަދަބެއް ދިނުމަށް ލުޠުފީ އެދިއްޖެ\nއައްޑޫ ފްލައިން ސްކޫލުގެ ދަރިވަރުންނަށް ލަތީބެގެ ފަރާތުން އުންމީދީ މެސެޖެއް\nއާންމު ޚިދުމަތްތައް ވިލިމާލެއިން ލިބޭނެ އިންތިޒާމު ހަމަޖައްސަން ޖެހޭ: ޑރ.މުޢިއްޒު\nތިލަފުށީގެ ގޮނޑުން ދުން އެރުން މި އަހަރުގެ ނިޔަލަށް ހުއްޓޭނެ: މިނިސްޓަރު\nއަހަރަކަށް2މިލިއަން ޑޮލަރަށް ހޮންކޮންގުގެ ގެއެއް ކުއްޔަށް ދީފި


SunOnline: Roadhaige Vasiyyaiy: Fitr Zakat nerefintha?\nރޯދައިގެ ވަސިއްޔަތް: ފިތުރު ޒަކާތް ނެރެފިންތަ؟\nއައްޝައިޚް ހަސަން މޫސާ ފިކުރީ 30 May 2019, 17:40\nފިތުރު ޒަކާތަކީ ރަމަޟާންމަހުގެ ރޯދަ ހިފާނިމުމާ ގުޅިގެން އަދާކުރުން ވާޖިބުވެގެންވާ ސޮދަގާތެކެވެ. ފަރުޟު ޒަކާތްތުގެ ދެބައި ހިމެނެއެވެ. އެއީ މުދަލުގެ ޒަކާތާއި ފިތުރު ޒަކާތެވެ. ރަމަޟާން މަސް ނިމުމާގުޅިގެން ދެވޭ މި ޒަކާތަށް ފިތުރު ޒަކާތޭ ކިޔުނީ ރަމަޟާން މަހުގެ ރޯދައިގެ އަޅުކަން ނިމުމާ ގުޅުވައިގެންނެވެ. އެހެނީ ރޯދަ ވީއްލުމަށް އަރަބި ބަހުގައި ކިޔަނީ "އިފްތާރު" މިހެންނެވެ.\nފިތުރު ޒަކާތް ޝަރުޢު ކުރެއްވިގެންވާކަމުގެ މައްޗަށް ދީނުގެ އަސްލުތަކުން ދަލީލު ލިބެއެވެ. އެގޮތުން އިބްނު އައްބާސް ރަޟިޔަ ﷲ ޢަންހުމާގެ އަރިހުން ރިވާވެގެންވެއެވެ.\nعَنْ ابْنِ عَبَّاسٍ قَالَ فَرَضَ رَسُولُ اللَّهِ صَلَّى اللَّهُ عَلَيْهِ وَسَلَّمَ زَكَاةَ الْفِطْرِ طُهْرَةً لِلصَّائِمِ مِنْ اللَّغْوِ وَالرَّفَثِ وَطُعْمَةً لِلْمَسَاكِينِ مَنْ أَدَّاهَا قَبْلَ الصَّلاةِ فَهِيَ زَكَاةٌ مَقْبُولَةٌ وَمَنْ أَدَّاهَا بَعْدَ الصَّلاةِ فَهِيَ صَدَقَةٌ مِنْ الصَّدَقَاتِ .. " رواه أبو داود 1371 قال النووي : رَوَاهُ أَبُو دَاوُد مِنْ رِوَايَةِ ابْنِ عَبَّاسٍ بِإِسْنَادٍ حَسَنٍ .\nމާނައީ: އިބްނު އައްބާސް رضي الله عنهގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. "ރަސޫލު ﷲ صلى الله عليه وسلم ފިތުރު ޒަކާތް ފަރުޟު ކުރެއްވީ ރޯދަވެރިޔާއަށް ބުނެވިފައިވާ ނުރަނގަޅު ބަސްތަކާއި އަދި އަރައިގަނެވިފައިވާ ފާފަތަކުން ތާހިރުކުރުވަނިވި ކަމެއްގެ ގޮތުގައެވެ. އަދި މިސްކީނުންނަށް ލިބޭ ކާނާއެއްގެ ގޮތުގައެވެ. އީދު ނަމާދުގެ ކުރީގައި އަދާކޮށްފި މީހާއަށް އެއީ ގަބޫލުވެވިގެންވާ ފިތުރު ޒަކާތެވެ. އީދު ނަމާދަށްފަހުގައި އަދާކޮށްފި މީހާއަށް އެވާހުށީ ދެވޭ ސޮދަގާތްތަކުގެ ތެރެއިން ސޮދަގާތެއްކަމުގައެވެ. "\nމި ހަދީޘްފުޅުގައި ހިމެނޭ ވަކިވަކި ލަފުޒުތަކުގެ ޝަރަޙާގައި عون المعبود بشرح أبي داود ގައި ވެއެވެ.\nމި ހަދީޘްފުޅުގައި އެވާ (طهرة) ގެ މާނައަކީ ރޯދަވެރިޔާގެ ނަފްސު ތާހިރުކޮށްދިނުމެވެ. އަދި (الرفث)ގެ މާނައަކީ ރޯދަވެރިޔާގެ ދުލުން ބޭރުވިފައިވާ ފާހިޝް ބަސްތައްކަމުގައި އިބްނުލް އަޘީރު ރަޙިމަހު ﷲ ވިދާޅުވެފައިވެއެވެ. އަދި (طعمة) ކާނާއެވެ. ނޫނީ ކާބޯތަކެއްޗެވެ. އަދި (من أداها قبل الصلاة)ގެ މާނައަކީ އީދު ނަމާދުގެ ކުރިން އަދާކުރުމެވެ. އަދި (فهي زكاة مقبولة)ގެ މާނައަކީ ފިތުރު ޒަކާތެވެ. އަދި (صدقة من الصدقات)ގެ މާނައަކީ އާންމުކޮށް ކޮށް އުޅޭ ސޮދަގާތެވެ.\nއެބަހީ އީދު ނަމާދަށްފަހު ފިތުރު ޒަކާތް ނެރުމަކުން އެއީ ފިތުރު ޒަކާތް އަދާކުރުން ކަމުގައެއް ނުވާނެއެވެ. އޭރުން އެއީ ކުރެވޭ ސޮދަގާތެކެވެ.\nމާތްﷲ ވަހީކުރައްވާފައިވާ މި ބަސްވުޅުގެ މުރާދަކީވެސް އެއީ ކަމުގައި ބުނެވެއެވެ. "قَدْ أَفْلَحَ مَن تَزَكَّى * وَذَكَرَ اسْمَ رَبِّهِ فَصَلَّى" (الأعلى 14-15 ) މާނައީ: "ތާހިރުވެ، އަދި އެމީހާގެ ވެރިރަސްކަލާނގެ އިސްމުފުޅު ހަނދުމަކޮށް، ނަމާދުކުޅަމީހާ ކާމިޔާބުވެއްޖެކަން ކަށަވަރެވެ." މިއާޔަތުގެ ތަފްސީރުގައި ޢުމަރު ބުން ޢަބްދުލްޢަޒާޒު ރަޙިމަހު ﷲ ގެ އަރިހުން ރިވާވެގެންވެއެވެ. "އެބަހީ ފިތުރު ޒަކާތް ދިނުމަށްފަހު ޢީދު ނަމާދުކުރުމެވެ."\nވަކީޢު ބުނުލް ޖައްރާޙު ރަޙިމަހު ﷲ ގެ އަރިހުން ރިވާވެގެންވެއެވެ. "ރަމަޟާންމަހުގެ ފިތުރު ޒަކާތަކީ ނަމާދުގެ ކުށު ސަޖިދަ ފަދަ ކަމެކެވެ. ނަމާދުގެ އުނިކަން ކުށު ސަޖިދައިން ފޫބައްދައިދޭ ގޮތަށް، ފިޠުރު ޒަކާތުގެ ސަބަބުން ރޯދައަށް އުނިކަމެއް ލިބިފައިވާނަމަ އެ އުނިކަން ފޫބައްދައިދެއެވެ."\nފިތުރު ޒަކާތުގެ ހުކުމް\nފިތުރު ޒަކާތް ނެރުމަކީ އިސްވެ ބަޔާންކުރެވުނު ފަދައިން ފަރުޟެކެވެ. އިބްނު ޢުމަރު رضي الله عنهما ގެ އަރިހުން ރިވާވެގެންވެއެވެ. فَرَضَ رَسُولُ اللَّهِ صلى الله عليه وسلم زَكَاةَ الْفِطْرِ މާނައީ: "ރަސޫލު ﷲ ޞައްލަ ﷲ ޢަލައިހި ވަސައްލަމަ ފިތުރު ޒަކާތް ފަރުޟު ކުރެއްވިއެވެ."\nފިތުރު ޒަކާތް ވަޖިބުވެގެންވަނީ ކޮން ބައެއްގެ މައްޗަށް؟\nފިތުރު ޒަކާތް ވާޖިބުވެގެންވަނީ ކޮންމެ މުސްލިމަކުގެ މައްޗަށެވެ. އަދި ކޮންމެ ބެލެހެއްޓުންތެރިއެއްގެ ބެލެނިވެރިކަމުގެ ދަށުގައިވާ މުސްލިމުންނަށް އެމީހެއްގެ މަސްއޫލުވެރިޔަކު ޒަކާތްނެރުންވެސް ހުއްދަވެގެންވެއެވެ. އިސްވެބަޔާންކުރެވުނު ހަދީޘްގައި އިބްނު އުމަރު ރަޟިޔަ ﷲ ޢަންހުމާގެ އަރިހުން ރިވާވެގެންވެއެވެ.\nعَنْ ابْنِ عُمَرَ رَضِيَ اللَّهُ عَنْهُمَا أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ فَرَضَ زَكَاةَ الْفِطْرِ صَاعًا مِنْ تَمْرٍ أَوْ صَاعًا مِنْ شَعِيرٍ عَلَى كُلِّ حُرٍّ أَوْ عَبْدٍ ذَكَرٍ أَوْ أُنْثَى مِنْ الْمُسْلِمِينَ – متفق عليه وللفظ للبخاري\n"ރަސޫލު ﷲ صلى الله عليه وسلم ފިތުރު ޒަކާތް ފަރުޟު ކުރެއްވީ، ކަދުރުން ސާޢައްގެ މިންވަރެވެ. ނޫނީ ބާރުލީން (ގޮވާމުގެ ބާވަތެއް) ގެ ސާޢެއްގެ މިންވަރެވެ. އެއީ މުސްލިމުންގެ ތެރެއިން މިނިވަނުންނާއި އަޅުންނާއި، ފިރިހެނުންނާއި އަންހެނުންނާއި، ކުޑަކުދިންނާއި ބޮޑެތިމީހުންގެ ފަރާތުން ދައްކަންޖެހޭ އެއްޗެއްގެ ގޮތުގައެވެ."\nފިތުރު ޒަކާތް ވާޖިބުވުމުގެ ޝަރުޠުތައް\nރަމަޟާން މަހުގެ ފަހު ދުވަހުގެ އިރުއޮއްސުމުން\nތިމާއާއި ތިމާގެ ބެލެހެއްޓުމުގެ ދަށުގައިވާ މީހުންނަށް ޚަރަދުކޮށްފައި ބާކީވުން\nވީމާ، އެމީހެއްގެ ބެލެހެއްޓުމުގެ ދަށުގައިވާ ކާފަރުންނަށް އެ ބެލެނިވެރި ފަރާތުން ފިތުރު ޒަކާތް ދައްކާކަށް ނުޖެހޭނެއެވެ. (މިސާލަކަށް ގޭގައި ގެންގުޅޭ މަސައްކަތު މީހާއަކީ ޣައިރު މުސްލިމެއް ކަމުގައިވާނަމަ އޭނާގެ ކިބައިން ފިތުރު ޒަކާތް ދައްކާކަށް ނުޖެހޭނެއެވެ.)\nފިތުރު ޒަކާތް އަދާކުރުމުގެ ވަގުތު\nއިސްވެ ބަޔާންކުރިފަދައިން ފިތުރު ޒަކާތް ވާޖިބުވާ ވަގުތަކީ ރަމަޟާންމަހުގެ އެންމެ ފަހު ދުވަހަށް އިރުއޮއްސުމުން ފެށިގެންނެވެ. އެހެންކަމުން އެދުވަހުގެ އިރު އޮއްސުމުގެ ކުރިން އުފަންވާ ކުއްޖާއަށްވެސް ފިތުރު ޒަކާތް ނެރެންޖެހޭނެއެވެ. އަދި އެދުވަހުގެ އިރުއޮއްސުމުގެ ކުރިން މަރުވެއްޖެ މީހާއަށް ފިތުރު ޒަކާތް އަދާންކޮށްދޭން ޖެހޭނެއެވެ.\nބައެއް ސަޙާބީން ރަމަޟާންމަހުގެ ފަހު ދެދުވަހު ފިތުރު ޒަކާތް ނެއްރުއްވާފައިވެއެވެ. އެހެންކަމުން އެދެދުވަހު ފިތުރު ޒަކާތް ނެރުން ހުއްދަވެގެންވެއެވެ.\nފިތުރު ޒަކާތުގެ މިންވަރު\nފިތުރު ޒަކާތުގެ މިންވަރަކީ އެނެރޭ ބާވަތަކުން ސާޢެއްގެ މިންވަރެވެ. ޒަކާތް ނެރެންޖެހެނީ އެ ރަށެއްގެ މީހުން އާންމުކޮށް ކެއުމުގައި ބޭނުންކުރާ މައިގަނޑު ބާވަތުންނެވެ. ރާއްޖޭގައިނަމަ ހަނޑުލުން ނެރުން ހުއްދަވެގެންވެއެވެ.\nސާޢެއްގެ މިންވަރަކީ ދެއަތް ޖައްސައި (މުށް ނުވަތަ އަތް ގޮއްޓެއް) ހެދުން އަތަށް އެޅޭވަރުގެ ހަތަރު ގުނައެވެ. ކިލޯއިން ނަމަ އެއީ ގާތްގަނޑަކަށް 2.5 އާއި ތިން ކިލޯއާއި ދެމެދުގެ މިންވަރެކެވެ.\nފިތުރު ޒަކާތް ހައްގުވެގެންވާ މީހުން\nފިތުރު ޒަކާތް ޙައްޤުވެގެންވަނީ މުދަލުގެ ޒަކާތްވެސް ހައްގުވެގެންވާ މީހުންނަށެވެ. އައްތައުބާ ސޫރަތުގެ 60 ވަނަ އާޔަތުގައި މާތްﷲ ވަނީ އެބައިތައް ވަކިވަކީން އަންގަވާފައެވެ. އެއީ ފަގީރުންނާއި މިސްކީނުންނާއި، ޒަކާތް ނެގުމުގެ މަސައްކަތްކުރާ އާމިލުންނަށާއި، އަލަށް އިސްލާމުވާ މީހުންނާއި، ދަރަނިވެރިންނާއި، އަޅުން މިނިވަންކުރުމަށާއި، އަދި ﷲގެ މަގުގައި ހަނގުރާމަކުރާ މުޖާހިދުންނަށާއި އަދި ހާލުގައި ޖެހިފައިވާ ދަތުރުވެރިންނަށެވެ.\nތިމާމެންގެ ފުދުންތެރިކަމާއެކު އޮޅުވާލައިގެން ފަގީރުންގެ ލިސްޓުގައި ނަންޖެހުމާއި ފިތުރު ޒަކާތުގައި މަކުރާއި ހީލަތް ހެދުމަކީ ބޮޑުވެގެންވާ ފާފައެކެވެ.\nފިތުރު ޒަކާތް އަދާކުރުމަށާއި ދީނުގެ ކަންކަމުގައި ފުރުވާތެރިވުމަށް ވަސިއްޔަތް ކުރަމެވެ.


ރަށްވެހި ފަތިސް ކެންޑިޑޭޓުންނާއި، ކެންޕޭން ޓީމުތަކާއެކު ޕާޓީގެ ލީޑާރޝިޕުން ބާއްވާ ސިލްސިލާ ބައްދަލުވުންތައް މިރޭ ފެށޭނެ – Maldivian Democratic Party\n16 ފެބުރުއަރީ 2021\nރަށްވެހި ފަތިސް ކެންޑިޑޭޓުންނާއި، ކެންޕޭން ޓީމުތަކާއެކު ޕާޓީގެ ލީޑާރޝިޕުން ބާއްވާ ސިލްސިލާ ބައްދަލުވުންތައް މިރޭ ފެށޭނެ\nރަށްވެހި ފަތިސް ކެންޑިޑޭޓުންނާއި، ކެންޕޭން ޓީމުތަކާއެކު ޕާޓީގެ ލީޑާރޝިޕުން ބާއްވާ ސިލްސިލާ ބައްދަލުވުންތައް މިރޭ ފެށޭނެކަމަށް ރަށްވެހި ފަތިސް ކެންޕޭނުން ހާމަކޮށްފިއެވެ.\nބަންދުނޫން ކޮންމެ ދުވަހަކު އެމް.ޑީ.ޕީގެ މައިމަރުކަޒުގައި ރަށްވެހި ކެންޕޭންގެ ސްޕޯކްސްޕާރސަން މުޙައްމަދު ސައިފް ފާތިޙް ދެއްވާ ނޫސްވެރިންގެ ބައްދަލުވުމުގައި ވާހަކަދައްކަވަމުން އޭނާ ވިދާޅުވީ ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙާއި، ރައްޔިތުންގެ މަޖިލީހުގެ ރައީސް އަދި ޕާޓީގެ ރައީސް މުޙައްމަދު ނަޝީދު ހިމެނިވަޑައިގަންނަވާގޮތުން އެމްޑީޕީގެ ލީޑާރޝިޕުން ދާއިރާތަކާ ބާއްވާ ސިލްސިލާ ބައްދަލުވުންތަކުގެ ފުރަތަމަ ބުރު މިރޭ އޮންނާނެކަމަށާއި،\nމިރޭ ބައްދަލުކުރައްވަން ހަމަޖެހިފައިވަނީ ކ. އަތޮޅާއި، ފުވައްމުލަކު ކެންޑިޑޭޓުންނާއި، ކެންޕޭން ޓީމުތަކާއިކަމަށެވެ.\nއޮންލައިންކޮށް ބޭއްވޭ މިމަޝްވަރާ ބައްދަލުވުންތަކުގައި ކެންޑިޑޭޓުންނާއި، ކެންޕޭން ޓީމުތަކާއެކު މަޝްވަރާ ބަދަލުކޮށް، ދާއިރާތަކުގައި ހުރި ކަންބޮޑުވުންތައް ޙީއްސާކުރެވޭނެކަމަށާއި، މިބައްދަލުވުންތައް އެމްޑީޕީގެ ސޯޝަލް މީޑިޔާ އެކައުންޓުތަކުން ބެއްލެވޭނެކަމަށްވެސް ރަށްވެހި ފަތިސް ތަރުޖަމާނު ވިދާޅުވިއެވެ.\nކޮންމެ އާދިއްތަ، އަންގާރަ އަދި ހޮނިހިރު ދުވަހެއްގެ ރޭ 8:30 ގައި މިބައްދަލުވުންތައް ކުރިއަށްދާނެ.\nއެގޮތުން ވޯޓު ޙައްޤުވާ މީހުންގެ ލިސްޓަށް ޝަކުވާ ހުށަހެޅުމުގެ ފުރުސަތު 19 ފެބްރުއަރީގައި ހަމަވާކަން ފާހަގަކުރައްވާ، ރަށްވެހި ފަތިސް ތަރުޖަމާނު ވިދާޅުވީ ވޯޓު ޙައްޤުވާ މީހުންގެ ލިސްޓުގައި ކުށެއް އޮތްނަމަ ނުވަތަ ނަން އުނިވެފައިވާނަމަ ޝަކުވާ ހުށަހެޅުމަށް އެމްޑީޕީގެ ފަރާތުން އެހީތެރިކަން ފޯރުކޮށްދޭނެކަމަށެވެ.


Riyaasee inthihabah masaykay kuraanee ekugai, kuri ah dhaane...\nރާއްޖެ - ގުޅިފައިވާ އިދިކޮޅު ސިޔާސީ ޕާޓ\nއެއްކޮށް ކުރިއަށް ދިއުމަށް ޕާޓީތަކުންވެފައިވާ އެއްބަސްވުމާއެކު އަދިވެސް ތިބި ކަމަށް ބުނި\nމިނިވަން އިންތިހާބެއް ބޭއްވޭނެ ކަމަށް އަދި ގަބޫލެއް ނުކުރެވޭ\nކ. މާލެ 1 ނޮވެންބަރު 2017 | ބުދަ 19:53 2,084\nގުޅިފައިވާ އިދިކޮޅު ކޯލިޝަނުގެ ޖަލްސާއެއްގައި އިސްވެރިން ބައިވެރިިވެވަޑައިގަންނަވަނީ - ރާއްޖެ އެމްވީ\nއަންނަ ރިޔާސީ އިންތިހާބުގައި ވެސް މަސައްކަތްކުރާނީ އެއްކޮން ކަމަށާއި އިންތިހާބުގައި ކުރިއަށްދާނެ ގޮތަކާމެދު ދަނީ ޕާޓީތަކުގައި މަޝްވަރާ ކުރަމުން ކަމަށް ސަރުކާރާ އިދިކޮޅު އިއްތިހާދުން ބުނެފި އެވެ.\nއިދިކޮޅު އިއްތިހާދުގެ ފަރާތުން ބުދަ ދުވަހު ބޭއްވި ނޫސްވެރިންގެ ބައްދަލުވުމުގައި ޖުމްހޫރީ ޕާޓީގެ ފަރާތުން އެ ޕާޓީގެ ޕާލަމެންޓްރީ ގުރޫޕްގެ ޑެޕިއުޓީ ލީޑަރު އަބްދުﷲ ރިޔާޒް ވިދާޅުވީ ރިޔާސީ އިންތިހާބުގައި ކުރިއަށްދާނެ ގޮތަކާމެދު ކޮންމެ ޕާޓީއަކުން ވެސް އެ ޕާޓީގެ ތެރޭގައި މަޝްވަރާ ކުރަމުންދާ ކަމަށެވެ. އަދި ކޯލިޝަނުގެ އެންމެ އިސް ލީޑަރުންގެ މެދުގައި ވެސް މި މަޝްވަރާތައް ކުރިއަށްދާ ކަމަށް އޭނާ ވިދާޅުވި އެވެ.\n" މީގައި ދިވެހި ރައްޔިތުންނަށް އޮތް އުފާވެރި ހަބަރަކީ ﷲގެ ހެޔޮ ރަހްމަތްފުޅާއެކު މިކުރާ މަސައްކަތުގައި 2018 ވަނަ އަހަރުގެ ރިޔާސީ އިންތިހާބާ ހިސާބަށް ވެސް ދާނީ މިހާރު ގުޅިފައިވާ ޕާޓީތަކުގެ ގުނަންތަކުން އެއް ވިސްނުމެއްގައި މަސައްކަތްކުރާ، މި ގައުމަށް އެންމެ ފައިދާހުރި ގޮތަކަށްކަން. އަދި އަޅުގަނޑުމެންގެ މި ގުޅުންމަތީގައި ތިބެގެން ކުރިއަށްދާނީ އެއީ އެއީ ވަރަށް ޔަގީން ކަމެއް،" އޭނާ ވިދާޅުވި އެވެ.\nރިޔާޒް ވަނީ އިދިކޮޅު އިއްތިހާދުގެ ގުޅުން ބައި ބައި ކުރުމަށް ރައީސް އަބްދުﷲ ޔާމިން ވަރަށް ގިނަ މަސައްކަތްތަކެއް ކުރައްވާފައިވާ ކަމަށް ތުހްމަތު ކުރައްވާފަ އެވެ. އެހެން ނަމަވެސް އިދިކޮޅު ހުރިހާ ފަރާތްތަކުން މީގެ ކުރިން އެއްބަސްވެފައިވާ ގޮތަށް އަދިވެސް ތިބީ ހުރިހާ ކެނޑިޑޭޓުނަށް ކުރިމަތިލެއްވޭނެ މާހައުލެއް ގާއިމުކުރުމުގެ މަސައްކަތުގައި ކަމަށެވެ.\nއޭނާ ވިދާޅުވި ގޮތުގައި 2019 ގައި އޮންނަ ރައްޔިތުންގެ މަޖިލީހުގެ އިންތިހާބާ ގުޅޭ ގޮތުން ވެސް ޕާޓީތަކުގެ މެދުގައި މަޝްވަރާކުރާނެ އެވެ.\nހަމަ އެހެންމެ ސަރުކާރުގެ އަނިޔާވެރިކަން އިންތިހާއަށް ގޮސް ކޮރަޕްޝަން އާންމުވެފައިވާއިރު މިކަން ކަން ހުއްޓުވޭނީ މި ސަރުކާރު ބަދަލު ކުރުމަށް އެންމެން އެއްކޮން މަސައްކަތް ކޮށްގެން ކަމަށް އިދިކޮޅު އިއްތިހާދުން ގަބޫލުކުރާ ކަމަށްވެސް ރިޔާޒް ވިދާޅުވި އެވެ.\nމި ބައްދަލުވުމުގައި އެމްޑީޕީގެ ޗެއާޕާސަން ހަސަން ލަތީފު ވަނީ އަންނަ ރިޔާސީ އިންތިހާބުގެ މިނިވަންވާނެ ކަމާމެދު ސުވާލު ނުއުފެއްދުމަށް އެދި އިލެކްޝަނުން ނެރުނު ބަޔާނަށް ރައްދުދެއްވާފަ އެވެ. އެގޮތުން މިހާރު އިލެކްޝަން ކޮމިޝަނުން ސިޔާސީ ޕާޓީތަކާމެދު އަމަލުކުރަމުންދާ ގޮތުންނާއި ސިޔާސީ މަޝްރަހް އޮތް ގޮތުން އަންނަ އަހަރުގެ ރިޔާސީ އިންތިހާބު މިނިވަންވާނެ ކަމަށް ގަބޫލު ނުކުރެއްވޭ ކަމަށް އޭނާ ވިދާޅުވި އެވެ.\n" އިލެކްޝަންސް ކޮމިޝަނުން އެ ވިދާޅުވާ ގޮތަށް 2018 ގައި ބާއްވާ ރިޔާސީ އިންތިހާބުގެ ވޯޓު ކަރުދާކޮޅު ވޯޓު ފޮއްޓަށްލާއިރު އެތަނުގައި ފުލުހުން ވޯޓުލާ މީހާގެ ބޮލުގައި ބަޑި ޖައްސާފައި ނެތުމަކީ އެ އިންތިހާބަކީ މިނިވަން އިންސާފުވެރި އިންތިހާބަކަށް ވެގެންދާނެ ކަމެއް ނޫން. އަދި ހުރިހާ ކަމެއް ގާނޫނުތަކާއި ގަވައިދުތަކާ އެއްގޮތައް ސިޔާސީ ޕާޓީތަކަށް ފޯރުކޮށްދެވުނީމަ ނޫނީ މިނިވަން އިންސާފުވެރި އިންތިހާބެއް ބޭއްވުނު ކަމަކަށް ގުޅިފައިވާ ސިޔާސީ ޕާޓީތަކުން ގަބޫލެއް ނުކުރެވޭ،" ހަސަން ލަތީފު ވިދާޅުވި އެވެ.\nއަދާލަތު ޕާޓީގެ މެމްބަރު، އަދި ރައްޔިތުންގެ މަޖިލީހުގެ މަކުނުދޫ ދާއިރާގެ މެމްބަރު އަނާރާ ނައީމް ވިދާޅުވީ އިއްތިހާދުގެ ހުރިހާ ބައިވެރިންވެސް ތިބީ މިއަހަރުގެ މާޗް 24 ގައި ވެފައިވާ އެއްބަސްވުމާ އެއްގޮތަށް އެއްކޮން ކުރިއަށްދާ ގޮތަށް ކަމަށެވެ. މިނިވަން އިންސާފުވެރި އިންތިހާބަކަށް ހުރި ގޮންޖެހުންތަކާ ގުޅޭ ގޮތުން އަނާރާވެސް ވިދާޅުވީ ދައުލަތުގެ މީޑިޔާ ވަކި ފަރާތަކަށް ބުރަވެ އޮވެ ހަބަރާ މައުލޫމާތު ގެނެސްދިނުމަކީ މިނިވަން އިންތިހާބަށް އެޅޭނެ ހުރަހެއް ކަމަށެވެ.\n" ރައްޔިތުންނަށް ދޭން ބޭނުންވާ މެސެޖަކީ ހުރިހާ ރައްޔިތުން ވެސް އުއްމީދު ކުރައްވާށޭ 2018 ވަނަ އަހަރުގެ ރިޔާސީ އިންތިހާބު މިނިވަން ކުރުމަށް އަޅުގަނޑުމެންނަށް ކުރެވެން ހުރި ހުރިހާ މަސައްކަތެއް ކުރާނަމޭ ރައްޔިތުންގެ އެއްބާރުލުން ދެއްވާށޭ،" އަނާރާ ވިދާޅުވި އެވެ.\nކުރީގެ ރައީސް މައުމޫނު އަބްދުލް ގައްޔޫމްގެ ފަރާތްޕުޅުން އަމިނަތު ނާދިރާ މި ބައްދަލުވުމުގައި ވިދާޅުވީ ރައްޔިތުންގެ މަޖިލީހުގެ އިތުރު މެމްބަރުންތަކެއް ވަކިވެފައިވާ ކަމަށް އިލެކްޝަން ކޮމިޝަނުން ނިންމުމަކީ އެ ދާއިރާތަކުގެ އަޑު ކަނޑުވާލުން ކަމަށެވެ. އަދި އިލެކްޝަން ކޮމިޝަން ހާޒިރުކުރާން ޖެހުނު ކޮންމެ ތަނަކަށް ހާޒިރުކޮށް ޒިންމާދާރު ކުރުމަށް އިދިކޮޅު އިއްތިހާދުން މަސައްކަތްކުރާނެ ކަމަށް އޭނާ ވިދާޅުވި އެވެ.\nއިއްތިހާދުން މި މޭރުމުން ވާހަކަ ދައްކަވާފައިވާއިރު ޕާޓީތަކުން ބޭނުންވާ ކެނޑިޑޭޓަކަށް ކުރިމަތިލެވޭނެ މިނިވަން ސިޔާސީ މަހައުލެއް ރާއްޖޭގައި ގާއިމުކުރެވޭނީ އިދިކޮޅު ހުރިހާ ޕާޓީތަކުން އެއް ކެނޑިޑޭޓެއް ނެރެ، މި ސަރުކާރު ބަލިކޮށްގެން ކަމަށް އިދިކޮޅު ބައެއް ލީޑަރުން ވަނީ ވިދާޅުވެފަ އެވެ.


މާލޭގެ ރަށްވެހިންނަށް އަމާޒުކޮށް ދޫކުރާ 5000 ގޯތީގެ ތެރެއިން ފުރަތަމަ ދޫކުރާ 3000 ގޯތި ދޫކުރުމަށް މި މަސް ނިމުމުގެ ކުރިން އިޢުލާން ކުރާނެ - ރައީސުލްޖުމްހޫރިއްޔާ - The President's Office\nމާލޭގެ ރަށްވެހިންނަށް އަމާޒުކޮށް ދޫކުރާ 5000 ގޯތީގެ ތެރެއިން ފުރަތަމަ ދޫކުރާ 3000 ގޯތި ދޫކުރުމަށް މި މަސް ނިމުމުގެ ކުރިން އިޢުލާން ކުރާނެ - ރައީސުލްޖުމްހޫރިއްޔާ\n8 ޖޫން 2022، ރިފަރެންސް: 2022-266\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިއަހަރުގެ ރިޔާސީ ބަޔާން އިއްވަވަމުން، މާލޭގެ ރަށްވެހިންނަށް ދޫކުރާނެކަމަށް ވިދާޅުވި 5000 ގޯތީގެ ތެރެއިން ދޫކުރާ ފުރަތަމަ 3000 ގޯތި ދޫކުރަން މި މަސް ނިމުމުގެ ކުރިން އިޢުލާނު ކުރައްވާނެކަމުގައި އެމަނިކުފާނު ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ މިއަދު ރައީސުލްޖުމްހޫރިއްޔާގެ އޮފީހުގައި ނޫސްވެރިންނާ ބައްދަލުކުރައްވައި ދެއްކެވި ވާހަކަފުޅުގައެވެ. އެމަނިކުފާނު ވިދާޅުވީ މާލޭގެ ރަށްވެހިންނަށް ބޯހިޔާވަހިކަމާއި ގެދޮރުވެރިކަން ހޯދައިދިނުމުގެ ގޮތުން ފުރަތަމަ ދޫކުރާ 3000 ގޯތި ދޫކުރުމަށް ވާންޖެހޭ އެންމެފަހުގެ ތައްޔާރީތައް ވަމުން އަންނަކަމުގައެވެ.\nރައީސުލްޖުމްހޫރިއްޔާގެ ވާހަކަފުޅުގައި އެމަނިކުފާނުގެ އިސްނެންގެވުމުގެ ދަށުން ބޭއްވެވި ވިއަވަތި ރާއްޖެ ކޮންފަރަންސް 2ގެ ކާމިޔާބީތަކަށް ވެސް އަލިއަޅުވާލެއްވިއެވެ. އުކުޅަހުގައި ބޭއްވި މި ކޮންފަރެންސް އަމާޒުކޮށްފައި ވަނީ މެދު ރާއްޖެތެރޭގެ އަތޮޅުތަކަށެވެ. ރައީސުލްޖުމްހޫރިއްޔާ ވާހަކަފުޅުގައި އެމަނިކުފާނު ވަނީ ވަކި އަތޮޅެއް ވަކި ރަށެއް ތަފާތު ނުކޮށް ތަރައްޤީގެ މަޝްރޫޢުތަކާއި ރައްޔިތުންނަށް ބޭނުންވާ ޚިދުމަތްތައް ދިނުމުގައި އެމަނިކުފާނުގެ ސަރުކާރުން ގެންގުޅުއްވާ ސިޔާސަތުގެ ދަށުން މުހިންމު މަސައްކަތްތަކެއް ކުރެވިފައިވާކަމުގެ ހިތްހަމަޖެހުން މި ކޮންފަރެންސްގައި ކައުންސިލަރުން ހިއްޞާކުރެއްވިކަން ފާހަގަކުރައްވާފައެވެ. އަދި ކައުންސިލަރުންނާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީތަކުގެ ރައީސުން ހުށަހެޅުއްވި ކަންކަމުގެ އަލީގައި ގެންނަން ޖެހޭ ބަދަލުތައް ސަރުކާރުން ގެންނަވާނެކަމުގައި ވެސް ރައީސުލްޖުމްހޫރިއްޔާ ވިދާޅުވިއެވެ.\nސަރުކާރުން ޓީޗަރުންގެ މުސާރައަށް ގެންނެވި ބަދަލަށް އަލިއަޅުވާލައްވަމުން އެމަނިކުފާނު ވިދާޅުވީ ޓީޗަރުންގެ މުސާރައަށް ހެޔޮ ބަދަލެއް ގެނެސްދެވިފައިވާކަމުގައެވެ. އެހެންނަމަވެސް މުސާރަދިނުމުގައި ބައެއް ކަހަލަ މައްސަލަތައް ހުރިކަމަށް ބައެއް ފަރާތްތަކުން ފާހަގަކުރަމުންގެންދާތީ އެކަމަށް ގެންނަންޖެހޭ ބަދަލެއް އޮންނަމަ އެކަންކަމަށްވެސް ގޮތްތަކެއް ނިންމަވާނެކަމުގައި އެމަނިކުފާނު ވިދާޅުވިއެވެ. އޭގެ އިތުރުން ދަޢުލަތުގެ އެހެން ދާއިރާތަކުގެ މުވައްޒަފުންގެ މުސާރަތަކަށް ގެންނަންޖެހޭ ބަދަލުތަކުގެ މަސައްކަތްތައް ވެސް މިހާރު ކުރިޔަށްދާކަން އެމަނިކުފާނު ފާހަގަކުރެއްވިއެވެ.\nނޫސްވެރިންގެ ބައްދަލުވުމުގައި ރައީސުލްޖުމްހޫރިއްޔާ ވަނީ މުޅިރާއްޖޭގައި ޤާއިމުކުރާ ހައިސްޕީޑް ޓްރާންސްޕޯޓް ނެޓްވޯކްގެ މަސައްކަތަށްވެސް އަލިއަޅުވާލައްވާފައެވެ. އެގޮތުން ހދ. އަތޮޅުގައި އަޖުމަބެލުމުގެ ދަތުރުތައް މިހާރުކޮށްފައިވާކަމާއި ސަރުކާރުގެ އަމާޒަކީ ޓިކެޓް ވިއްކައިގެން އެމަސައްކަތް ކުރިޔަށް އޮތް ހަފްތާތެރޭގައި ފެށުންކަމުގައި އެމަނިކުފާނު ވިދާޅުވިއެވެ. ރައީސުލްޖުމްހޫރިއްޔާ ވިދާޅުވީ ދަތުރުފަތުރުން ރަށްތައް ގުޅާލެވުމުން ރަށާ ކައިރިން ޞިއްޙީ ޚިދުމަތް ލިބޭގޮތްވެ ބޭސްފަރުވާއަށް ރައްޔިތުން ކުރަންޖެހޭ ޚަރަދުތައް ކުޑަވެ އިތުރު ލުއިތަކެއް ލިބިގެންދާނެކަމުގައެވެ. ދެން ހުރި ޒޯންތަކުގެ މަސައްކަތް ކުރިޔަށްގެންދަވާނެ ގޮތެއް ނިންމަވާނީ މިހާރު ދުނިޔެއާ ރާއްޖެއަށްވެސް ކުރިމަތިވެފައިވާ އިޤްތިޞާދީ ހާލަތަށް ބެއްލެވުމަށްފަހުގައި ކަމުގައި އެމަނިކުފާނު ވިދާޅުވިއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ރައީސުލްޖުމްހޫރިއްޔާ ވަނީ އެކިއެކި ކަންކަމާގުޅޭގޮތުން ނޫސްވެރިން ކުރިމަތިކުރެއްވި ސުވާލުތަކަށް ޖަވާބުދެއްވާފައެވެ.


އޭޑިކޭގެ މެޑިކަލް ކޮންފަރެންސްގައި 200 ބައިވެރިން | | Sangu News\nއޭޑިކޭގެ މެޑިކަލް ކޮންފަރެންސްގައި 200 ބައިވެރިން\n11 ސެޕްޓެމްބަރ 2019 - 12:48\nއޭޑިކޭއިން އިންތިޒާމުކޮށްގެން ބާއްވާ "ބްރެއިން އެންޑް ސްޕައިން ކޮންފަރެންސް 2019" ގައި ގާތްގަނޑަކަށް 200 މީހުން ބައިވެރިވާނެ ކަމަށް އެ ކުންފުނިން ބުނެފިއެވެ.\nބްރެއިން އެންޑް ސްޕައިން ކޮންފަރެންސް އޮންނާނީ ސެޕްޓެމްބަރު 17 އިން 19 އަށް ޕެރަޑައިސް އައިލެންޑް ރިސޯޓްގައެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި އޭޑިކޭގެ މެނޭޖިންގް ޑިރެކްޓަރ އަހުމަދު އަފްއާލް ވިދާޅުވީ، ގައުމުތަކުގެ ޑޮކްޓަރުންނާއި ސިއްހީ މާހިރުންގެ ތަރުހީބު އިތުރުވެ، މިދިޔަ އަހަރު ވެސް ކޮންފަރެންސް ބޭއްވީ 150 ބައިވެރިންނާ އެކު ކަމަށާއި، އަދި މިއަހަރު އެކަމަކު ކޮންފަރެންސް މިއޮތީ ކުރިއަށް ވުރެ މާ ބޮޑުކޮށް ކަމަށެވެ.\nމިފަހަރުގެ ކޮންފަރެންސްގައި ގާތްގަނޑަކަށް 200 ބައިވެރިން އުޅޭ ކަމަށް އޭނާ ވިދާޅުވިއެވެ.\n"ގައުމުތަކުގެ ޑޮކްޓަރުންނާއި ސިއްހީ މާހިރުންގެ ތަރުހީބު އިތުރުވެ، މިދިޔަ އަހަރު ވެސް ކޮންފަރެންސް ބޭއްވީ 150 ބައިވެރިންނާ އެކު. މިއަހަރު އެކަމަކު ކޮންފަރެންސް މިއޮތީ ކުރިއަށް ވުރެ މާ ބޮޑުކޮށް. މިފަހަރު އެބައުޅޭ ގާތްގަނޑަކަށް 200 ބައިވެރިން،" އަފްއާލް ވިދާޅުވި އެވެ.\nދުނިޔޭގެ ހަމަ އެންމެ މަތީފަންތީގެ ނިއުރޯ ސާޖަނުން ބައިވެރިވެވަޑައިގަންނަވާ ކަން ފާހަގަކުރައްވަމުން އޭނާ ވިދާޅުވީ، އެ ކޮންފަރެންސްގެ ސަބަބުން ރާއްޖޭގެ ސިއްހީ ދާއިރާގައި މަސައްކަތް ކުރާ ފަރާތްތަކަށް ވަރަށް ގިނަ ނޮލެޖް ލިބިގެން ދާނެ ކަމަށެވެ.\nއަފްއާލް ވިދާޅުވި ގޮތުގައި މިދިޔަ އަހަރު އިންޑިއާ، އެމިރޭޓްސް އަދި އިޓަލީގެ މާހިރުން ވެސް ކޮންފަރެންސްގައި ބައިވެރިވި އެވެ. މި އަހަރުގެ ކޮންފަރެންސްގައި އެމެރިކާ އާއި އޮސްޓްރޭލިއާގެ މަޝްހޫރު ބައެއް ޑޮކްޓަރުންނާއި ނަރުހުން ވެސް ބައިވެރިވާނެ ކަމަށް އޭނާ ވިދާޅުވިއެވެ.\nއަފްއާލް ވިދާޅުވީ ކޮންފަރެންސް ބާއްވަން ސްޕޮންސަރުންގެ ގޮތުގައި ކުރިއްސުރެ އެހީތެރިވަމުން އަންނަ ކުންފުނިތަކުގެ އިތުރުން ސަރުކާރާއި ރާއްޖޭގެ ސިއްހީ ޚިދުމަތް ދޭ ތަންތަނުގެ އެއްބާރުލުން ވަރަށް ބޮޑަށް ލިބެމުން އަންނަ ކަމަށެވެ.\nބްރެއިން އެންޑް ސްޕައިން ކޮންފަރެންސްގައި ހުށަހަޅާ ކަރުދާސްތަކުގެ ތެރޭގައި ސިއްހީ ދާއިރާ އަށް މުޅިން އަލަށް ތައާރަފް ކުރާ އާ އީޖާދުތަކުގެ މައުލޫމާތާއި މިހާރު ވެސް އީޖާދުކޮށްފައި ހުރި ބައެއް ފަރުވާތައް މިހާރަށް ވުރެ ފުރިހަމައަށް ކުރިއަށް ގެންދާނެ ގޮތްތަކުގެ މައުލޫމާތުގެ ކަރުދާސްތައް ހިމެނޭނެއެވެ.\nކުޑަކުދިންގެ ހިޔާއިން ޕޮޒްޓިވްވި އެންމެން ރަނގަޅުވެއްޖެ\nއައިކޮމްއިން ނިންމީ ރާއްޖޭގައި ތިބި އިންޑިއާ ސިފައިންގެ އަދަދު ހާމަކުރަން ނުޖެހޭ ކަމަށް!\n23 މިނިޓު ކުރިން\nލޯނުތައް ނުދެއްކުނަސް ހަރުމުދާ ބަލައި ޗައިނާ އިން ނާންނާނެ: ނަޝީދު\n28 މިނިޓު ކުރިން\n98 ކިލޯގެ ޑްރަގް މައްސަލާގައި ދޫކޮށްލި މީހަކު ޝަރީއަތް ނިމެންދެން ބަންދަށް


vnews - Zuvaanun masverikamah ahuluveri kurumah veyvashugai thamreen course eh fashaifi\nޒުވާނުން މަސްވެރިކަމަށް އަހުލުވެރި ކުރުމަށް މިނިސްޓުރީގެ ފަރާތުން ވޭވަށުގައި ފެށި ތަމްރީން ކޯހުގެ ތެރެއިން --ފޮޓޯ: މިނިސްޓްރީ\nމަސްވެރިކަމުގެ ކޯޕަރޭޓިވްސްތައް އުފައްދައި، ހަރުދަނާކޮށް އެތަންތަނުގެ އުފެއްދުންތައް އިތުރުކުރުމުގެ ޕްރޮގްރާމްގެ ދަށުން މިނިސްޓްރީ އޮފް ފިޝަރީޒް އެންޑް އެގްރިކަލްޗަރ ގެ ފަރާތުން އިންތިޒާމްކޮށްގެން " ޖަމާއަތެއްގޮތުގައި މަހާއި މަހުން ބާވަތްތައް އުފައްދާ ތަރައްގީކުރުމަށް ދޭ " ތަމްރީނު ކޯހެއް މ. ވޭވަށުގައި ފަށައިފި އެވެ.\nފިޝަރީޒް މިނިސްޓްރީން ބުނީ، އަންނަ ހުކުރު ދުވަހުގެ ނިޔަލަށް ކުރިއަށްދާ މިކޯހުގެ މަޤްޞަދަކީ، ޖަމާއަތެއްގޮތުގައި މަހާއި މަހުގެ އުފެއްދުންތައް އުފައްދާ ތަރައްޤީކުރުމަށް ބޭނުންވާ މައުލޫމާތާއި ހުނަރު ބައިވެރިންނަށް ފޯރުކޮށްދިން ކަމަށެވެ. އަދި ޖަމާއަތެއްގެ ގޮތުގައި، މ. ވޭވަށު ރައްޔިތުން މަހާއި މަހުގެ އަމިއްލަ އުފެއްދުން އުފައްދާ ތަރައްޤީކުރަން މަގެފަހިކޮށްދިނުމުގެ ބޭނުމުގައި ހިނަގާ ތަމްރީނު ޕްރޮގްރާމެއް ކަމަށް ވެސް މިނިސްޓްރީން މައުލޫމާތު ދެއެވެ.\nމިކޯހުގައި ޖުމްލަ 32 ބައިވެރިއަކު ބައިވެރިވިއިރު، މިކޯހުގެ ބައިވެރިންގެތެރޭގައި މަސްވެރިކަމުގެ ދައިރާގެ އުފެއްދުންތައް އުފައްދާ ގިނަފަރާތްތަކެއް ހިމެނެއެވެ.\nމިތަމްރީނު ކޯހުގައި ހިމެނެނީ ކްލާހުގައި ކިޔަވައިދޭ ބަޔަކާއި އެ މައުޞޫއުތަކާގުޅޭ ޢަމަލީގޮތުން މަސައްކަތްކޮށް ތަޖްރިބާ ހޯދުމުގެ ބަޔެއް ކަމަށް ވެސް މިނިސްޓްރީން މައުލޫމާތު ދެއެވެ.\nމިނިސްޓްރީން ބުނީ، މިތަމްރީން ޕްރޮގްރާމްގައި ބައިވެރިނަން މަޢުލޫމާތުދެވޭ ބައިތަކުގެތެރޭގައި މަސް ކުނިވާން ދިމާވާ ސަބަބުތަކާއި، ކާނާ ރައްކާތެރިކަމާއެކު ގެންގުޅޭނެގޮތާއި، އައު ވިޔަފާރިއެއް ފެށުމަށްޓަކައި ބޭނުންވާ މަޢުލޫމާތައި، ވިޔަފާރީގެ ޙަރަދާއި ވިޔަފާރި ބަލަހައްޓާނެގޮތާއި، ޕެކޭޖިންގ އެންޑް ލޭބަލިންގ އަދި ޖަމާއަތެއްގެ ގޮތުގައި ވިޔަފާރި އުސޫލުން މަސައްކަތް ކުރާނޭގޮތުގެ މައުލޫމާތު ހިމެނެއެވެ.\nމި ތަމްރީނު ކޯހުގައި މަޢުލޫމާތުދެއްވަނީ، މިނިސްޓްރީ އޮފް ފިޝަރީޒް އެންޑް އެގްރިކަލްޗަރ ގެ2މުވައްޒަފުން ކަމުގައިވާ ޕޮލިސީ އެނަލިސްޓް އޮފިސަރ ނާޒިމް މޫސާ އާއި ސީނިއަރ ރިސާރޗް އޮފިސަރ އަޙްމަދު ރާޝިދެވެ.


ޒައިނަބްގެ ޤާތިލު މީގެ ކުރިންވެސް ކުޑަ ކުދިން ރޭޕް ކުރުމަށްފަހު މަރާފައިވޭ - Voice of Meedhoo\nޒައިނަބްގެ ޤާތިލު މީގެ ކުރިންވެސް ކުޑަ ...\nޕާކިސްތާނުގައި އުމުރުން7އަހަރުގެ އަންހެން ކުއްޖަކު ރޭޕް ކުރުމަށްފަހު މަރާލި މީހާ އަކީ، އެފަދަ އަމަލުތައް މީގެ ކުރިންވެސް ހިންގާފައިވާ މީހެއް ކަމަށް ފުލުުހުން ކުރި ތަހްގީގުން ހާމަވެއްޖެއެވެ.\nޕާކިސްތާނުގެ ކަސޫރު ސިޓީގައި އުމުރުން7އަހަރުގެ ޒައިނަބް އަންސާރީ ވަގަށް ނެގުމަށްފަހު އެކުއްޖާ ރޭޕް ކޮށް، މަރާލުމާއި ގުޅިގެން އެތައް ބަޔަކު ހިތާމަފާޅު ކުރަމުން އަންނައިރު، ކަމާބެހޭ ފަރާތްތަކުން ވަނީ އެޖަރީމާ ހިންގި މީހާ ވީ އެންމެ އަވަހަކަށް ހައްޔަރު ކުރުމަށް އަމުރު ކޮށްފައެވެ. އަދި އޭނާ ހޯދުމުގައި އެހީވާ ފަރާތަކަށް 90،000 ޑޮލަރުގެ އިނާމެއްވެސް ދޭނެކަން ވަނީ އިއުލާން ކޮށްފައެވެ. ކަސޫރު ސިޓީ ނިސްބަތްވާ ޕަންޖާބްގެ ސަރުކާރުން ބުނީ ކުޑަ ކުޑަ ޒައިނަބް މަރާލުމަށްފަހު ކުނިގޮނޑަކަށް އެއްލާލި މީހާ މީގެ ކުރިންވެސް އެފަދަ ޖަރީމާތަކެއް ހިންގާފައިވާ ކަމަށެވެ. މިކަން އެނގެނީ ކުރިން އެމީހާގެ ޝިކާރައަކަށްވި މައުސޫމް އަންހެން ކުދިންގެ ގައިން ފެނުނު ޑީއެންއޭ އާއި ޒައިނަބްގެ ގައިން ފެނުނު ޑީއެންއޭއާއި ދިމާވުމުން ކަމަށް ޕަންޖާބް ސަރުކާރުން ބުނެފައިވެއެވެ.\nޒައިނަބަކީ ކަސޫރު ޑިސްޓްރިކްޓްގައި ރޭޕް ކޮށްފައި މަރާލި 12 ވަނަ ކުއްޖާއެވެ. ފާއިތުވި އަހަރުގެ ތެރޭގައި މިފަދަ 11 މައްސަލައެއް ފެންމަތިވެފައިވެއެވެ. ކަސޫރުގައި ޖިންސީ އަނިޔާގެ ޝިކާރައަކަށް ހެދުމަށްފަހު ދުނިޔެއިން ވަކިކޮށްލި ކުޑަ ކުދިންގެ ތެރޭގައި އުމުރުން4އަހަރާއި5އަހަރާއި6އަހަރުގެ ކުދިންވެސް ހިމެނެއެވެ. ފުލުހުން މިހާރު ވަނީ ޒައިނަބް ރޭޕް ކުރި މީހާ، އޭނާ ގޮވައިގެން މަގެއްގައި ހިނގާފައިދާ މަންޒަރު ފެންނަ ސީސީޓީވީ ފުޓޭޖެއްވެސް އާއްމު ކޮށްފައެވެ. އަދި އަދި އެ ފުޓޭޖުން ފެންނަ މީހާގެ ސްކެޗެއްވެސް ވަނީ އާއްމުކޮށްފައެވެ.\nޒައިނަބް ރޭޕް ކުރުމަށްފަހު މަރާލި މީހާ، އޭނާ ގޮވައިގެން ދާ މަންޒަރު ފެންނަ ސީސީޓީވީ ފުޓޭޖް.\nޕަންޖާބްގެ ސަރުކާރުން ބުނެފައިވަނީ ޒައިނަބަށް އިންސާފް ހޯދައި ދޭނެ ކަމުގެ ޔަގީންކަން އަރުވާ ކަމަށެވެ. ޕަންޖާބްގެ ޗީފް މިނިސްޓަރ ޝެހެބާޒް ޝަރީފް ވިދާޅުވެފައި ވަނީ، ޒައިނަބްގެ ކޭސް ވަރަށް ގާތުން ބައްލަވަމުން އަންނަ ކަމަށެވެ. އެހެންނަމަވެސް ފުލުހުންގެ ތަހްގީގް ކުރިއަށްދާ ގޮތާއި މެދުގައި ޒައިނަބްގެ އާއިލާއިން ވަނީ ހިތްހަމަނުޖެހުން ފާޅުކޮށްފައެވެ. ޒައިނަބްގެ އާއިލާއިން ބުނީ ކުޑަކުދިންނަށް ރައްކާތެރި މާހައުލެއް ގާއިމް ކުރުމަށް ފުލުހުން ނުކުޅެދިފައިވާ ކަމަށާއި، ޒައިނަބްގެ ކުރިންވެސް އެތައް ކުދިންނެއް އަނިޔާވެރިންގެ ޝިކާރައަކަށް ވެފައިވާ ކަމަށެވެ.\nޒައިނަބް ރޭޕް ކޮށް މަރާލި މީހާއަށް އަދަބު ދިނުމަށް އޭނާގެ އާއިލާއިން އެދިފައިވާއިރު، އެމައްސަލައިގައި މުޒާހަރާ ކުރި މީހުންގެ ތެރެއިން2މީހެއްގެ ގަޔަށް ބަޑި ޖަހާ މަރާލި ފުލުހުންނަށްވެސް އަދަބު ދިނުމަށް އާއިލާއިން ވަނީ އެދިފައެވެ. ޒައިނަބްގެ މަރާ ގުޅިގެން ކަސޫރު ސިޓީގައި މިހާރުވެސް އެތައް ބަޔަކު އަންނަނީ އޭނާއަށް އިންސާފް ހޯދައި ދިނުމަށް އެދި އަޑު އުފުލަމުންނެވެ.


SunOnline: Story: #Edhiedhihoadheemey - ep32\n1 އަހަރު5މަސް ކުރިން - 10 ޖެނުއަރީ 2017 3\n''އަހަރެން ބޭނުމީ އެހުރިހާކަމެއް ހަނދާން ނައްތާލަން، މިއިން އެއްވެސް ކަމެއް އިތުރު ފަރާތަކަށް އެނގުން މުހިންމެއް ނޫން... ޝީރީން، އަހަންނަށް ވަޢުދުވޭ މިކަންތައް ސިއްރުކޮށްދޭނަންކަމަށް، އަޒްޔާނަށް މިކަންތައް ސިއްރުކުރަން އަހަރެން ބޭނުން....'' އާދޭހާއެކު ޒައިނަބު ބުނެލިއެވެ. ދެބެއިން ވާހަކައިގައި ތިއްބާ ބާރު އަޑުފަށްގަނޑައަކާއެކު އެއްޗެއް ބިމަށް ވެއްޓުނު އަޑަށް ސިހުން ލިބުނެވެ. އަވަސްއަވަހަށް ފަސްއެނބުރި ބަލައިލުމާއެކު ދެލޯ ބޮޑުވެ މޭގަނޑު އަނގަޔަށް އަންނަވަރުވިއެވެ.\n''މަންމާ!!!...'' ބިންމައްޗަށް ވެއްޓިފައި އޮތް މަންމަ ފެނުމާއެކު ޝީރީނަށް ބާރަށް ރޮއިގަނެވުނެވެ. ތެޅިފޮޅެމުން އޭނައަށް މަންމަގެ ގާތަށް ދެވުނެވެ. ބިންގަނޑުމައްޗަށް ފޭދިފައި ހުރި ލޭގެ ސަބަބުން ޝީރީންގެ ހިތް ބިރުވެރިކަމުން ވަށާލިއެވެ. އޭނައަށް މަންމަގެ ގާތަށް ތިރިވެވުނީ ރޮމުންނެވެ. ފަހަތުން އައި ޒައިނަބަށް ވެސް ބާރަށް ރޮވިއްޖެއެވެ.\nމަންމައަށް އެމީހުން ދެއްކިހާ ވާހަކައެއް އަޑު އިވިއްޖެކަމުގެ ނަތީޖާ ޒައިނަބަށް ލޯކުރިމަތިން ފެނުނެވެ. އޭނައަށް ވެސް ޝީރީން ފަދައިން ކުޑަކަކޫ މައްޗަށް ތިރިވެވުނީ ގިސްލަމުންނެވެ.\nކުއްލި ހާލަތުގައި ހޮސްޕިޓަލަށް ގެންދެވުނު ކަމުގައި ވިޔަސް ޒައިނަބުގެ މަންމަގެ ފުރާނަ ސަލާމަތެއް ނުކުރެވުނެވެ. އަވަސްފަރުވާދޭ ކޮޓަރިއަށް ވެއްދިތާ އިރުކޮޅެއް ފަހުން ނެރެނު ފުރާނަ ނެތް މަސްގަނޑާއެކު ކޮންމެ މީހަކަށްމެ ޝޮކެއް ލިބުނެވެ.\nމަންމަގެ މަރުގެ ޚަބަރު ލިބުމާއެކު ޝީރީނަށް ބާރަށް ރޮއިގަނެވުނެވެ. އޭރު ހުއްޓުން އަރާފައި ހުރި ޒައިނަބުގެ ލޮލުގެ ތެރޭގައި ކަރުނަތައް ބޮޑިވަމުން އައެވެ. ޑޮކްޓަރު ބުނެލި ފަހު ޖުމްލަ އެކަންފަތުގައި ގުގުމަމުން ދިޔައީ ހޮނުގުގުރީގެ ސިފައިގައެވެ. ހިތާމައިގެ ބިޔަ ތޫފާން ހިލިގެން އައި ހިނދު އޭނަގެ ދުލުން ވޭނީ އާހެއްގެ އަޑު ނިކުތެވެ. ހުރިހާ ހިތާމަތަކެއް ލުއިވެއްޖެކަމަށް އުއްމީދު ކުރެވުނު ވަގުތު އައިސް ބިންދާލި ތޫފާނީ އުސް ރާޅުތަކުގެ ތެރޭގައި އޭނަގެ ހަމަޖެހުން ޢަރަޤުވެގެން ދިޔަ އެވެ. ތަޤުދީރުގެ ނިޔާއާއި މެދު ޒައިނަބަށް ޝަކުވާކުރެވުނެވެ. ހިތާމަޔަކަށް ފަހު ހިތާމަޔެއް އޭނައަށް ލިބެނީ ފަހެ ކީއްވެގެން ހެއްޔެވެ؟ އޭނަގެ ނަސީބުގައި އެނޫން އެއްޗެއް ނެތީ ހެއްޔެވެ؟ އެތައް ދުވަހަކަށް ފަހު މަންމަގެ އޯގާތެރި ފިރުމުންތަކާއި ލޯބި ލިބި ހިތުގެ ޒަހަމްތަކާއި އުދާސްތަކަށް ލުއިކަމެއް ލިބިފައިވަނިކޮށް މިވީ ކިހިނެއް ހެއްޔެވެ؟ ދިރިއުޅުން އާރާސްތުވާނެކަމަށް ހީކުރެވުނު ތަނާ ލައިމިގަތީ ކޮންފަދަ މުސީބާތެއް ހެއްޔެވެ؟ އޭނަގެ ވޭނީ ފަސާނާއަށް ކެތްކުރަން ދަތިވެ މަންމަ މިދުނިޔެ ދޫކޮށް ދިޔައީއެވެ. އެވަގުތު ކުށްވެރި އިހުސާސްތަކުން ޒައިނަބަށް އިތުރަށް ސަޒާ ދިނެވެ. އޭނަގެ މާޒީ ސިއްރުކުރެވުނުނަމަ މިހެން ކަންތައް ނުވީހެވެ. މަންމަ މަރުގެ ތުންފަތް މައްޗަށް ފޮނުވާލީ އޭނަގެ ހިތި މާޒީ އެވެ.\nމޭގެ ތެރޭގައި އުފެދެމުން އައި ތަދާއެކު ތުރުތުރުއަޅަމުން އައި ޒައިނަބުގެ ތުންފަތް ފޫއަޅުވާލާފައި ވޭނީ ގިސްލުމުގެ އަޑު ނިކުތެވެ. ކޮއްކޮއަށް ހިތްވަރުލައިދޭން ބޭނުންވިކަމުގައި ވިޔަސް އޭނަ ހުރި ހާލަތުގެ ސަބަބުން އެކަމަށް ވެސް ނުކުޅެދުނެވެ. ޚުދު އޭނަ ވެސް އެވަނީ މީހެއްގެ މަދަދަށް ބޭނުންވެފައެވެ.\nއިޝާ ނަމާދުގެ ފަހުގައި ޖަނާޒާގެ ކަންތައް ނިމި ގެއަށް އާދެވުނު އިރު ކޮންމެ މީހެއްގެ ލޮލުގައި ވެސް ވަނީ ކަރުނައެވެ. އިންޒާރު ދިނުމެއް ނެތި ކުރިމަތިވި ހިތާމައިން އަރައިގަންނަން ދުވަސްތައް ނަގާނެކަން ގައިމެވެ. ގެއަށް ވަދެވުމާއެކު ޒައިނަބު ބޭނުންވީ އެކަނި ވެލުމަށެވެ. ހިތްފުރެން ދެން ރޯލުމަށެވެ.\n''މިއަދު މަންމަގެ މަރުވެގެން ދިޔައީ އަހަރެންގެ ސަބަބުން، ހުރިހާކަމެއް ސިއްރުކުރެވުނުނަމަ މިހެން ކަންތައް ނުވީސް، އަހަރެން މީ ޤާތިލެއް... ޤާތިލެއް... މަންމަގެ ޤާތިލު....'' އެކަނިވެރިކަމާއި ކުށްވެރިކަމުގެ އިހުސާސްތައް އައިސް ޒައިނަބު ވަށާލައި ހާސްކުރަން ފެށުމާއެކު ޝައިތާނީ ވަސްވާސްތަކުން އޭނަގެ ވިސްނުން ކިލަނބުވާން ފެށިއެވެ. ބަރުދާސްތުކުރަމުން އައި ވޭނުން ސަލާމަތްވާން އޮތް ފަސޭހަ މަގު އެނުބައި ވަސްވާސްތަކުން އޭނައަށް ދައްކައިދިނެވެ. އެމަގުން ދެވެން އޮތް ހަމައެކަނި ގޮތަކީ އަމިއްލަ ފުރާނައިން އަގުދައްކައިގެންނެވެ. ފާފައެއްކަމުގައި ވިޔަސް ހިތުގެ ކެކުޅުންތަކުން މިންޖުވާން އޭނަ އިންތިހާއަށް ބޭނުން ވިއެވެ.\nކަރަށް ދަންމަޅި މަހާލަން ތައްޔާރުވެލި ހިނދު ޒައިނަބުގެ ހަތަރެސްފައިގައި ކަސްތޮޅު އެޅުވީ އަޒްޔާންގެ ޚިޔާލުތަކުންނެވެ. އޭނަގެ ވަކިވެ ދިއުމުން އެދަރިފުޅަށް ލިބޭނެ ނިކަމެތިކަމާއި ހިތާމަތަކުން އޭނަގެ ވިސްނުން ބަދަލުކުރަން މަޖުބޫރު ވިއެވެ. އަޒްޔާނަށް ދެރައެއް ލިބޭކަށް އޭނަގެ ހިތެއް ދުވަހަކު ނޭދޭނެއެވެ. ހަމައެއާއެކު ކުފުރު މަރަކުން މަރުވުމުން ދެދުނިވެސް އޭނައަށް ގެއްލި ހަލާކުގެ ތެރެއަށް ނަފުސު ވެއްޓިގެން ދިއުން ނޫންކަމެއް ނުވާނެއެވެ. ހިތުގައިވި އީމާންކަމުގެ ކުޑަ އަލިކަމާއެކު ޒައިނަބުގެ ވިސްނުން ބަދަލުކުރުވިއެވެ. އެއީ އޭނަ މިވަގުތީ ގޯއްޗާ މެދު ދެކެމުން އައި ނަޒަރިއްޔާތު ބަދަލުކޮށްލި ދަނޑިވަޅެވެ. ދިރިހުރުމުގެ އަޒުމެއްކަމުގައި ފެނުނީ ލޯބިވާ ދަރިފުޅު އަޒްޔާނެވެ. އެއީ ހިތާމައިގެ ތެރޭން އޭނައަށް ލިބިފައިވި ހަމައެކަނި އުފަލެވެ. ހިތްހަމަޖެހުމެވެ.\nއަހަރުތައް ފާއިތުވެ ޒައިނަބު އޭނަގެ އަނދިރި މާޒީ ހަނދާން ނައްތާލަން ކުރި މަސައްކަތަަށް އެދެވޭ ފަދަ ކުރިއެރުމެއް ލިބުނެވެ. މުޅިން އައު އުއްމީދުތަކާއެކު ކުރިއަށް ދިއުމަށް އޭނަގެ ހިތްވަރެއް ކަމުގައިވީ އަޒްޔާނެވެ. އެދަރިފުޅަށް ރަގަޅު މުސްތަޤުބަލެއް ހޯދައިދޭން އޭނަ ބޭނުންވާތީއެވެ. އުފާތަކުން އޭނަ މަހުރޫމުވިކަމުގައި ވިޔަސް އެދަރިފުޅަށް ދުނިޔޭގެ ހުރިހާ އުފަލެއް ލިބުމަށް އެދެވޭތީއެވެ. އަޒްޔާނަށް ޓަކައި އޭނަ ކޮންމެ ފަދަ ޤުރުބާނީއެއް ވެސް ވެދާނެއެވެ.\nޚިޔާލުތަކުގެ ފުން ކަނޑުގެ ގަދަ އޮއެގެ ތެރޭގައި ބެހެމުން ދިޔަ ނަފުސު ހޭލައްވާލީ ޝީރީންގެ އަޑުންނެވެ. ޒައިނަބަށް ވަށައިގެންވި މާހައުލަށް ސަމާލުކަން ދެވެން އިރުކޮޅެއް ނެގިއެވެެ. ކަންބޮޑުވެފައި ހުރި ޝީރީން ނަރުސް ކުއްޖަކަށް ގޮވާ އަޑު އޭނަގެ ކަންފަތާއި ހަމައަށް ވެސް ފޯރީ ދެނެވެ. އޭނަގެ ނޭވާތައް ފުންވެ ހިތުގެ ތެޅުން ބާރުވެފައިވާކަން ޒައިނަބަށް އިހުސާސްކުރެވުނީ ދެނެވެ. ނޭވާ ހަމައަކަށް އަޅުވަން މަސައްކަތްކުރަމުން ހާސްވެފައި ހުރި ޝީރީންގެ އަތުގައި އޭނައަށް ހިފާލެވުނެވެ. ވާހަކަދައްކަން ބޭނުންވިކަމުގައި ވިޔަސް އޭނަގެ ދޫ އެކަމަށް އެއްބާރުލުމެއް ނުދިނެވެ. އޭރު އޭނަގެ ހިތަށް ބިރުވެރިކަން ސަވާރުވެފައި ވިއެވެ. އޭނައަށް ކަމެއް ވާން އުޅޭކަމުގެ އިންޒާރުތަކާއެކުގަ އެވެ.\nކާކޮޓަރީގައި އުޅުނު ބަތޫލް އަތްމަތި އަވަސްކޮށްލަމުން ރޭގަނޑުގެ ކެއުމަށް ސުފުރާމަތި ތައްޔާރުކޮށްލިއެވެ. އަދި އައިސްއަލަމާރިން ފެން ފުޅިއެއް ނަގަމުން އަޒްޔާނަށް ގޮވާލިއެވެ. ދެތިން ފަހަރު ގޮވާލުމުން ވެސް ޚަބަރެއް ނުވުމުން އޭނައަށް ހައިރާންކަން ލިބުނެވެ. އަތުގައި އޮތް ފެންފުޅި ކާމޭޒުމަތީ ބަހައްޓަމުން ބަތޫލް ކާކޮޓަރިން ނުކުމެ ބޮޑުކޮޓަރިއަށް އަވަސް ނަޒަރެއް ދިން ތަނާ ސޯފާގެ ތެރެއަށް ހަށިގަނޑު ދޫކޮށްލައިގެން އޮތް އަޒްޔާން ފެނުނެވެ. ދެލޯމަރާލައިގެން އޮތް އިރު އެމޫނުމަތިން ވަރުބަލިކަން ފާޅުވެއެވެ.\nބަތޫލް ސޯފާއާއި އަރާހަމަކޮށްލަމުން އަޒްޔާނަށް ގޮވަން އުޅެފައި ވެސް އޭނަގެ ޚިޔާލު ބަދަލުކޮށްލިއެވެ. މަންމަގެ ސިއްހީ ހާލަތުގެ ސަބަބުން ފާއިތުވި ދުވަސްތަކުގައި އަޒްޔާނަށް ހަމަނިދި ލިބިފަކާ ނެތެވެ. ކައިބޮއެ ހަދަނީ ވެސް އާދޭސްކޮށްގެންނެވެ. އޭގެ ނޭދެވޭ އަސަރު އަޒްޔާންގެ ފަރާތުން ފެނެއެވެ. މޫނުމަތި މިލާފައި ވާއިރު އަބަދުމެ ހުންނަނީ ވަރުބަލިވެފައެވެ. އަޒްޔާނަށް އުނދަގޫކުރަން ބޭނުންނުވާތީ ބަތޫލް ސޯފާގައި އިށީނީ ނިކަން ފަރުވާތެރިކަމާއެކުގައެވެ. ދުވަސްތަކަކަށްފަހު އަޒްޔާންގެ މޫނުން ހަމަޖެހުމުގެ ކުލަވަރުތައް ފެނި ބަތޫލްގެ ތުންފަތަށް ފަނޑު ހިނިތުންވުމެއް ވެރިވިއެވެ. މިއުދާސީ ދުވަސްތައް އަވަހަށް ވޭތުވުމަށް އެދެވުނެވެ. އޭރުން އޭނަގެ ލާނެއް އަދި ސާމާސާ އަޒްޔާން އޭނައަށް އަނބުރާ ލިބޭނެއެވެ.\n''އިރާދަކުރެއްވިއްޔާ މަންމަ ވަރަށް އަވަހަށް ރަގަޅުވާނެ، އޭރުން ހުރިހާ ކަމެއް ވެސް ރަގަޅުވާނެ، އިންޝާﷲ...'' ބަތޫލްއަށް ބުނެވުނެވެ. އަދި އަޒްޔާންއާއި ގާތްވެލަމުން އެތަނަވަސް ނިއްކުރީގައި ބޮސްދިނެވެ. ބަތޫލްގެ ތުންފަތުގެ ބީހިލުމާއެކު ނިދީގެ ތެރެއަށް ފީނައިނުގަނެވިފައިވި އަޒްޔާނަށް ކުއްލިއަކަށް ލޯހުޅުވާލެވުނެވެ. އަޒްޔާންގެ އެ ހަރަކާތުން ސިހިގެން ދިޔަ ބަތޫލްއަށް އަވަސްއަވަހަށް އަޒްޔާނާއި ދުރަށް ޖެހިލެވުނެވެ. އޭނައަށް ކުރެވުނު ކަންތަކުގެ ސަބަބުން އަޒްޔާންގެ ނިންޖަށް ހުރަސް އެޅުމުން ބަތޫލް ދެރަ ވިއެވެ.\n''ސޮރީ...'' ބަތޫލް މަޢާފަށް އެދެމުން ސޯފާއިން ތެދުވާން ދިމާކޮށްލި ތަނާ އަޒްޔާން ބަތޫލްގެ އަތުގައި ހިފެހެއްޓިއެވެ. އަޒްޔާން ވާހަކަ ނުދެއްކިކަމުގައި ވިޔަސް އެދެލޮލުގައިވި ޝުޢޫރުތަކުން އަޒްޔާން ބުނަން ބޭނުންވި ވާހަކަތައް ބަތޫލްއަށް ވިސްނައިގަނެވުނެވެ.\nބަތޫލް ސޯފާގައި އިށީނުމާއެކު އަޒްޔާން ބަތޫލްގެ އުނގުގައި ބޯއަޅާލަމުން ލޯމަރާލިއެވެ. ބަތޫލް ލޯތްބާއެކު އަޒްޔާންގެ ބޮލުގައި ފިރުމަން ފެށިއެވެ. އެއިން ކޮންމެ ބީހިލުމަކާއެކުގައި އަޒްޔާންގެ ހިތަށް ހަމަޖެހުން ގެނެސްދިނެވެ. ފުންނޭވާތަކެއް ދޫކޮށްލަމުން އަޒްޔާން އޭނަގެ ދެއަތް ބަތޫލްގެ އުނަގަނޑުގައި އަޅުވާލިއެވެ. ފާޅުނުކުރިކަމުގައި ވިޔަސް މަންމަގެ ސިއްހަތާމެދު އަޒްޔާން ކަންބޮޑުވެ ބިރުގެންފައިވާ މިންވަރު ބަތޫލްއަށް އިހުސާސްކުރެވުނެވެ.\n''ޒޭން، އިރާދަކުރެއްވިއްޔާ ހުރިހާކަމެއް ވެސް ރަގަޅުވާނެ...'' ބަތޫލް މަސައްކަތްކުރީ އަޒްޔާނަށް ހިތްވަރުލައިދޭށެވެ. އުއްމީދު އާލާކޮށްދޭށެވެ. ނަމަވެސް ޑޮކްޓަރުން ހިއްސާކޮށްފައިވާ ވާހަތަކުން ޚުދު އޭނަގެ ހިތް ވެސް ވީ ނުތަނަވަސްކަމެއްގެ ތެރޭގައެވެ. އުއްމީދު ކަނޑާލަން ބޭނުންނުވިކަމުގައި ޑޮކްޓަރުންގެ ފަހު ބަސްތަކުން ބިރުވެރިކަން ހިތާއި ވަތްކެއް ނުވެއެވެ. އަޒްޔާން ވެސް އެވިސްނަނީ އެކަންތަކާއި މެދުގައިކަން އޭނައަށް އެނގެއެވެ. ހިއްސާނުކުރިމުގައި ވިޔަސް އެމޫނުގައި ލިޔެވިފައިވި ވާހަކަތައް އޭނައަށް ނުހަނު ފަސޭހައިން ތަރުޖަމާ ކުރެވުނެވެ.\nހިމޭންކަމުގެ ތެރޭގައި އެތައް މިނެޓެއް ފާއިތުވެގެން ދިޔަ އެވެ. ބަތޫލްގެ އުނގުތެރޭގައި އަޒްޔާނަށް ނިދިފައި އޮތް އިރު އެމޫނުން ނަޒަރު ވަކިކޮށްލާ ހިތެއް ބަތޫލް ނުވިއެވެ. އެރީތި ސޫރައިން އޭނަގެ ހިތަށް ފިނިކަމެއް ގެނެސްދީފައި ވިއެވެ. ކުޑަހިނދުކޮޅަކަށް ވިޔަސް ދުނިޔޭ އުސޫލުތައް މަތިން އޭނަ ހަނދާންނެތިފައިވާ ކަލަހައެވެ. އެވަގުތުކޮޅު އިތުރަށް ދިގުވުމަށް އެދެވުނު ތަނާ މުޅި މާހައުލުގެ ހިމޭންކަން ނަގާލީ އަޒްޔާންގެ ފޯނުގެ ރިންގުގެ އަޑަށެވެ. ބަތޫލް އެކޭ އެއްފަދައިން އަޒްޔާން ވެސް ދިޔައީ ސިއްސައިގެންނެވެ. އޭނަ އަވަސްއަވަހަށް ޖިންސުގެ ޖީބުގައި އޮތް ފޯނު ނަގައި އޭގެ ސްކްރީނަށް ނަޒަރު ހިންގާލިއެވެ. އެއާއެކު އޭނައަށް ނުތަނަވަސްކަން ލިބިގެން ދިޔަ އެވެ.\n''ކާކުތަ؟...'' އަޒްޔާނަށް ބަލާލަމުން ބަތޫލް ސުވާލުކޮށްލިއެވެ.\nއަޒްޔާން އޭނަގެ ހަށިގަނޑު ސީދާކޮށްލަމުން ސޯފާގައި ހަމަޖެހިލިއެވެ. އަދި ފޯނުނަގައި ކަންފަތުގައި ޖައްސާލީ އަވަސްވެފައިވި ހިތަކާއެކުގައެވެ. އަޒްޔާނަށް އެއްޗެއް ނުބުނެވެނީސް އެކޮޅުން އިވުނީ ޝީރީންގެ ރުއިމުގެ އަޑެވެ. އެއާއެކު އަޒްޔާންގެ ހިތުގެ ތެޅުން ހިނދުކޮޅަކަށް މަޑުޖެހިލިހެން ހީވިއެވެ. ހަރަކާތްތައް ގަނޑުވެފައި އޭނަ އިންދައި ސިހުން ލިބުނީ ބަތޫލް އޭނަގެ އަތުގައި ހިފާލުމުންނެވެ. ކަންބޮޑުވެފައި ހުރި ބަތޫލްއާއި އޭނަގެ ނަޒަރު ބައްދަލުވި ހިނދު ޝީރީން އެއްޗެއް ބުނަން މަސައްކަތްކުރިހެން ހީވިއެވެ. ނަމަވެސް ރުއިމުގެ ސަބަބުން އަޑު ސާފެއް ނުވިއެވެ.\n''މަންމަ...'' އުނދަގުލުން ވިޔަސް އަޒްޔާން ވާހަކަދައްކަން މަސައްކަތް ކުރިއެވެ. އޭރު ތަފާތު ބިރުވެރި ޚިޔާލުތަކުން އޭނަގެ ސިކުނޑި ވީ ހާސްކަމެއްގެ ތެރޭގައެވެ. ޝީރީންގެ ރުއިމާއި އޭނައަށް ގުޅުވާލެވުނީ އެންމެ ކަމަކާއެވެ. އެއާއެކު އޭނައަށް ދެފަރާތަށް ބޯހޫރާލެވުނީ އެޚިޔާލު ދޮގުކުރުމަށެވެ.\n''ވާހަކަދައްކަބަލަ!، ކޮބާ މަންމަ؟... މަންމައަށް ކަމެއް ވީތަ؟...'' އަޒްޔާން ސޯފާއިން ތެދުވަމުން އަޑަށް ބާރުލަމުން ސުވާލުކުރިއެވެ. ހިތް ބިރުގެންފައިވި އިރު ޝީރީންގެ ފަރާތުން ޖަވާބެއް ނުލިބުމުން އަޒްޔާން ގާތަށް ރުޅި އައެވެ.\n''އަޒްޔާން.... ޒަައިނަބު.... ހާލު ދެރަވެގެން އައި.ސީ.ޔޫއަށް ވައްދައިފި... ވަރަށް ހާލުދެރަކަމަށް ބުނަނީ...'' ރުއިމުގެ ތެރޭން ޝީރީން ބުނެލި ޖުމްލައާއެކު ފައި ދަށުގައިވި ބިންގަނޑަށް ލޮޅުންތަކެއް އައިހެން އަޒްޔާނަށް ހީވިއެވެ. އެއާއެކު އެހީއަކަށް އެދި އޭނައަށް ހިފަހައްޓާލެވުނީ ކައިރީގައި ހުރި ސޯފާ ގޮނޑީގައެވެ. ހަރަކާތްތައް ގަނޑުވެފައި ވަނިކޮށް ލޮލުން ފާޅުވި ކަރުނުތަކުގެ ފިނިކަމާއެކު އޭނައަށް ހަމަހޭވެރިކަން ގެނެސްދިނެވެ.\n''އަޒްޔާން، ޒިހިނެއްތަވީ؟... ބޮޑުދައިތަ ބުނީ ކީކޭތަ؟، މަންމަ ރަގަޅުތަ؟...'' ބަތޫލް ކުރާ ސުވާލުތައް އަޒްޔާނަށް އަޑުއިވުނަސް އެސުވާލަށް ޖަވާބުދޭނެ ގޮތެއް ނޭގުނެވެ. އޭނަގެ ސިކުނޑީގައި ވަނީ ހައިޖާންގަނޑެއް އުފެދިފައެވެ. އޭނައަށް އެއްވެސްކަމެއް ރަގަޅަށް ފަހުމެއް ނުވެއެވެ.\n''އަޒްޔާން!...'' ޖަވާބު ނުލިބި ގިނަ އިރު ވާން ފެށުމާއެކު އަޒްޔާންގެ އަތުގައި ހިފައި ތަޅުވައި ގަންނަމުން ބަތޫލް ގޮވާލިއެވެ. އޭނަ ހުރީ ވެގެން އުޅޭ ގޮތެއް ނޭގި ހާސްކަމެއްގެ ތެރޭގައެވެ. އަޒްޔާނަށް އައިސްފައިވާ ބަދަލުތަކުން ހާލަތު އޮތީ ނާޒުކު ފަތްތަރެއްގެ މަތީގައިކަން އޭނައަށް ދޭހަ ވިއެވެ. އެއާއެކު އޭނައަށް ދެލޯބޮޑުކޮށްލަމުން އަނގަމަތީ އަތްއަޅާލެވުނީ ހިތަށް ވެރިވި ނުބައި ޚިޔާލަކުންނެވެ.\n''އަޒްޔާން...'' ބަތޫލްއަށް މިފަހަރު ގޮވާލެވުނީ ކުރެހިފައިވާ އަޑަކުންނެވެ. އަޒްޔާންގެ ހިމޭންކަމުން ބަތޫލްގެ ހީތައް ޔަޤީނަށް ބަދަލުވާން ފެށިއެވެ. އޭނައަށް ރޮމުންރޮމުން އަޒްޔާންގެ ގައިގައި ބައްދާލެވުނީ ނޫނެކޭ ބުނަމުންނެވެ.\nޝޮކެއްގެ ތެރޭގައިވި އަޒްޔާންގެ މެޔަށް ފިނިވެގެން އައީ ބަތޫލްގެ ލޮލުން ފައިބަމުން އައި ކަރުނަތަކުން އޭނަގެ ގަމީސް ތެމި އޭގެ އަސަރު މެޔަށް ފޭދުމުންނެވެ. ހަމަހޭވެރިކަން ވުމާއެކު އެތެރެހަށީގައި އުތުރިއަރަމުން އައި ޖަޒުބާތުތަކުގެ ތޫފާނާއި ހަނގުރާމަކުރަން އޭނަ މަސައްކަތްކުރިއެވެ. ހަމައެއާއެކު އޭނަގެ ހިތަށް ވިސްނައިދޭން ވެސް މެއެވެ. އޭނަގެ މަންމައަށް ދެރަ ގޮތެއް މާތްﷲ މެދުވެރި ނުކުރަައްވާނެ ކަމަށެވެ.\nއެންމެ މިނެޓެއް ވެސް ނަގާލުމެއް ނެތި އަޒްޔާން އަވަސްވެގަތީ ހޮސްޕިޓަލަށް ދިއުމަށެވެ.\nއަޒްޔާނާއި ބަތޫލްއަށް ހޮސްޕިޓަލަށް އާދެވުނު އިރު ޝީރީން ހުރީ އައި.ސީ.ޔޫގެ ބޭރުގައެވެ. އިރުއިރުކޮޅާ ލޮލުން ފައިބާ ކަރުނަތައް ބުރުގާގެ ކަންގަނޑުން ފޮހެލައެވެ. އަޒްޔާނަށް ޝީރީންގެ ގާތަށް ދެވުނީ ދުވެފައެވެ. ކުއްލިޔަކަށް މަންމަގެ ހާލަތު ދަށަށް ދިޔަ ސަބަބު ހޯދަން އަޒްޔާން ސުވާލުކުރިކަމުގައި ވިޔަސް ޝީރީން ހުރީ އެއަށް ޖަވާބުދާރިވެވޭ ފަދަ ހާލަތެއްގައެއް ނޫނެވެ.\nޑޮކްޓަރުންގެ ޖަވާބެއްގެ އިންތިޒާރުގައި ވަގުތު ފާއިތުވަމުން ދިޔަ އެވެ. އަޒްޔާނަށް ހިތްވަރުދޭން ގާތުގައި ބަތޫލް ހުއްޓެވެ. އެކަމާ ހިތްހަމަނުޖެހިފައި ޝީރީނަށް ހުރެވުނީ އަޒްޔާނާއި ބަތޫލްގެ ގާތްކަން ފެނިފައެވެ. އޭނަ ނުރުހުމާއެކު ބަތޫލްއަށް ކަޅިއަޅާލައިގެން ހުރި އިރު ވެދިޔަ ހުރިހާ ނުބަޔެއްގެ އިލްޒާމު އެޅުވީ ބަތޫލްގެ ބޮލުގައެވެ. އެސުންޕާ އަންހެނާ އައީއްސުރެން ފެށިގެން މިއަދާ ޖެހެންދެން ވެސް ދިމާވަނީ ބަދުނަސީބާއެވެ. މުސީބާތްތަކުން އަރިގަނެވޭހާ ވަރެއް ނުވެއެވެ. އޭނައާއި ޒައިނަބުގެ ގުޅުން ފަސާދަކޮށްލީ ވެސް އެނުބައި އަންހެނާއެވެ.\nޑޮކްޓަރުން ކިތަންމެ މަސައްކަތް ކުރި ކަމުގައި ވިޔަސް ޒައިނަބުގެ ހާލަތު ދަށްވެ ފުރާނަ ސަލާމަތެއް ނުކުރެވުނެވެ. ކިތަންމެ ޤާބިލު ޑޮކްޓަރުން ތިބި ކަމުގައި ވިޔަސް އެފުރާނައަށް ކަނޑައެޅިފައިވާ ވަގުތާއި ނޭވާ ހަމަވުމުން ދެން ކުރެވޭނެ އިތުރުކަމެއް އޮންނާނެ ހެއްޔެވެ؟ މަރަކީ ތާ އަބަދު ލޯކުރިމަތިން ސިފަވަމުން އަންނަ ދޮގު ނުކުރެވޭނެ ހަޤީޤަތެކެވެ. މަރު އައިސް ޖެހުމާއެކު މި ވަގުތީ ދުނިޔެ ދޫކޮށް ދާން ޖެހޭނެއެވެ. ކިތަންމެ ފައިސާއަކާއި ބާރެއް ލިބިފައި ވިޔަސް އެކަމެއް ބަދަލެއް ނުކުރެވޭނެއެވެ. އެއީ އިލާހީ ޤާނޫނެވެ. ދުނިޔެ ދެމި އޮތްހާ ހިނދަކު ބަދަލުވުމެއް ނެތް ޤާނޫނެކެވެ.\nމަންމަގެ މަރުގެ ޚަބަރު ލިބުމާއެކު އަޒްޔާންގެ ކަންފަތް ބުޑުގައި ބާރުގަދަ ބޮމެއް ގޮއްވާލެވުނުހެން ހީވިއެވެ. ޤަބޫލުކުރަން ދަތިވެފައިވާ ހާލު ޑޮކްޓަރުގެ މޫނަށް ބަލަހައްޓައިގެން ހުރެވުނީ އެއީ ދޮގަކަށްވުމަށް އެދި އާދޭސްކުރާ ހާލުގައެވެ. އޭނަގެ މަންމަ ހެޔޮ ހާލުގައި ދުނިޔޭގައިވާ ކަމުގެ ތަސައްލީ ދޭށޭ ބުނާ ހާލުގައެވެ. ނަމަވެސް ޑޮކްޓަރުގެ ފަރާތުން އަޒްޔާން އެދޭ ފަދަ ޖަވާބެއް ނުލިބުނެވެ. ހިތްވަރުގެ ބަސްތަކެއް ބުނެލަމުން އަޒްޔާންގެ ކޮނޑުގައި ފިރުމާލުމަށްފަހު ދިޔައީ އެވެ.\nހިތުގެ އުދާސްތައް ކަރުނައިގެ ސިފައިގައި ބޭރުވެގެން އައީ ދެނެވެ. ހިތްވަރުކުރަން ބޭނުންވިކަމުގައި ވިޔަސް ލޯބިވާ މަންމަގެ ވަކިވެ ދިއުމުން އަޒްޔާންގެ ހިތުގައި ފުން ޒަހަމްތަކެއް އުފެދި އޭގައި ވޭން އަޅަން ފެށީ ކެތްނުވާވަރަށެވެ. ނަމަވެސް އަޑުންއަޑު ވީއްލައި އޭނަ ނުރޮއެވެ. އޭނަ ކަރުނަތައް ފޮހެލަމުން އެތެރެއަށް ނޭފަތް ދަމާލީ ދެން ތިބި މީހުނަށް އޭނަގެ އެހީ ބޭނުންވެފައިވާތީއެވެ. ހިތާމަ ބަރުދާސްތުކުރަން ދަތިވިޔަސް އޭނައަކީ ޢާއިލާގައި ހުރި ހަމައެކަނި ފިރިހެނާއެވެ. މަންމައަށް ފަހުގެ ސަލާމް އަދާކުރަން ކަށުކަމާކެމީގެ ކަންތައް ވެސް ފުރިހަމަކުރުމުގެ ޒިންމާ އެޅިފައިވީ އޭނަގެ ބޮލުގައެވެ. ދެން އޭނަ ރޮއި ހިތާމަކުރަންޏާ އެކަންތަކާއި ހަވާލުވާނީ ކާކު ހެއްޔެވެ؟ ދެންތިބި މީހުނަށް ނަމޫނާއަކަށް ވެސް ވެވޭނީ ފަހެ ކިހިނެއް ހެއްޔެވެ؟\nއެދިއެދި ހޯދީމޭ 1 އަހަރު3މަސް ކުރިން\nއެދިއެދި ހޯދީމޭ 1 އަހަރު4މަސް ކުރިން


Addu Ge Current Ge Haalathu Rangalhu Kurumah Genai Generator Thah Install Kuranee\nއައްޑޫގެ ކަރަންޓު ހާލަތު ރަނގަޅު ކުރުމަށް ގެނައި ޖަނެރޭޓަރުތައް އިންސްޓޯލް ކުރަން ފަށައިފި\nއައްޑޫ ސިޓީއަށް ދިމާވެފައިވާ ކަރަންޓުގެ މައްސަލަ ހައްލު ކުރުމުގެ ގޮތުން ފެނަކައިން ގެނެސްފައިވާ ދެ މެގަވޮޓުގެ ދެ ޖަނެރޭޓަރު: ފޮޓޯ / ފެނަކަ\nއައްޑޫ ސިޓީއަށް ދިމާވެފައިވާ ކަރަންޓުގެ މައްސަލަތައް ހައްލު ކުރުމުގެ ގޮތުން ފެނަކަ ކޯޕަރޭޝަނުން އައްޑޫ ސިޓީއަށް ގެންގޮސްފައިވާ ޖަނެރޭޓަރުތައް އިންސްޓޯލް ކުރުމުގެ މަސައްކަތް ފަށައިފިއެވެ.\nފެނަކަ ކޯޕަރޭޝަންގެ ޓްވީޓާގައި ބުނެފައިވަނީ އަލަށް ގެންދިޔަ ޖަނެރޭޓު އިންސްޓޯލް ކުރުމުގެ މަސައްކަތް ކުރަމުން އަންނަ ކަމަށެވެ. އައްޑޫ ސިޓީގެ ކަރަންޓުގެ ހާލަތު ރަނގަޅު ކުރުމުގެ ގޮތުން މިފަހަރު އައްޑޫއަށް ގެންގޮސްފައިވަނީ ދެ މެގަވޮޓުގެ ދެ ޖަނެރޭޓަރެވެ.\nއައްޑޫ ސިޓީގެ ކަރަންޓުގެ މައްސަލަ ހައްލު ކުރުމުގެ ގޮތުން ސަރުކާރުން ވަނީ 37.5 މިލިއަން ޑޮލަރުގެ މަޝްރޫއެއް ކުރިއަށް ގެންދިއުމަށް ނިންމާފައެވެ. ޗައިނާގެ ޑޯން ފަންފޭންގް އިލެކްޓްރިކް އިންޓަނޭޝަލްއާ ގުޅިގެން ކުރާ މި މަސައްކަތް ކުރުމަށް ދިވެހި ސަރުކާރާއި ޗައިނާގެ ކުންފުންޏާއި އެކުގައި ވަނީ މިހާރު އެއްބަސްވުމެއްގައި ސޮއިވެސް ކޮށްފައެވެ.\nAddu City ge karantuge haalathu ithurah rangalhu kurumahtakaiecity ah gendhevunu 2MW ge aa2genset install kurumuge masahkaiy varah baarah kuriyah dhany. #TeamFenaka pic.twitter.com/E9AJ4mR0XL\n— Fenaka Corporation Ltd (@TeamFenaka) February 23, 2020\nއައްޑޫއަކީ މާލެސިޓީ ނެގުމަށްފަހު އެންމެ އާބާދީ ބޮޑު އަތޮޅެވެ. ނަމަވެސް މި އަތޮޅަކީ ރާއްޖޭގައި އެންމެ ބޮޑަށް ކަރަންޓުގެ މައްސަލަ ދިމާވާ އެއް އަތޮޅެވެ. މިހާތަނަށް އެއްވެސް ސަރުކާރަކަށް އައްޑޫއަށް ދިމާވެފައިވާ ކަރަންޓުގެ މައްސަލައަށް ދާއިމީ ހައްލެއް ހޯދައި ދެވިފައެއް ނެތެވެ.


New York Ge Governor Thafaathu Ethah Anhenunnakah Jinsee Goanaa Kurikan Haama Vehjje ނިއުޔޯކުގެ ގަވަރުނަރު ތަފާތު އެތައް އަންހެނުންނަކަށް ޖިންސީ ގޯނާ ކުރިކަން ހާމަވެއްޖެ – Huvadhoo News New York Ge Governor Thafaathu Ethah Anhenunnakah Jinsee Goanaa Kurikan Haama Vehjje Huvadhoo News\nނިއުޔޯކުގެ ގަވަރުނަރު ތަފާތު އެތައް އަންހެނުންނަކަށް ޖިންސީ ގޯނާ ކުރިކަން ހާމަވެއްޖެ\nއެމެރިކާގެ ނިއުޔޯކްގެ ގަވަރުނަރު އަންދްރޭ ކޫމޯ އެތައް އަންހެނަކަށް ޖިންސީ ގޯނާ ކޮށްފައިވާ ކަމަށް ނިއުޔޯކްގެ އެޓާނީޖެނެރަލް ލެޓީޓިއާ ޖޭމްސް ކުރި ތަހްގީގުން ހާމަވެއްޖެއެވެ.\nތަފާތު އަންހެނުންނަށް ކޫމޯގެ ފަރާތުން ޖިންސީ ގޯނާ ލިބިފައިވާކަމުގެ ތުހުމަތު މީޑިޔާތަކުން މީގެ ކުރިން ކޮށްފައި ވީނަމަވެސް، މިހުރިހާ ތުހުމަތުތައް ކޫމޯ ވަނީ ދޮގު ކުރައްވާފައެވެ. މީގެ ކުރިން މިޑިޔާގައި ޚަބަރުތަށް ފެތުރިފައިވާގޮތުގައި ކޫމޯގެ ކުރީގެ މުވައްޒަފުން ހިމެނޭގޮތަށް 11 އަންހެނަކަށް ކޫމޯގެ ފަރާތުން ޖިންސީ ގޯނާ ލިބިފައި ވެއެވެ. މިފަދަ އަޑުތަކެއް މީޑިޔާގައި ގަދަވާން ފެށުމުން، ކޫމޯ މަގާމުން އިސްތިއުފާ ދެއްވަން މީގެ ދެތިން މަސް ކުރިން ވަރަށް ގިނަ ބަޔަކު ގޮވާފައި ވެއެވެ. ނަމަވެސް ކޫމޯ އިސްތިއުފާ ދެއްވާފައެއް ނުވެއެވެ.\nނިއުޔޯކްގެ އެޓާނީ ޖެނެރަލް ނެރުނު ރިޕޯޓްގައި ގިނަ އަންހެނުންތަކަކަށް ކޫމޯގެ ފަރާތުން ޖިންސީ ގޯނާ ލިބުނު ކަމަށް ބުނި ނަމަވެސް އޭނާގެ މައްޗަށް އެއްވެސް ފިޔަވަޅެއް އަޅަން ރިޕޯޓްގައި ލަފާދީފައި ނުވެއެވެ. ނިއުޔޯކްގެ އެޓާނީ ޖެނެރަލް ނެރެފައިވާ މިރިޕޯޓް ބުނާގޮތުން ކޫމޯ އޭނާގެ އަމިއްލަ މުވައްޒަފުންގެ އިތުރުން ސަރުކާރުގެ އެހެން އިދާރާތަކުގެ މުވައްޒަފުންނާއި އެހެން ސްޓޭޓްތަކުގެ މުވައްޒަފުންނަށް ވެސް ޖިންސީ ގޯނާ އާއި ޖިންސީ ފުރައްސާރަ ކޮށްފަައި ވެއެވެ. އަދި ސިފައިންގެ މީހަކަށް ވެސް ކޫމޯގެ ފަރާތުން ޖިންސީ ފުރައްސާރަ އާއި ކުރިމަތިވެފައި ވެއެވެ.\nއެޓާނީޖެނެރަލްގެ ރިޕޯޓާއި ގުޅިގެން ކޫމޯ އަދި މިހާތަނަށް އެއްވެސް އެއްޗެއް ވިދާޅެއް ނުވެއެވެ. އޭނާގެ އޮފީހުން ވެސް އެޓާނީޖެނެރަލްގެ ރިޕޯޓާއި ގުޅިގެން އަދި މިހާތަނަށް މީޑިއާއަށް އެއްވެސް ކޮމެންޓެއް ކޮށްފައެއް ނުވެއެވެ.\nކޫމޯ އާއި ގުޅޭގޮތުން ނެރުނު ރިޕޯޓާއިއެކު އަނެއްކާވެސް އޭނާގެ އިސްތިއުފާއަށް ގޮވާލާ މީހުންގެ އަޑު ވަނީ އިތުރަށް ގަދަވެފައެވެ.


އަހުމަދު މޫސާ ސްރީލަންކާއިން ހައްޔަރުކުރީ ރޭގެ ވަގުތެއްގައިކަން ވަނީ އެނގިފައެވެ. އެހެން ނަމަވެސް މިކަމާއި ގުޅޭ އެއްވެސް މައުލޫމާތު ދިވެހި ފުލުހުން އަދި ހާމައެއް ނުކުރެއެވެ.\nއަރުޝީފަށް ނެގީ 22/02/2021 11:14\nއެންމެފަހުން އަޕްޑޭޓްކުރީ 22/02/2021 11:14\nމުހައްމަދު މުޒައްޔިން ނާޒިމް 25 މިނެޓު ކުރިން


Balive innan hurahakah vaa chemical eh Car seat aai Sofa gai | Mihaaru\nއަލިފާން ނުހިފާ ވައްތަރުގެ ކެމިކަލް ބޭނުންކޮށްގެން ތައްޔާރުކޮށްފައި ހުންނަ ސޯފާ ފަދަ ތަކެތިން ބަލިވެ އިނުމަށް ހުރަސް އަޅާ ކަމަށް ސައިންސްވެރިން ބުނޭ\nކާރު ސީޓާއި ސޯފާގައި ހުންނަ ކެމިކަލަކުން ބަލިވެއިނުމަށް ހުރަސް އަޅާ\n27 އޯގަސްޓް 2017 - 06:10 1 comment\nކާރު ސީޓާއި ސޯފާ ސީޓުން އާއްމުކޮށް ފެންނަ ކެމިކަލްތަކެއްގެ ސަބަބުން، އަންހެނުން ބަލިވެ އިނުމަށް ހުރަސްތައް ކުރިމަތިވާ ކަމަށް ސައިންސްވެރިން ކޮށްފައިވާ ދިރާސާއަކުން ހާމަވެއްޖެ އެވެ.\nއަލިފާން ރޯވުމުގެ ފުރުސަތު ކުޑަކުރުމަށް ސޯފާ އާއި ސީޓުގައި ބޭނުންކޮށްފައިވާ ހުންނަ މި ކެމިކަލްތައް ހިރަފުހަށް ވެގެން ވައިގެ ތެރެއަށް ދެ އެވެ. މީގެ އަސަރުކުރާ އަންހެނުން ބަލިވެ އިނުމުގެ ފުރުސަތު ތިން ގުނައަށް ދަށަށް ދާ ކަމަށް ދިރާސާގައި ބުނެފައިވެ އެވެ.\nއައިވީއެފް ފަރުވާ ހޯދަމުން އަންނަ އަންހެނުންތަކެއް ބޭނުންކޮށްގެން ކޮށްފައިވާ މި ދިރާސާއިން ހާމަވެފައިވާ ގޮތުގައި ނޭވާގެ ޒަރިއްޔާއިން މިފަދަ ކެމިކަލްތައް ހަށިގަނޑުގެ ތެރެއަށް ދާ ނިސްބަތުން ބަލިވެ އިންނަން ހުރަސް އަޅަ އެވެ.\nމި ދިރާސާގައިވާ ގޮތުން ފޯމް ރިޓާޑަަންޓްސް ނުވަތަ އަލިފާން ނިއްވަން ފޯމްގެ ގޮތުގައި ބޭނުންކުރާ މި ކެމިކަލްތައް ހޯމޯންތަކުގެ މަސައްކަތަށް ހުރަސްތައް ކުރިމަތިކުރެ އެވެ. ހޯމޯންތައް ބެލެންސްވުން ބަލިވެ އިނުމަށް ވަރަށް މުހިއްމެވެ.\nހާވާޑް ޓީ.އެޗް ޗޭން ސްކޫލް އޮފް ޕަބްލިކް ހެލްތުން ކޮށްފައިވާ މި ދިރާސާގައި އަންހެނުންގެ ކުޑަކަމުދާ ނަޖިހުގައި މިފަދަ ކެމިކަލްތައް ހުރި މިންވަރު ވަނީ ބަލާފަ އެވެ. އަދި ދިރާސާގެ ނަތީޖާގެ އެހީގައި، ދިރާސާކުރި ސައިންސްވެރިން ވަނީ އޯގެނޯފޮސްފޭޓް ފްލޭމް ރިޓާޑަންޓްސް (ޕީއެފްއާރްއެސް) ކެމިކަލް އެކުލެވޭ އުފެއްދުންތަކާ ދުރުހެލިވުމަށް ދަރިން ހޯދަން ބޭނުންވާ މީހުންނަށް އިލްތިމާސް ކޮށްފަ އެވެ.\nމި ދިރާސާގެ މަސައްކަތުގައި އިސްކޮށް ހުންނެވި ޑރ. ކޯޓްނީ ކާރިގްނަން ވިދާޅުވި ގޮތުގައި ޕީއެެފްއާރްއެސް އަކީ ދަރިން ނުލިބޭ މައްސަލަ މިހާރު އެހާ ބޮޑުވުމަށް މެދުވެރިވާ ބޮޑު ސަބަބެއް ކަމަށް މި ދިރާސާއިން ޔަގީންވެ އެވެ.\nސައިންސްވެރިން ބުނާ ގޮތުގައި ވަރަށް ގިނަ ކެމިކަލް ތަކަކީ ދަރިން ލިބުމަށް ހުރަސް އަޅާ އެއްޗިއްސެވެ. އޭގެ ތެރޭގައި ތަޅުންގަނޑުގައި ޖަހާ ޕީވީސީ، ފާޚާނާގައި ހުންނަ ޝަވާ ކާޓްން، ޑިސްއިންފެކްޓަންޓްސް، މައުތު ވޮޝް ހިމެނެ އެވެ. އަދި ޔޯގާ ފަދަ ކަންތަކުގައި ޖިމްގައި ބޭނުންކުރާ މެޓް ގައި ވެސް މިފަދަ ކެމިކަލްތައް ހުންނަ ކަން ސައިންސްވެރިން ވަނީ ފާހަގަކޮށްފަ އެވެ.\nމި ދިރާސާ ބުނާ ގޮތުގައި ޕީއެފްއާރްއެސް އަކީ ތައިރޮއިޑް އަދި ސެކްސް ހޯމޯން އަށް މައްސަލަތައް ކުރިމަތިކުރުވާ އެއްޗެކެވެ. މިއީ ދަރިން ހޯދަން މަސައްކަތްކުރާ މީހުންނަށް ވަރަށް މުހިއްމު ހޯމޯން ތަކެކެވެ.\nއިތުރު ލިޔުންތައް މާބަނޑުވުން ދަރިން ނުލިބުން ސައިންޓިފިކް ރިސާޗް\nތިން މީހެއްގެ ޑީއެންއޭ ހުރި ކުއްޖާ އުފަންވެއްޖެ


އެމްޑީޕީ އިންތިޚާބު: މިރޭގެ ބަހުސް ވެސް ކެންސަލްކޮށްފި – Maldivian Democratic Party\n26 އޭޕްރީލް 2011\nއެމްޑީޕީ އިންތިޚާބު: މިރޭގެ ބަހުސް ވެސް ކެންސަލްކޮށްފި\nއެމްޑީޕީގެ އިންތިޚާބު 2011 އަށް ރައީސް ކަމަށް ވާދަކުރައްވާ ބޭފުޅުންގެ މެދުގައި ރާއްޖެ ޓީވީން މިރޭ ބޭއްވުމަށް މަސައްކަތްކުރި ބަހުސް ކެންސަލްކޮށްފިއެވެ.\nމިރޭ ދަރުބާރުގޭ ގައި ބާއްވަން ހަމަ ޖެއްސި ބަހުސް ކެންސަލްކުރަން ޖެހުނީ އެމްޑީޕީގެ ރައީސް ކަމަށް ކުރިމަތިލައްވާފައިވާ ކުރީގެ ފިޝަރީޒް މިނިސްޓަރ ޑރ.އިބްރާހީމް ދީދީ (ޑރ.ޑީޑީ) އެ ބަހުސްގައި ބައިވެރިވެވަޑައިނުގަންނަވާ ގޮތަށް ނިންމެވުމުންނެވެ.\nޑރ.ޑީޑީ ވަނީ އެ ބަހުސްގައި ބައިވެރިވެވަޑައިނުގަންނަވާ ގޮތަށް ނިންމަވާފައިވާ ކަމަށް ވިދާޅުވެ އެމްޑީޕީގެ ޗެއަރޕާސަން އަލްއުސްތާޛާ މާރިޔާ އަޙުމަދު ދީދީއަށް މިއަދު ސިޓީ ފޮނުއްވާފައެވެ. މި ސިޓީގައި، މިރޭގެ ބަހުސް ރާވައި ހިންގުމުގައި އެމަނިކުފާނު ހިތްޕުޅު ހަމަޖެހި ވަޑައިނުގަންނަވާ ބައެއް ކަންތައްތައް ހުރިކަމަށް ވިދާޅުވެ އެ ބަހުސްގައި ބައިވެރިވެވަޑައިނުގަންނަވާނޭ ކަމަށް ޑރ.ޑީޑީ ވިދާޅުވެފައިވެއެވެ.\nމިރޭގެ ބަހުސް ކެންސަލްވިއިރު ރޭ ބާއްވަން އުޅުނު ނައިބު ރައީސުންގެ ބަހުސް ވެސް ވަނީ ކެންސަލްކޮށްފައެވެ. ރޭގެ ބަހުސް ކެންސަލްކުރެއްވީ ނައިބު ރައީސް ކަމަށް ވާދަކުރައްވާ އަލްހާން ފަހުމީ އެ ބަހުސްގައި ބައިވެރިވެވަޑައިނުގަންނަވާ ގޮތަށް ނިންމެވުމުންނެވެ..


Champions league: Real Madrid aai Barcelona varugadha group akah | Mihaaru\nޗެމްޕިއަންސް ލީގު: ރެއާލާއި ބާސެލޯނާ ވަރުގަދަ ގްރޫޕަކަށް\n29 އޯގަސްޓް 2019 - 22:436comments\nމޮނާކޯ، ފްރާންސް (އޮގަސްޓް 29) - މި ސީޒަނުގެ ޔުއެފާ ޗެމްޕިއަންސް ލީގުގައި ސްޕެއިނުގެ ގަދަ ދެ ބާރު ކަމަށްވާ ބާސެލޯނާ އާއި ރެއާލް މެޑްރިޑް ވަރުގަދަ ގްރޫޕެއްގައި ލައްވާލައިފި އެވެ.\nމުބާރާތުގެ ޗެމްޕިއަންކަން 13 ފަހަރު ހޯދައި މުބާރާތުގެ އެންމެ ކާމިޔާބު ޓީމު ކަމަށްވާ ރެއާލް ލައްވާލީ ފްރާންސްގެ ޗެމްޕިއަން ޕީއެސްޖީ އާއި ފައިނަލް މެޗު މި ފަހަރު ކުޅޭ ތުރުކީގެ ގަލަސަތަރާއިގެ އިތުރުން ބެލްޖިއަމްގެ ކްލަބް ބްރޫޖާ އެކު ގްރޫޕް އޭ ގަ އެވެ. މިދިޔަ އަހަރުގެ ޗެމްޕިއަންސް ލީގުގެ ދެ ވަނަ ބުރުން ކެޓުމުން ޕީއެސްޖީ އާއި ރެއާލް މި ފަހަރުގެ މުބާރާތަށް ނުކުތީ ކުރިން ފަހަރުގެ ނާކާމިޔާބީ ހަނދާނުން ފޮހެލައި އަލުން ކާމިޔާބު ހޯދުމަށެވެ.\nރެއާލް މިދިޔަ އަހަރު ކެޓީ އަޔަކްސް އަތުންނެވެ. އަދި ޕީއެސްޖީ އަށް މުބާރާތް ނިމުނީ މެންޗެސްޓާ ޔުނައިޓެޑް އަތުން ބަލިވުމުންނެވެ.\nއެންމެ ފަހުން ދެ ފަހަރު ހިތްދަތި ގޮތަކަށް މުބާރާތުން ކެޓި ބާސެލޯނާ މި ފަހަރު ގްރޫޕް އެފްގައި އޮތީ އިޓަލީގެ އިންޓަ މިލާނާއި ޖަރުމަނުގެ ބޮރޫޝިއާ ޑޯޓްމަންޑްގެ އިތުރުން ޗެކް ރިޕަބްލިކްގެ ސްލަވިއާ ޕްރަހާއާ އެއް ގްރޫޕެއްގަ އެވެ. މިދިޔަ އަހަރު އިންޓަ ގްރޫޕް ސްޓޭޖުން ކެޓީ ބާސެލޯނާއާ އެއް ގްރޫޕެއްގައި އޮވެ އެވެ. މި ފަހަރުގެ މުބާރާތަށް ވަރުގަަދަ އަށް ތައްޔާރުވި ޑޯޓްމަންޑަކީ މި މުބާރާތުގައި ރަނގަޅު ތާރީހެއް އޮތް ކްލަބެކެވެ. ދެ ޓީމަކަށް ދެ ވަނަ ބުރުން ފުރުސަތު ލިބޭއިރު، އެ ޖާގަ އަށް ވާދަކުރަން ބާސެލޯނާގެ އިތުރުން އެންޓޯނިއޯ ކޮންޓޭގެ ކޯޗުކަމުގައި ކުޅޭ އިންޓަ އާއި ޖަރުމަނު ފުޓްބޯޅައިގައި ތަފާތު ދައްކަމުން އަންނަ ޑޯޓްމަންޑް ރަނގަޅު ކުޅުމެއް ދައްކާނެ ކަމަށް ބެލެވެ އެވެ.\nއެންމެ ފަހުގެ ޗެމްޕިއަން ލިވަޕޫލް ގްރޫޕް އީގައި އޮތީ އިޓަލީގެ ނަޕޯލީ އާއި އޮސްޓްރިއާގެ ސަލްޒްބާގާއި ބެލްޖިއަމްގެ ގެންކާ އެކު އެވެ. މިދިޔަ އަހަރު ވެސް ކާލޯ އަންޗަލޮޓީގެ ކޯޗުކަމުގައި ކުޅުނު ނަޕޯލީ ލައްވާލީ ލިވަޕޫލާ އެއް ގްރޫޕެއްގަ އެވެ. ނަޕޯލީ އަށް ގްރޫޕް ސްޓޭޖުން މުބާރާތް ނިމުނީ ފަހު މެޗުގައި ލިވަޕޫލް ދަނޑުގައި 1-0 އިން ބަލިވުމުންނެވެ. އެހެންކަމުން މި ފަހަރު ނަޕޯލީ އާއި ލިވަޕޫލް ކުޅޭ މެޗުތައް ފޯރިގަދަވާނެ އެވެ.\nދެން އެންމެ ވަރުގަދަވާނެ ގްރޫޕަކީ ގްރޫޕް ޑީ އެވެ. އެ ގްރޫޕުގައި އޮތީ އިޓަލީގެ ޗެމްޕިއަން ޔުވެންޓަސް އާއި ސްޕެއިނުގެ އެތުލެޓިކޯ މެޑްރިޑްގެ އިތުރުން ޖަރުމަނުގެ ބަޔާ ލެވަކޫސަން އަދި ރަޝިއާގެ ލޮކޮމޯޓިވް މޮސްކޯ އެވެ. މިދިޔަ އަހަރުގެ ޗެމްޕިއަންސް ލީގުގެ ދެ ވަނަ ބުރުން އެތުލެޓިކޯ ކެޓީ ދެ ވަނަ ބުރުގައި ޔުވެންޓަސް އަތުން ބަލިވުމުންނެވެ. މިދިޔަ ފަހަރު އެތުލެޓިކޯގެ ކޯޗު ޑިއޭގޯ ސިމިއޯނީގެ އުފާފާޅުކުރުމެއްގެ މައްސަލަ ހޫނުވެގެންދިޔައިރު، މި ފަހަރު މި ދެ ޓީމު ކުޅޭ މެޗަށް ލިބޭ ސަމާލުކަން އިތުރުވާނެ އެވެ.\nޖަރުމަނުގެ ޗެމްޕިއަން އަދި މި މުބާރާތުގެ ތަށި ފަސް ފަހަރު އުފުލާލާފައިވާ ބަޔާން މިއުނިކް ހިމެނުނީ މިދިޔަ އަހަރުގެ ރަނަރަޕް ޓޮޓެންހަމް އާއި ގްރީސްގެ އޮލިމްޕިއާކޯސް އަދި ސާބިއާގެ ރެޑްސްޓާ ބްލެގްރޭޑްއާ އެކު ގްރޫޕް ބީގަ އެވެ. ފިލިއްޕޭ ކުޓީނިއޯ އާއި އިވާން ޕެރިސިޗްގެ އިތުރުން އެހެން ކުޅުންތެރިން ވެސް ގެނެސްފައިވާ ބަޔާން މި ފަހަރުގެ މުބާރާތުގައި ކްރޮއޭޝިއާގެ ކޯޗު ނިކޯ ކޮވަޗްގެ ކޯޗުކަމުގައި ކުރިއެރުން ހޯދާނެ ކަމަށް ބެލެވެ އެވެ.\nއިނގިރޭސި ޗެމްޕިއަން މެންޗެސްޓާ ސިޓީ ހިމެނުނީ ޔޫކްރޭނުގެ ޝަހުތަރު ޑޮނެސްކާއި މި މުބާރާތުގައި އަލަށް ވާދަކުރާ އިޓަލީގެ އެޓަލަންޓާގެ އިތުރުން ކްރޮއޭޝިއާގެ ޑިނަމޯ ޒަގްރެބްއާ އެއް ގްރޫޕެއްގަ އެވެ. ޔޫރޮޕާ ލީގުގެ ޗެމްޕިއަން ޗެލްސީ ހިމެނެނީ މިދިޔަ އަހަރުގެ ސެމީގައި ކުޅުނު ނެދަލެންޑްސްގެ އަޔަކްސް އާއި ސްޕެއިނުގެ ވެލެންސިއާ އަދި ފްރާންސްގެ ލޮސްކް ލިލް އެވެ.\nގްރޫޕް ޖީގައި ހިމެނެނީ ރަޝިއާގެ ޒެނިޓާއި ޕޯޗުގަލްގެ ބެންފީކާ އަދި ފްރާންސްގެ ލިޔޯން އަދި ދެ ވަަނަ ފަހަރަށް މި މުބާރާތުގައި ކުޅެމުން އަންނަ ޖަރުމަނުގެ އާރްބީ ލިޕްޒިގް އެވެ.\nމި ފަހަރުގެ ފައިނަލް މެޗުގެ ކުޅޭނީ 2005 ވަނަ އަހަރުގެ ފައިނަލް ކުޅުނު ތުރުކީގެ އިސްތަންބޫލްގަ އެވެ. ފައިނަލުގެ އެމްބެސަޑަރަކީ ބަޔާން މިއުނިކާއި ގަލަސަތަރާއި އަށް ކުރިން ކުޅުނު ތުރުކީ ގައުމީ ޓީމުގެ މިޑްފީލްޑަރު ހަމިތު އަލްޓިންޓޮޕް އެވެ.\nއިތުރު ލިޔުންތައް ރިއަލް މެޑްރިޑް ބާސެލޯނާ ޗެމްޕިއަންސް ލީގު


Vazeefa Ge Gaanoonah Gehna Islaahthakun Muvvazafun Ithurah Alhuvethivaane - TEAM - Vaguthu\nވަޒީފާގެ ޤާނޫނަށް ގެންނަ އިސްލާހްތަކުން މުވައްޒަފުން އިތުރަށް އަޅުވެތިވާނެ - ޓީމް\nރިސޯޓެއްގެ މުވައްޒަފުންތަކެއް ހަޅުތާލު ކުރަނީ - ފައިލް ފޮޓޯ\nވަޒީފާގެ ޤާނޫނަށް ސަރުކާރުން މިހާރު ހުށަހަޅާފައިވާ އިސްލާހުތަކުގެ ސަބަބުން މަސައްކަތްތެރިންނަށް ގެއްލުމާއި ވަޒީފާގެ ނުރައްކާތެރިކަމާއި އިތުރު އަޅުވެތިކަން ކުރިމަތިވާނެ ކަމަށް ޓްއަރިޒަމް އެމްޕްލޯއީސް އެސޯސިއޭޝަން (ޓީމް) އިން ބުނެފިއެވެ.\nއެޖަމިއްޔާ އިން ވަނީ އެޖަމިއްޔާ އަށް ފާހަގަ ކުރެވޭ ބައެއް އިސްލާހުތަށް ބަދަލުކުރުމަށް ނުވަތަ އުނިކުރުމަށް ސަރުކާރަށް މިއަދު ގޮވާލާފައެވެ.\nވަޒީފާގެޤާނޫނަށް ހުށަހަޅާފައިވާ އިސްލާހުން މަސައްކަތްތެރިންނަށް ގެއްލުމާއި ވަޒީފާގެ ނުރައްކާތެރިކަމާއި އިތުރު އަޅުވެތިކަން ކުރިމަތިވާނެ ކަމަށް ޓީމަށް ފެންނަށް އިސްލާހުތަށް!\nމިއިސްލާހުތަށް ބަދަލުކުރުމަށް ނުވަތަ އުނިކުރުމަށް ސަރުކާރަށް ގޮވާލަން! @faya_i @MohamedNasheed @ibusolih pic.twitter.com/fA5ekc9Wax\n— TEAM (@TEAMmaldives) June 11, 2020\nބަދަލު ކުރުމަށް ނުވަތަ އުނިކުރުމަށް ޓީމުން އެދިފައިވާ އިސްލާހު ތަކަކީ ވަޒީފާ އާއި ބެހޭ ޤާނޫނަށް ސަރުކާރުން ހުށަހެޅި އިސްލާހްތަކުގެ ތެރޭގައި ހިމެނޭ ވަޒީފާ އާއި ބެހޭ ޤާނޫނުގެ 14 ވަނަ މާއްދާ (ޕުރޮބޭޝަން) އާއި 21 ވަނަ މާއްދާގެ (ނ) ގެ ފަހަތަށް (ނ) އިތުރުކުރުން (ވަޒީފާއިން ވަކިކުރުން) އޭގެ އިތުރުން 42 ވަނަ މާއްދާގެ (ށ) ސަލާމް ޗުއްޓީ އަދި 52 ވަނަ މާއްދާގެ (ހ) ގެ (4) ކަށް ހުށަހަޅައިފައިވާ (ސާވިސް ޗާޖު) އާއި ބެހޭ އިސްލާހެވެ.\nސަރުކާރުން މިހާރު ހުށަހަޅާފައި ވަނީ ޕްރޮބޭޝަންގެ މުއްދަތު ހަމަސް ދުވަހަށް އިތުރު ކުރާށެވެ. މީގެ އިތުރުން ވަޒީފާ ދޭ ފަރާތުން ކުރަމުން ގެންދާ މަސައްކަތް ހުއްޓާލުމަކީ ވަޒީފާގައި ހުރި މުވައްޒަފު ވަޒީފާ އިން ވަކިކުރެވޭނެ ސަބަބެއް ކަމަށް، އަލަށް ހުށަހެޅި 21 ވަނަ މާއްދާގެ (ނ) ގައި ބުނެފައި ވެއެވެ.\n42 ވަނަ މައްދާ އަށް ހުށަހަޅާފައިވާ ސަލާމް ޗުއްޓީ އާއި ބެހޭ އިސްލާހްގައި ވަނީ އެންމެ ދުވަހަކަށް ސަލާމް ބުނި ނަމަވެސް މެޑިކަލް ސެޓްފިކެޓް ހުށަހެޅުން މަޖުބޫރު ކުރުމަށް ހިމަނާފައެވެ. 52 ވަނަ މާއްދާ އަށް ހުށަހަޅާފައިވާ ސާވިސް ޗާޖާއި ބެހޭ އިސްލާހްގައި ބުނެފައި ވަނީ ގަޑިޖެހޭ މުވައްޒަފުންނަށާއި، ހާޒިރުނުވާ މުވައްޒަފުންނަށް ސާވިސް ޗާޖް ނުދިނުމުގެ އިހްތިޔާރު ވަޒީފާދޭ ފަރާތައް ލިބިގެންވާ ކަމަށެވެ.\nވަޒީފާ އާއި ބެހޭ ޤާނޫނަށް ހުށަހަޅާފައިވާ އިސްލާހްތަކާއި ގުޅިގެން ޓީމް އިން ކަންބޮޑުވުން ފާޅުކުރިއިރު، ގިނަ އަދަދެއްގެ އާއްމުން ވެސް ގެންދަނީ ވަޒީފާ އާއި ބެހޭ ޤާނޫނަށް ހުށަހަޅާފައިވާ އިސްލާހްތަކާއި ގުޅިގެން ކަންބޮޑުވުން ފާޅުކުރަމުންނެވެ.\nޖޫން 11, 2020 12:53\nއެއްބަޔަކުވެސްނޫޅޭ ރަތްޔަތަކަށްރަގަޅުކަމެއްކޮށްދޭކަށެއް. ގޯނީފުލައްލައިގެން މޮޅެތިވާހަކަދައްކާފައި. ބޭރުމީހުންނަށްކަންކަންކޮށްދެނީ. މިހާރުވެސްރާއްޖޭގެ ހުރިނަމަހުރިފިހާރައެއްއެދަނީ އިންޑިޔާމީހުންކޮންޓްރޫލްކުރަމުން. ވިސްނާފަނިކަންމަގުމަތީގައި ހިގާކަންކަންބަލާބަލަ.ބޭރުދެގައުމެއްގެރަތްޔަތުން އެދަނީ ދިވެހިންގެމައްޗަށް އަރަމުން އިންޑިޔާ އަދި ބަގުލަދޭސް.\nޖޫން 11, 2020 12:56\nކަލޭ މެން މަށައް ވޯޓު ދިނީ ތިހުރިހާ ކަމަ ކައް އެއްބަސް ވެގެން ކަން ހަނދާ ނެތީ ތަ\nޖޫން 11, 2020 13:10\nޖޫން 11, 2020 13:16\nފައިސާ އުފައްދަން ދަންނަ ސަރުކާރެއް ނޫން މީ އަކީ، ހުރި އެއްޗެއް މެނޭޖްކުރަންވެސް ނޭގި އަދި އެލެވޭ ޖީބެއްވެސް ނޭގޭ ގޮތަށް ކަންކަން މިދަނީ، ދެން އޮތީ ފަހަރެއް ލިބިއްޖެއްޔާ އެފަހަރު އިންތިޒާރު ކުރުން ނޫން ކަމެއްނެތް\nމިއަދު މަވަރަށް އުފާވެއްޖެ މިހަބަރު މިހެން އޮތީމަ! ރިސޯޓް ގޮލައިންތަ އަދިވެސް ވޯޓް ދީފައި ބަހައްޓާ، ތިއޮތީ ކަލޭމެން ކެނޑި ކަނޑޫގެ ހިތި ފިލުވަންޖެހިފައި. ދެން ލަލަލާ.\nޖޫން 11, 2020 13:50\nހަމަ ގައިމުވެސް މިސަރުކާރުން ރިސޯޓް މުވައްޒަފުންނަށް ވަރަށް އަނިޔާދީފި.\n1- ކޮރޯނާ އާ ގުޅިގެން އެއްވެސް ރައްކާތެރިކަމެއްނެތި ވަޒީފާއަށް ނެރުން.\n2- ވަޒީފާއިން ވަކިކުރުމަށް ހިއްވަރުލިބޭ ގާނޫނެއް މިދަނޑިވަޅު ފާސްކުރަން އުޅުން.\n2- ލޮކްޑައުން ގަވާއިދު ރިސޯޓް މުވައްޒަފުންނަށް ބޮޑަށް ހަރުކަށިވުން.\nޖޫން 11, 2020 13:57\nމިދުވަސްވެސްހިގައިދާނެ ކަލޯގެއާ .. އެދުވަހަކުން މަބުނާނަން މަށަށްވޯޓުދޭށޭ !! މަ ހޮވާދީފިއްޔާ ފަސްއަހަރުވަންދެން ކެއްކޮށްލާތި ކިހިނެއްތޯމަށަށްހެދުނީބަލަން ؟\nޖޫން 11, 2020 13:58\nރިޒޯޓް މު ވައްޒަފުން ޖެހޭނީ އަހަރެމެން އެމްޑީޕީން ބުނިއްޔާ ބުނިގޮތެއް ހެދިގެން ތިބެން އެނޫން ޗޮއިސްއެއްނެތް ހުރިހާ ބާރެއްމިއޮތީ އަހަރެމެން މުށުތެރޭގަ މިއޮއްހުރިހާޒަމާނުގަ ނު ވެގެން އުޅުނުކަންތައް މިއޮތީ ވެފަ އަހަރެމެންނަކީ މަކަރު ވެރިބައެއް ދެން ރިޔާސީ އިންތިހާބެއް ވެސް ނުބާއް ވާނަން ދު ވަސްކޮޅަކުން ބޮޑު ވަޒީރު އަންނާނެ ގާނުނު ވެސް ބޭނުންގޮތަކައް ހަދާނީ ރައްޔިތުން ވޯޓްދީގެނެއްނޫން އަހަރެމެން ހޮ ވެނި ވައްކަން ކޮއްގެން ފައިސާ ބަހާގެން ހޮ ވެނީ ރައްޔިތުން ޖެހޭނީ ދެން އަހަރެމެންގެ ކުޅިސަމާ ބަލަންތިބެން ކުރިއައް އަދިއޮތީ ކޮތަރު ކޮށިތައް ވެސް ދޭނީ ޕާރޓީ ކުދިންނައް ބާކީހުރިއްޔާ އެހެންމީހަކައް ލިބޭނީ ދެންލަލަލާ ހަމަހެހޭނީ ވޯޓްދޭން ލޮލް މަމީ އެމްޑީޕީގެ ޖައްލާލު އައިމީން މަޖިލީހުގެ ޖައްޖާލު\nޖޫން 11, 2020 14:00\nނޫނޭ ..ކޮންމެ ރެޔަކު ރިސޯޓް ބޯއިސް ނިދަނީ ކުދިންނާއި އަންހެނުން ކައިރީގަތާ.. ހއ. ރިސޯޓްގަ ހުރެފަ ނިދާލަން ބޯއިސް ކޮންމެ ރެޔަކު އަށްޑޫއަށް ގޮސްލާފަ ފަތިހު ޑިއުޓީއަށް މިހާރު ދެވަރުލާ އުދުހިފަ ދޭނުންތޯ...ޓީމް އަކީ ސޮސައިޓީއެއް، އިސްމީހުން ތިއްބަވަނީ މިސަރުކާރުގެ ޖީބުގަ\nރިސޯޓް ބޯއިސް އަދި ގާރލްސް، އެއީ ކިޔަވައިގެން ޓްރޭނިންގް އާއި ތަޖުރިބާތިބި ބުރަ މަސައްކަތްތަކެއް ޤައުމަށް ކުރާބަޔެއް. ނަމަވެސް ބަޔަކު ދައްކާ ދެއުޅި އެއްނުވާ ޒަމާނަށް ނުފެތޭ ވާހަކަތައް ޤަބޫލްކޮށް ވޯޓް ދިނީ.. އަދިވެސް ވިސްނާ... ތިކުދިންގެ މަސައްކަތަށް ރަގަޅު އުޖޫރ އާއި ޖޮބް ސިކިއުރިޓީ ލިބެންޖެހޭ.\nބޭރު މީހާ ޖޮބަށް ގެންނަނީ ދިވެހިން ނުލިބިގެން ނޫން..\nއެއީ ޤާނޫނާއި ޤަވާއިދުގެ ދޯހަޅިކަން... އަހަރަމެން ބުނީމު .ދިވެހިން ކުނިކަހާ ޑަސްބިން އުކާނެ ހެއްޔޭ..ނަމަވެސް ވަރަށް ފޯރީގައި ވަރަށް ތެދުވެރިކަމާއެކު ކިޔަވައިގެން ތިބި ޒުވާނުންނާއި އަންހެންބޭފުޅުން އެގެންދަނީ 24 ގަޑިއިރު އެމަސައްކަތުގައި ވެމްކޯގައި އުޅުއްވަމުން.. މަގުތައް ކުނިކަހަނީ އަމިއްލަ ފަސްގަޑުދެކެ ލޯބިން... ރަގަޅު އުޖޫރުއަކީ ކޮންމެކަމެއްގެވެސް ހައްލު... މިއަދު 250 ޑޮލަރ ލިބިގެން ދިވެހިން ކުރާނެ ކަމެއްނެތް...ބަގްލާދޭޝްގަ މިނިމަމް ވޭޖަކީ 125 ޑޮލަރ ..އެއީ އެޤައުމުގައި ވަރަށް ރަގަޅު މުސާރައެއް... ރާއްޖޭގައި މަސައްކަތްކުރާ އެޤައުމުގެ މީހަކަށް 200 ޑޮލަރ އެއީ ހަމަ ރަގަޅު މުސާރައެއް..\nމި މީހުން ބޭނުން ގޮތަކަށް ގާނޫނު ހަދާފަ ނާންނާތި ވޯޓު ހޯދަން ..\nއެދުވަހަކު އަހަަރުމެން ގެ ގޮތް ގޮތަކީ..މިއަދު ކަލޭމެން ރައްޔަތުން ނަށް ބޭނުން ގޮތެއް ހަދާ..\nއިންޝާﷲ އަހަރުމެންނަށް ވެސް ދުވަހެއް އެބައޮތް އިރާދަކުރެއްވިއްޔާ ތީގެ އެއްގޮލާވެސް މިރަށުން ދެން ތި މަޖިލީހަކަށް ނުވަންނާނެ..\nހިތަދޫ ދަރިންގެ އަޑު..\nޖޫން 11, 2020 14:06\nއެމެރިކާ މީހުންވެސް ގެންގުޅޭ ކުއްތާދެކެ ވާ ލޯބިން ބާރުވެރިކުރުވަން އެ ހިލިހިލާޖަހައެވެ. ތިއޮތީ އެ އެތިފަހަރު ލައިގަނެފައެވެ. އަނެއް ފަހަރު ހޭބަލިވެގެން ވޯޓުދޭށެވެ.\nރާއްޖޭގައި ކީއްވެ މައިގުރޭޓް ލޭބަރުންގެ ހައްގު ތަކުގެ ވާހަކަ ނުދައްކަނީ...\n1.އައްޑޫ އިން ނުވަތަ ހއ. ބާރަށުން މާލެ ޖޮބް ހޯދަން އައިސް ޖޮބްގަ ހުންނަ ކުއްޖަކަށް ލިބެނީ ހަމަ އެކަނި މަހު މުސާރަ 3500 ރ.. ކޮއްތު، އެކޮމަޑޭޝަން ނުދޭ\n2.ހުންނަތަނަށް މަހަކު 1500ރ ޝެއރ ބޭސިސް\n3. ކެއުމަށް 2000ރ ..ބާކީ 00\nބަގްލާދޭޝްގެ މިނިމަން ވޭޖް...7500 ޑާކާ ނުވަތަ 110\nރާއްޖެ ގެންނަ ބަގްލަދޭޝް މީހުން..\n1.މުސާރަ 4000 ރ\n3. އެކޮމަޑޭޝަނަށް 1500 ރ.\nޖުމްލަ 7750 ރ..\nރާކަނި މަސް ކެވޭތާ...\nރާއްޖޭގެ މިނިމަމްވޭޖް..10000 ރ ހަދަންޖެހޭ... ދިވެހި ޤައުމުގަ ދިވެހިން ނިކަމެތިކޮށްނުލައްވާ. .އެއްވެސް ދިވެއްސެއް...ބަގުލާދޭޝްގަ ، އިންޑިއާގަ، ސިލޯނުގަ، ނޭޕާލްގަ\nގެއްލުންވާނީ ނިކަމެތިންނަށް ޢިއްޒަތްތެރިމިންބްރުންނަށް ހެއްލުމެއްުނުވާނެ ވީއަރު ކޮބާމއްސަލައެއް؟ އެބެއިފުޅުން ގޭގަ ތިއްބެވިޔަސް މިސާރަލިބޭނެ. ހުރިހާއިނާޔަތެއްވެސް ލިބޭނެ. ކޮންމެގޮތަކުންވިޔަސް ރައްޔިތުންނަށް ދަތިކުރެވޭތޯބެލީމަނިމުނީ\nޖޫން 11, 2020 21:09\nދިވެހިން ލާދީނީވެ އަޅުވެތިވާނެ ޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮޮގޮތަށް ހުރިހާ ޤާނޫނަ ކާއި ޤަވާއިދެއް ބަދަލު ކުރާނެ. ާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާއެފަދަ ބަޔަ ކަށްޓަ ކައި ހުޅުޖަހަން ކެރުނުއިރު ދީނާ މިނިވަން ކަމަށްޓަކައި އެބައިމީހުންގެ ހީލަތްތެރި ރޭވުންތަކުގައި ހުޅުޖަހާނެ ބަޔަ ކު މިޤައުމަ ކު ނެތް. ދެރައާއި ހިތާމައިގެ ކޮޅެއް ނެތް...........،...


18 Aharah Fahu Saif Aai Aamir Khan Ekugai Film Eh Kulheny - Vaguthu\n18 އަހަރަށް ފަހު ސައިފް އާއި އާމިރް ޙާން އެކުގައި ފިލްމެއް ކުޅެނީ\nސައިފް އާއި އާމިރް ޙާން\nބޮލީވުޑްގެ އެންމެ މޮޅު އެކްޓަރުންގެ ތެރޭގައި ހިމެނޭ ސައިފް އަލީ ޙާން އާއި އާމިރް ޙާން 18 އަހަރަށް ފަހު، އެކުގައި ފިލްމެއް ކުޅެން ނިންމައި، ފިލްމަށް ތައްޔާރު ވާން ފަށައިފިއެވެ.\nމި ދެ އެކްޓަރުންނަކީ ގިނަ ބައެއްގެ މަގްބޫލްކަން ހޯދާފައިވާ ބަޔަކަށް ވާއިރު، އެންމެ ފަހުން މި ދެ މީހުން ކުޅެފައިވާ ފިލްމަކީ ދިލް ޗާތާ ހޭ އެވެ. މީގެ 18 އަހަރު ކުރީގެ ފިލްމަކާއި ބަލާފައި އެ ފިލްމް އެތައް ތަނަކުން ރީތި ކަމަށް ގިނަ ބަޔަކު ދެކެއެވެ.\nސައިފް އާއި އާމިރް މިހާރު ކުޅުމަށް ތައްޔާރު ވަމުން އަންނަނީ "ވިކްރަމް ވޭދާ އިން ހިންދީ" ގައެވެ. މި ފިލްމަކީ ޓަމިލް ފިލްމެއް ނަމަވެސް، މި އެކްޓަރުން ނެރުމަށް ހަމަޖެހިފައި ވަނީ އެ ފިލްމުގެ ހިންދީގެ ރީ- މޭކް އެކެވެ.\nފިލްމުގެ ޕްރޮޑިއުސަރަކީ ޓަމިލް ފިލްމުގައި ވެސް އެ ދައުރު އަދާ ކުރި ގަޔަތްރީ ޕުޝްކާރު ކަމުގައި ވާއިރު، ފިލްމުގެ ޕްރޮޑިއުސަރަކީ ނީރާޖް ޕާންޑޭ އެވެ. އިންޑިއާގެ މީޑިއާ ރިޕޯޓްތަށް ބުނާ ގޮތުން މި ފިލްމުގެ ޝޫޓިންގެ މަސައްކަތްތައް ފެށޭނީ އަންނަ އަހަރު އެވެ.\nމިވަގުތު އާމިރް ޙާން އަންނަނީ "ފޮރެސްޓް ގަމްޕް" ގެ ހިންދީ ބައި ކަމުގައިވާ ލާލް ސިން ޗައްދާ ކުޅުމަށް ތައްޔާރު ވަމުން ކަމުގައި ވާއިރު، ސައިފް އަންނަނީ "ސެކްރެޑް ގޭމްސް" ރިލީޒް ކުރުމަށް ތައްޔާރު ވުމުގެ އިތުރުން، "ޖަވާނީ ޖާނެމަން"ގެ ޝޫޓް ތައް ކުރަމުން ކަންވެސް ފާހަގަކޮށްލެވެއެވެ.\nއާމިރް ހާން ކޮވިޑް-19 އަށް ފައްސިވެއްޖެ